text:
དེ་ལ་འདིར་ངེད་ཅག་གིས་བརྗོད་པར་བྱ་བ་ནི་མཚོ་སྔོན་ཞིང་ཆེན་ཡུལ་ཤུལ་བོད་རིགས་རང་སྐྱོང་ཁུལ་གྱི་ཁོངས་སུ་མཆོས་པའི་བོད་བཙན་པོའི་རྒྱལ་རབས་སིལ་བུར་མ་ཐོར་གོང་རྟེན་ཡིག་བྲག་བརྐོས་མ་འགའ་ཡིན་ནོ། །དེ་ཡང་། སྐྱེ་རྒུ་མདོའི་ཡུལ་ག་གེ་མོ་ཞིག་ན་རྒྱ་བཟའ་ཝུན་ཁྲིན་ཀོང་ཇོ་ཉིད་ཀྱིས་བཞེངས་པའི་བདེ་གཤེགས་འཁོར་དང་བཅས་པའི་སྐུ་གཟུགས་བཞུགས་པའི་གཙུག་ལག་ཁང་བསམ་གྱི་མི་ཁྱབ་མ་དུ་མ་མཆིས་སོ། ཞེས་པའི་གཏམ་ཞིག་དུས་སྔ་མོ་ཉིད་ནས་ངེད་ཅག་གི་རྣར་སོན་པས། དེར་མཇལ་གྱི་ཀུན་སློང་རྣམ་པར་རྒྱས་ཀྱང་། རྐྱེན་སྣ་ཚོགས་ཀྱི་དབང་གིས་ཕྱི་དལ་དུ་སོང་སྟེ་ད་ལྟའི་བར་ལུས། ད་ལོའི་སྤྱི་ཟླ་བདུན་པའི་ཚེས་ཉེར་གཉིས་ཉིན་ངེད་ཅག་ལན་ཀྲུའུ་མཁར་ནས་ལམ་ལ་ཆས་ཏེ་སྐྱེ་རྒུར་བསྙེགས་ཞིང་ཚེས་ཉེར་བདུན་ཉིད་བདེ་བླག་ཏུ་ཡུལ་དེ་ག་རང་ལ་འབྱོར། འབྱོར་ནས་ཀྱང་འབྲེལ་ཡོད་ཀྱི་ལས་ཁུངས་སམ་བློ་མཐུན་རྣམ་པའི་རྒྱབ་སྐྱོར་དང་རོགས་རམ་འོག ཉིན་དུ་མའི་རིང་ལ་དཀའ་བ་ཁྱད་གསོད་ཀྱིས་སྐུ་རྟེན་བཞེངས་གནས་དག་ཏུ་ཕྱིན་ནས་ཞིབ་རྟོག་བགྱིས་མཐར། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་མང་པོ་དང་རྒྱ་བཟའ་ཝུན་ཁྲིན་ཀོང་ཇོ་ཉིད་ཀྱིས་བཞེངས་པར་གྲགས་པའི་གཙུག་ལག་ཁང་དེ་དུས་ནམ་ཞིག་ལ་བཞེངས་པའི་སྐོར་གྱིདཀར་ཆག་བྲག་བརྐོས་མ་སོགས་ཧ་ཅང་བྲིན་པའི་དཔྱད་གཞིའི་ཡི་གེ་དུ་མ་ངོས་བཤུ་བགྱིས། ལར་སངས་རྒྱས་རྣམ་པར་སྣང་མཛད་ཀྱིས་གཙོས་པའི་རྟེན་བྲག་བརྐོས་མ་དེ་དག་གི་ཐད། ཡུལ་དེ་གའི་དམངས་ཁྲོད་ཀྱི་ངག་རྒྱུན་ནམ་ཡི་གེར་བྲིས་པའི་ལྗགས་རྩོམ་སོགས་ན་བརྗོད་ཚུལ་འདྲ་མི་འདྲ་དུ་མ་མཆིས་པ་རྣམས་དཀར་ཆག་བྲག་བརྐོས་མ་དངོས་དང་ཀུན་ནས་ཕྱིན་ཅི་ལོག་པས། མ་དག་རྒྱུན་འབྱམས་སུ་སོང་བའི་བརྗོད་ཚུལ་རྣམས་ཀྱི་ཡོ་བསྲང་ཆེད། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་དང་དེ་དག་ནམ་བཞེངས་ཀྱི་དཀར་ཆག ཁོ་བོ་ཅག་གི་ལྟ་ཚུལ་ཤིན་ཏུ་མ་སྨིན་པ་བཅས་འདིར་མང་བོ་ཀུན་གྱི་གཟིགས་མོར་འབུལ་བར་བྱའོ།
གཅིག སྐུ་རྟེན་བཞེངས་གནས་དང་དམངས་ཁྲོད་ངག་རྒྱུན་སོགས་ཀྱི་མཚམས་སྦྱོར་མདོར་བསྡུས།
ཀ་འབིས་མདོའི་སྐོར། སྐྱེ་རྒུ་མདོའི་ཤར་ལྷོའི་མཚམས་ཀྱི་དཔལ་ཐང་ནས་བྱང་ཕྱོག་སུ་འབབ་པའི་དཔལ་ཆུ་ལྡོག་བརྒྱུད་ཀྱིས་སྤྱིའི་ལེ་དབར་ཉེར་ལྔ་ཙམ་སོང་ཙ་ན་ལུང་བ་ཁ་ལྷོ་ནུབ་ཕྱོགས་སུ་འཁོར་བ་ཞིག་མཆིས་པ་ལ་འབིས་ཁོག་ཅེས་དེ་གའི་སྐྱེ་བོ་རྣམས་ཀྱི་ཁ་ན་གྲགས་ཀྱང་། ཁ་ཅིག་བེེ་ཁོག་སྟེ་དེར་བེེ་རོ་ཙ་ནའི་སྐུ་གཟུགས་བཞེངས་ལགས་པས་སོ། ཞེས་པ་དང་། ཡང་ཁ་ཅིག་དང་མ་འབུམ་ཁོག་ཅེས་ཀྱང་། རྗེས་སོར་སྐད་ཀྱི་ཟུར་ཆག་ནས་འབིས་ཁོག་ཅེས་སོ། །ཞེས་བརྗོད་ཀྱང་། དེང་སང་གི་སྐད་སོ་ན་འཇོག་པ་ལས་འདོར་ལེན་གྱི་ཁུངས་མ་རྙེད། དེ་ཡང་། ལུང་མདོ་ནས་ནང་དུ་སྤྱི་ལེ་ཕྱེད་ཙམ་ཕྱིན་པ་ན་བྲག་འཕྲང་ཧ་ཅང་དོག་པོ་ཞིག་ལ་ཐུག་ཅིང་། བྲག་འགག་དེའི་ཕྱི་ལོགས་བྲག་ངོས་ཞིག་ན་མཆོད་རྟེན་བྲག་རིས་མ་གཅིག་བརྐོས་ཡོད་པ་དེ་ཆར་ཆུ་རླུང་གསུམ་གྱིས་ཡུན་རིང་རྡེག་པར་བརྟེན་ཐིག་རིས་ཉམས་ཐལ་བས་རིས་དབྱིབས་ཀུན་པོ་མཐོང་དཀའ། བྲག་འགག་ནང་ལོགས་གཡས་ཕྱོགས་ཀྱི་བྲག་སྐྱིབས་ཤིག་གི་ངོས་སུའང་མཆོད་རྟེན་གྱི་རི་མོ་གཅིག་བརྐོས་ཡོད་པའི་བང་རིམ་གཉིས་པར་“ཆོས་གང་རྒྱུ་ལས་སྐྱེ་བ་ནྀ། །རྒྱུ་བསགས་”ཞེས་ཚིགས་བཅད་འགས་མཆིས་པའི་ཕྱེད་ཕྱི་མ་རྣམས་དག་སོང་བས་ངོས་ཟིན་ཐབས་ཀྱིས་སྟོངས་(འབིས་མདའི་བདེ་བར་གཤེགས་པའི་སྐུ་གསུང་ཐུགས་རྟེན་བྲག་བརྐོས་མའི་ཅ་པ་ལ་གཟིགས། འདི་མན་ནས་འབིས་མདའི་བྲག་བརྐོས་མ་ཞེས་འབྱུང་)དེའི་ཕ་གིའི་བྲག་ངོས་ཁོད་མཉམ་ལ་ཞེང་དང་སྲིད་ཀྱང་ཆེ་ཞིང་མཐོ་བ་ཞིག་ན། གོང་ན་ཕྱོགས་བཅུའི་སངས་རྒྱས་རྣམས་ཀྱི་སྐུ་གཟུགས་ཐིག་རིས་མ་དང་། འོག་ན་བཟང་པོ་སྤྱོད་པའི་སྨོན་ལམ་ཡིག་ཕྲེང་སུམ་ཅུ་སོ་ལྔ་བརྐོས་ཡོད་པ་དེ་དག་ལས་ཕྱོགས་བཅུའི་སངས་རྒྱས་རྣམས་ཀྱི་ཐིག་རིས་དག་ཕལ་ཆེར་ཉམས་ཚར་བའི་གནས་སུ་གྱུར་ཅིང་། བཟང་སྤྱོད་ཀྱི་སྨོན་ལམ་ཡིག་ཕྲེང་སོ་ལྔ་པོའི་ཡིག་ཕྲེང་དང་པོ་ནས་བདུན་པའི་བར་གྱི་ཡི་གེ་ཉུང་ཤས་ལས་ཀྱང་ཉུང་ཤས་ཙམ་མ་གཏོགས་དག་སོང་བ་དང་། ཡིག་ཕྲེང་གཞན་རྣམས་ཀྱི་ཡི་གེ་མི་ཉུང་ཞིག་ཀྱང་དག་སོང་བའམ་སར་ནུབ་པས་ཤེས་དཀའ་(འབིས་མདའི་བྲག་བརྐོས་མའི་ག་དང་ང་པ་གཉིས་ལ་གཟིགས་)གོང་གསལ་དེ་དང་སྤྱི་ཁྲུ་བརྒྱ་ཙམ་གྱི་བྲག་རྩ་ན་ལྷ་ཁང་ཞིག་མཆིས་པ་ནི་རྒྱ་བཟའ་ཝུན་ཁྲིན་ཀོང་ཇོ་ཉིད་ཀྱིས་བཞེངས་པར་གྲགས་པ་དེ་ཡིན་ཞིང་། དེར་བཞུགས་པའི་ལྷ་དགུའི་གཙོ་བོ་རྣམ་པར་སྣང་མཛད་ནི་སེང་ཁྲི་པད་ཟླ་ཅན་ལ་བཞུགས་ཤིང་། དེའི་གཡས་ཕྱོགས་སུ་རིམ་པ་བཞིན་རྗེ་བཙུན་བྱམས་པ་དང་ནམ་མཁའི་སྙིང་པོ་གཉིས་གོང་སའི་སྙིང་པོ་དང་སྤྱན་རས་གཟིགས་གཉིས་འོག གཡོན་ཕྱོགས་ཏུ་ཀུན་ཏུ་བཟང་པོ་དང་ཕྱག་ན་རྡོ་རྗེ་གཉིས་གོང་། འཇམ་པའི་དབྱངས་དང་སྒྲིབ་པ་རྣམ་སེལ་གཉིས་འོག་བཅས་ཡར་བཞེངས་པའི་ཚུལ་གྱིས་རྒྱ་ནག་གི་ལུགས་སུ་འབུར་དུ་བརྐོས་ཤིང་། ལྷ་ཁང་གཡོན་ལོགས་ཀྱི་བྲག་ངོས་ནའང་སྔགས་ཡིག་ཕྲེང་བ་འགའ་དང་རྒྱ་ནག་གི་ཡི་གེ་དུ་མ་མཆིས་པའི་མང་ཆེ་བ་དག་སོང་སྟེ། རྒྱ་ཡིག་ལས་“唐志”དང་“波罗密”དང་“波罗密多经”ཙམ་ལས་ངོས་མི་ཟིན་པར་གྱུར་འདུག དེ་དག་ལས་རིན་ཐང་ཆེ་བའི་ཡེ་གེ་སྟེ་སྐུ་རྟེན་ནས་བརྐོས་སོགས་ཀྱི་དཀར་ཆག་ཡིག་ཕྲེང་དགུ་ལྡན་མ་ཞིག་གཡའ་ལེབ་གྲུ་བཞི་ཐིག་ཤིང་ཕྱེད་དང་གཉིས་མཆིས་པ་ཞིག་གི་ངོས་དུ་བརྡ་རྙིང་འབའ་ཞིག་གིས་བྲིས་སོ་ལོ།
ཁ་ལེབ་ཁོག་གི་སྐོར། སྐྱེ་རྒུ་མདོ་ནས་རླངས་འཁོར་ལ་བསྡད་དེ་ཟི་ལིང་ཕྱོགས་སུ་བགྲོད་པའི་གཞུང་ལམ་བརྒྱུད་ནས་སྤྱིའི་ལེ་དབར་ལྔ་བཅུ་ལྷག་ཕྱིན་ཅིང་། དེ་ནས་ཀྱང་རྐང་ཐང་གིས་འབྲི་ཆུའི་འབབ་ཕྱོགས་བརྒྱུད་དེ་སྤྱི་ལེ་དགུ་ཙམ་སོང་ཙ་ན་གཟོད་ལེབ་ཁོག་(ཀླུ་ཁོག་གི་སྒྲ་ཟུར་ཆག་སྐད་)ལུང་མདོར་སླེབས། དེར་སྤྱན་རས་གཟིགས་ཀྱི་གཟུངས་ཡི་གེ་དྲུག་མ་ལ་སོགས་པ་བགྲང་ལས་འདས་པ་བརྐོས་པའི་རྡེའུ་འབུམ་གཏོས་ཆེན་པོ་གཅིག་དང་མཆོད་རྟེན་ཞིག་ལ་ཉེ་བ་གཅིག་མཆིས་ཤིང་། དེའི་ཕ་རོལ་གྱི་བྲག་ངོས་གཉིས་ན་སོ་སོར་ལྷ་སྐུ་དུ་མའི་ཐིག་རིས་ཡོད་པ་ལས་གཡས་ཕྱོགས་ན་ཕྱག་གཡོན་པར་མེ་ཏོག་བསྣམས་ཤིང་ཡར་བཞེངས་པའི་ཚུལ་གྱིས་བརྐོས་པ་དེ་ནི་བྱམས་ཆེན་ཡིན་སྐད། དེ་བཞེངས་ཁྲིའི་གཡས་ཕྱོགས་སུ་ཡོན་བདག་ལྟ་བུའི་གང་ཟག་གི་སྐྱེ་བོ་བཞི་མཆིས་པ་ལས་གསུམ་ལངས་པའི་ཚུལ་དུ་མཆིས་ཏེ་དང་པོས་གསོལ་ཟས་ཀྱིས་གཏམས་པའི་སྣོད་བཟུང་ཞིང་། བར་མས་(རྒྱ་མོ་ཞིག་ཡིན་པ་འདྲ)མེ་ཏོག་བཟུང་། མཐང་མ་དེ་གཉིས་ཀྱི་རྗེས་སུ་ལངས་པ་དང་། གཞན་གཅིག་གིས་པུས་མོ་སར་བཙུགས་ཀྱིས་ཞལ་ཟས་འདྲེན་བཞིན་པ་བཅས་ཀྱི་ཚུལ་དུ་ལགས། གཡོན་ཕྱོགས་སུ་ཐུགས་རྗེ་ཆེན་པོ་གཙོ་འཁོར་རྣམས་ཀྱིས་སྟག་དང་གླང་ཆེན་དང་ཤ་བ་དང་རྟ་དང་མི་ལ་སོགས་པར་ཆོས་ཀྱི་འཁོར་ལོ་སྐོར་བཞིན་པའི་ཚུལ་བརྐོས་ཡོད་ཀྱང་ཡི་གེ་འདྲ་མེད་དོ(ལེབ་ཁོག་གི་བདེ་གཤེགས་པའི་སྐུ་གསུང་གི་རྟེན་བཞེངས་བྲག་བརྐོས་མ་ཀ་པའི་ཚན་པ་དང་པོ་དང་གཉིས་པ་ལ་གཟིགས། འདི་མན་ནས་ལེབ་ཁོག་གི་བྲག་བརྐོས་མ་ཞེས་འབྱུང་)ལུང་མདོ་དེ་ནས་ནང་ལ་སྤྱི་ལེ་གཅིག་ལྷག་སོང་བའི་གཡོན་ཕྱོགས་ཀྱི་བྲག་སྐྱིབས་ངོས་མཉམ་པོ་གཉིས་ན་འཇིག་རྟེན་དང་འཇིག་རྟེན་ལས་འདས་པའི་ལྷ་ཞི་ཁྲོ་དུ་མའི་སྐུའི་ཐིག་རིས་ཡོད་པ་མ་ཟད། ཚེ་དཔག་མེད་ཀྱི་མདོ་ཡིག་ཕྲིང་བཅོ་ལྔ་ལྷག་དང་། ཤེར་ཕྱིན་གྱི་མདོ་ཡིག་ཕྲེང་ཉེར་བདུན་མཆིས་པ་དག་ནི་བརྡ་རྙིང་ཁོ་ཐག་གོ་(ལེབ་ཁོག་གི་བྲག་བརྐོས་མ་ཁ་པའི་ཚན་པ་དང་པོ་དང་། གཉིས་པ། གསུམ་པ་བཅས་ལ་གཟིགས)དེ་ནས་ནང་ལོགས་སུ་སྤྱི་ལེ་གཅིག་ཙམ་ཕྱིན་པའི་གཡས་ཕྱོགས་ཀྱི་བྲག་ཅིག་གི་མདུན་ཐད་ན་བསྔོ་ཡིག་གམ་སྨོན་ལམ་མམ་ཡི་གེར་དྲུག་མའི་གཟུངས་སོགས་བརྐོས་པའི་རྡེའུ་འབུམ་ཧ་ཅང་ཆེན་པོ་ཞིག་ཡོད་ཅིང་། ཤུག་སྡོང་སྦོམ་པོ་ཡལ་འདབ་ཀུན་ནས་རྒྱས་པ་གཅིག་གི་རྒྱབ་ལོགས་བྲག་ངོས་ན་ལྷ་སྐུ་འབུར་བརྐོས་མ་འགའ་མཆིས་པའི་གཤམ་དུ་“སངས་རྒྱས་རྣམ་པར་སྣང་མཛད་དང་། ཕྱག་ན་རྡོ་རྗེ་དང་ཨརྱབ་ལོ་ལ་ཕྱག་འཚལ་ལོ། རྟའི་ལོ་ལ་བགྱྀས་།།”ཞེས་བརྡ་རྙིམ་མའི་ཡིག་ཕྲེང་གསུམ་མཆིས་(ལེབ་ཁོག་གི་བྲག་བརྐོས་མ་ག་པ་ལ་གཟིགས)དེ་ཡང་ལུང་བ་དེར་ལེབ་ཁོག་གམ་ཀླུ་ཁོག་དང་། བྱིས་ཆུང་ནང་ངམ་བྱེའུ་ཆུང་ནང་། ཞེས་བོད་སྟངས་དུ་མ་ཡོད་ཀྱང་གར་ཞིག་ཡང་དག་པའི་ཆ་མ་འཚལ་ཏེ། མང་མང་ཁ་ན་བརྗོད་པ་ལྟར་བཞག་པ་ལ་བཟོད་པར་མཁྱེན། སྤྱིར་ལུང་བ་དེའི་མདའ་ཕུ་བར་གསུམ་ན་རྡེའུ་འབུམ་ཆེ་མ་ཆུང་གསུམ་མང་པོས་གང་ཡོད་པ་མ་ཟད། ས་ཁར་ཐོན་པའམ་ཆུར་གནས་པའི་རྡོ་འོས་པ་གང་དང་གང་ཡིན་པ་དེ་དང་དེ་ཐམས་ཅད་པོའི་སྟེང་མ་ཎི་དང་བསྔོ་སྨོན་སོགས་བརྐོས་མེད་པ་གཅིག་ཙམ་ཡང་མ་མཆིས་ཏེ། དེར་བགྲོད་པའི་སྐྱེ་བོ་རྣམས་ཀྱིས་བྱེད་རྐང་པའི་གོམ་པ་གཅིག་ཡར་འདེགས་པར་བྱས་པ་ན་སླར་ཡང་གང་ལ་འཇོག་པར་བྱ་བའི་གླགས་མི་རྙེད་པའི་གནས་སུ་འགྱུར་བ་གདོན་མི་ཟའོ།།
དེས་ན་ཡུལ་དེ་ག་རང་གི་དམངས་ཁྲོད་ཀྱི་ངག་རྒྱུན་སོགས་སུ་གོང་གསལ་འབིས་དང་ལེབ་ཁོག་གི་བཞེངས་རྟེན་ཐད་རྗོད་ཚུལ་ཅི་དང་ཅི་གདའ་ཞེ་ན། འདི་ལྟ་སྟེ། ཁ་ཅིག་གནའ་བོད་རྒྱལ་སྲོང་བཙན་སྒམ་པོ་ཉིད་ཀྱིས་རྒྱ་མོ་བཟའ་ཝུན་ཁྲིན་ཀོང་ཇོ་ཁབ་ཏུ་བཞེས་དུས། ཡུམ་རྒྱ་མོ་འཁོར་གཡོག་རྣམས་རྒྱ་ཡུལ་ནས་ས་དེར་སླེབས་པ་ན་ལྕང་མ་དང་གླང་མའི་ཚང་ཚིང་སྟུག་པོས་བགྲོད་ལམ་བཅད་དེ་ཤིང་རྟ་མ་ཐར་བས་ན། འཁོར་རྣམས་ཀྱིས་ཡུམ་རྒྱ་བཟའ་ཉིད་རྒྱབ་ལ་བཏེགས་ནས་འགྲོའོ། ཞེས་བགྲོས་ཀྱང་། རྒྱ་བཟའི་ཐུགས་མ་འཐད་དེ་ན་རེ། ཁོ་མོ་ཤིང་རྟ་ལས་འགྲོ་ཡི། མིའི་རྒྱབ་ལ་མི་བཞོན། ཤིང་རྟའི་སྐྱོད་ལམ་གྱིས་ཤིག ཅེས་བསྒོས་པ་ལྟར་བགྱིས་པས། དེར་ཟླ་བ་གཅིག་ཙམ་ལུས་པའི་རིང་ལ་རྒྱ་བཟས་འབིས་རྣམ་སྣང་ལ་སོགས་པའི་རྟེན་བཞེངས་སོ། །ཞེས་པ་དང་གཅིག ཡང་ཁ་ཅིག་རྒྱ་བཟའི་མངལ་དུ་ནལ་བུ་ཞིག་ཡོད་པ་འབིས་ཁོག་ཏུ་བཙས་ཀྱང་ཚེ་ལས་འདས་པས། དེའི་བསྔོ་རྟེན་དུ་རྒྱ་བཟས་ལྷ་སྐུ་དེ་རྣམས་བཞེངས་པར་མཛད་དོ། །ཞེས་པ་དང་གཉིས་ཏེ་དེ་དག་ནི་ངག་རྒྱུན་ཁོ་ན་ཉིད་དོ།།
སྐྱེ་རྒུ་དོན་གླིང་དགོན་གྱི་བཙུན་པ་སངས་རྒྱས་རྒྱ་མཚོ་ཉིད་ཀྱིས་བོད་རབ་བྱུང་བཅུ་དྲུག་པའི་ས་ཁྱི་སྟེ་སྤྱི་ལོ1958པར་བརྩམས་པའི་《མདོ་སྟོད་གནས་ཆེན་འབིས་རྣམ་སྣང་ཞེས་ལྷ་གཅིག་རྒྱ་བཟའ་ཀོང་ཇོས་བརྐོས་པའི་དཀར་ཆག་དོན་བཞིན་སྟོན་པའི་ཞལ་ལུང་》(འདི་མན་ནས་《ཞལ་ལུང་》ཞེས་འབྱུང་)ལས།། “སླར་ལུང་བསྟན་ལྟར། རྒྱ་བཟའ་ལྷ་གཅིག་སྒྲོལ་མའི་རྣམ་འཕྲུལ་དེ་ཉིད་ཁབ་ཏུ་ཆུང་མར་བཞེས་པའི་ཆེད་དུ། བློན་ཆེན་ཐོན་མི་དང་མགར་ལ་སོགས་པའི་མི་བརྒྱ་ཐམ་པ་མེ་ཕོ་སྤྲེལ་(སྤྱི་ལོ་636)ལོའི་ཟླ་བཞི་པའི་ཚེས་བརྒྱད་སྐར་མ་རྒྱལ་གྱི་ཉིན་རྒྱ་ནག་ཏུ་བྱོན་ནོ། རྒྱ་རྗེ་ཐའི་ཛུང་ལ་ཞུ་བ་དང་ལན་མང་དུ་མཛད་མཐར། སྒོ་རྩར་མཆིས་པའི་རྒྱལ་ཁག་རྣམས་དང་འགྲན་པ་སོགས་ཐབས་སྣ་ཚོགས་ཀྱིས་ལོ་གཅིག་ལྷག་ཙམ་འགོར་ཡང་། རྒྱལ་ཁ་བོད་ཀྱིས་ཐོབ་སྟེ་ལྷ་གཅིག་ཞབས་ཞུས་རིགས་གཟུགས་མཛེས་ལྡན་བུ་བོ་(མོ་)ཉི་ཤུ་རྩ་ལྔས་བསྐོར་ལ། སྟོན་མཆོག་ཤཱཀྱ་ཐུབ་པ་དགུང་ལོ་བཅུ་གཉིས་སྐུ་ཚད་ཡིད་བཞིན་ནོར་བུ་སོགས་གྱ་ནོམ་པའི་སྐྱེས་དང་བཅས་ཡར་བྱོན་ནོ། །དེ་ཤུལ་དུ་མཁས་པ་མགར་བློན་ནི་མི་སྐྱིན་དུ་བཟུང་ཀྱང་ཟླ་བ་ལྔ་ཡི་མཚམས་ནས་གཡོ་ཐབས་ཀྱིས་བྲོས་པས་ཁོང་སྔོན་དུ་ལྷ་སར་ཕེབས། མདོ་སྟོད་སྐྱུ་ར་ནི་ཇི་སྐད་དུ། འདན་སྟོད་བྲག་རྩ་སྐྱུ་རས་བཟུངས། །སྐྱུ་ར་མི་འགྱུར་འབྲུ་གཅིག་ཡིན། །བྲག་རྩ་མི་འགྱུར་གནས་གཅིག་ཡིན། །ཞེས་པ་ལྟར་འབྲུ་མི་འགྱུར་ཐར་བའི་གནས་བརྒྱད་ཀྱི་གཙོ་བོར་གྱུར་པའི་ས་འདིར། ཀོང་ཇོ་འཁོར་བཅས་ཟླ་གཅིག་ལ་བཞུགས་གནང་ནས་རྣམ་སྣང་ཆེན་པོའི་སྐུ་གཟུགས་བརྐོས་པ་སྟེ། དེ་ཡང་ཆ་ཚད་ནི་ལྟ་གཅིག་དགུང་ལོ་བཅུ་གཉིས་པའི་ཕྱག་གི་ཁྲུ་ཚད་དེ། བྲག་རི་རྩེ་བརྒྱད་འདི་ཡི་ངོས་ཆེ་ལེགས་སྟེང་དུ་རྟེན་གཞལ་ཡས་ཁང་གྲུང་བཞི་སྒོ་གཅིག་པ་འདི་ལ། སངས་རྒྱས་ཀྱི་མཚན་དཔེའི་གྲངས་ལྡན་ཁྲུ་བརྒྱ་དང་བཅུ་གཉིས་མཛད། དེ་ཡི་དབུས་སུ་བརྟེན་པ་ལྷ་དགུའི་གཙོ་བོ་ཐུབ་དབང་གངས་ཅན་མཚོ་རྒྱལ་ཁྲུ་ཉེར་ལྔ་པ་སེང་ཁྲི་པད་ཟླའི་གདན་ལ་རྒྱ་ལུསག་ལོངས་སྐུའི་ཆ་བྱད་ཀྱིས་ཕྱག་གཉིས་མཉམ་བཞག་གིས་བཞུགས་ཤིང་། སྐུའི་གཡས་ནས་རིམ་པ་བཞིན་བྱམས་པ་ཁྲུ་བདུན་པ། དེ་ལྟར་ནམ་སྙིང་། ས་སྙིང་། སྤྱན་རས་གཟིགས། གཡོན་ན་རིམ་པ་(བཞིན་)ཀུན་བཟང་། ཕྱག་རྡོར། འཇམ་དབྱངས། སྒྲིབ་སེལ་རྣམས་བཞེངས་པའི་སྟབས་ཀྱིས་པད་ཟླའི་སྟེང་དུ་རང་རང་གི་ཕྱག་རྒྱ་ཕྱག་མཚན་དང་བཅས་པས་རྒྱ་ལུགས་ཀྱིས་བཞུགས་པའོ། །གཙོ་བོའི་རྒྱབ་ཏུ་བྱང་ཆུབ་ལྗོན་ཤིང་དང་གདུགས་རྒྱལ་མཚན་ལ་སོགས་པས་ཀུན་ནས་མཛེས་པས་ཇི་སྲིད་བསྐལ་བའི་ཡུན་དུ་བཞུགས། གཡས་སུ་སམྦྷོ་ཊའི་ཡིག་གཟུགས་ཚད་ལྡན་བརྡ་རྙིང་ལུགས་ཀྱི་བོད་ཡིག་རྟེན་བརྟེན་པའི་བསྟོད་པ་སྨོན་ལམ་དང་བཅས་པ་ཕྲེང་བཅོ་བརྒྱད། དེ་ཡི་འོག་ཏུ་ཇི་ལྟར་བརྐོས་ཚུལ་དང་དཀར་ཆག་ཕྲེང་བ་ལྔ་(1)ཞེས་བྱུང་བ་དང་། དེ་བཞིན་དུ་《ཡུལ་ཤུལ་བོད་རིགས་རང་སྐྱོང་ཁུལ་གྱི་གནས་ཚུལ་མདོར་བསྡུས་》(འདི་མན་ནས་《མདོར་བསྡུས་》ཞེས་འབྱུང་)ལས་ཀྱང་། “སྤྱི་ལོ་641པ་སྟེ་ཐང་གི་ཀྲིན་ཀོན་ཁྲི་ལོ་བཅོ་ལྔ་པར་ཐང་བོད་གཉིས་ཀྱིས་གཉེན་འབྲེལ་དང་པོ་བགྱིས། ཐང་གི་ཝུན་ཁྲིན་ཀོང་ཇོ་ཤུལ་ཐག་རིང་བའི་བོད་ཀྱི་བཙན་པོ་སྲོང་བཙན་སྒམ་པོའི་བག་མར་གནང་བ་དེ། ལོ་དེ་ག་རང་གི་ཟླ་དང་པོའི་ཚེས་ཉིན་ལ། ཅང་ཞཱ་ཝང་ལིས་ཏའི་ཙུང་(江夏王李通宋)གིས་སྐྱེལ་སྲུང་གིས་བག་རོགས་ཀྱི་ཚོགས་བཏེག་ནས་ཁྲང་ཨན་དང་བྲལ་ཏེ་ལྷ་སར་བསྙེགས་ཤིང་། (རྒྱ་བཟའ་ཉིད་ཀྱིས)གཡོག་མོའང་ཉེར་ལྔ་ཁྲིད། དེ་རྣམས་རྡོ་ཉི་ཟླ་བརྒྱུད། འ་ཞའི་ཡུལ་དུ་ཕྱིན། དེ་ནས་ཀྱང་ཀོང་ཇོའི་ལྷ་ཁང་(ཝུན་ཁྲིན་ཀོང་ཇོས་འ་ཞའི་ཡུལ་དུ་གནས་སྐབས་ངལ་གསོ་ས)བརྒྱུད་ནས་མཚོ་སྐྱ་རེངས་(སྲོང་བཙན་སྒམ་པོ་ཉིད་ཀྱིས་དམག་ཁྲིད་དེ་བསུ་བ་བྱས་པ་)སུ་སླེབས། འབྲོང་ལུང་རྟ་ཟམ་(དེང་སང་ཚའོ་ལུང་ཐང་ཞེས་བསྒྱུར་ཏེ་ཁྲི་འདུ་རྫོང་གི་ཆུ་སྔོན་ལྷོ་རུ་མཆིས་ཤིང་། ཝུན་ཁྲིན་ཀོང་ཇོས་སྤྱན་འདྲེན་པར་བྱས་པའི་ཇོ་བོ་ཉི་མར་བསྐམས་ས)ནས་བསྐྱོད་པ་དང་། འབྲི་ཆུང་བརྒལ་རྗེས་ལེབ་ཁོག་བརྒྱུད་དེ་འབིས་ཁོག་ཏུ་འབྱོར། བཤུལ་ཐག་རིང་བོ་ནས་བྱོན་པས་དེ་རུ་ཟླ་བ་གཅིག་ལ་ངལ་གསོས། ཝུན་ཁྲིན་ཀོང་ཇོས་བསྒོས་པ་ལྟར་བཟོ་པ་རྣམས་ཀྱིས་བྲག་ངོས་སུ་སངས་རྒྱས་ཀྱི་སྐུ་གཟུགས་དགུ་བརྐོས། དབུས་སུ་བཞུགས་པའི་སྐུ་ཆེན་པོ་དེར་བོད་སྐད་དུ་རྣམ་པར་སྣང་མཛད་དང་། ལེགས་སྦྱར་སྐད་དུ་མ་ཧཱ་བེེ་རོ་ཙན། རྒྱ་ནག་སྐད་དུ་ཏཱ་རི་རོལ་ལེ་(大日如来)ཟེར། དེའི་གཡས་གཡོན་དུ་བྱང་ཆུབ་སེམས་དཔའ་བཞི་ཡར་ལངས་ཤིང་གོང་འོག་རིམ་པ་གཉིས་གཉིས་སུ་མཆིས། བྱང་ཆུབ་སེམས་དཔའ་དེ་བརྒྱད་པོ་ནི་ཀུན་ཏུ་བཟང་པོ་དང་། འཇམས་པའི་དབྱངས། ཕྱག་ན་རྡོ་རྗེ་སྒྲིབ་པ་རྣམ་སེལ། ནམ་མཁའི་སྙིང་པོ། སྤྱན་རས་གཟིགས། བྱམས་པ། སའི་སྙིང་པོ་བཅས་སོ(2)”ཞེས་འབྱུང་། ད་དུང་བརྗོད་ཚུལ་འགའ་རེ་མཆིས་ཀྱང་གཙོ་བོ་གོང་གསལ་དག་སྟེ། ད་ནི་བརྗོད་ཚུལ་དེ་དག་དང་དཀར་ཆག་བྲག་བརྐོས་མ་རྣམས་སྡུར་འབྲེལ་གྱིས་སྐུ་རྟེན་ནམ་བཞེངས་ཀྱི་དུས་དཔྱད་པ་འཇུག་བྱའོ།།
གཉིས། སྐུ་རྟེན་བཞེངས་ལོ་སོགས་དཔྱད་པའི་སྐོར།
ལར་རྒྱ་མོ་བཟའ་ཝུན་ཁྲིན་ཀོང་ཇོ་ཉིད་བོད་ཡུལ་ལྷ་ལྡན་རྒྱལ་པོའི་ཁབ་ཏུ་འབྱོན་དུས་བྱང་ལམ་མམ་ལྷོ་ལམ་གང་བརྒྱུད་པའི་ཐད་ཤོད་ཚུལ་ངག་རྒྱུན་མ་དང་བཞེད་པ་ལྗགས་རྩོམ་མ་འགའ་རེ་མཆིས་མོད་ཀྱང་། དེ་དག་ལས་ཡང་དག་པ་ཉིད་ནི་འདིའོ། །ཞེས་ངེད་ཅག་གིས་ཁ་ཚོན་མ་ཆོད་དེ་ཡུལ་ཤུལ་དམངས་ཁྲོད་ཀྱི་རྒྱུན་སོགས་གཞིར་བཞག་སྟེ་ས་དེ་ག་རང་ནས་བརྒྱུད་པའི་དབང་དུ་བཏང་ན། ལེབ་ཁོག་གི་ཤར་བྱང་དུ་གཏད་པའི་ལུང་བ་ཞིག་ཡིན་པ་དང་། འབིས་ཁོག་ནི་ལྷོ་ནུབ་ཕྱོགས་སུ་ཁ་གཏད་པའི་ལུང་བ་ཞིག་ཡིན་ཞིང་། དེ་གཉིས་ཀྱི་ལུང་ཕུ་ལ་ཞིག་གིས་བཅད་ཀྱང་བགྲོད་ལམ་ཡོད་ལ། ལེབ་མདའ་ནས་འབིས་མདོའི་བར་ཡང་སྤྱི་ལེ་སུམ་ཅུ་ལྷག་ལས་མེད། དེར་ལེབ་ཁོག་ལུང་རྒྱུད་ཀྱི་ཕ་རི་ཚུར་རི་གཉིས་དང་། ལུང་བའི་གཞུང་གང་དང་གང་གི་སར་ཤུག་སྡོང་དང་། ལྕང་མ། གླང་མ་ལ་སོགས་པའི་ཚང་ཚིང་སྟུག་པོ་ཀུན་ནས་རྒྱས་ཏེ་བགྲོད་ལམ་རྒྱལ་མཚམས་དང་མཚམས་ལ་ལ་ནས་མི་ཐར་ཁད་ཀྱི་གནས་སུ་གྱུར། འབིས་མདའ་ཡང་དེ་ལྟར་འགས་པ་སྤྱི་ལོ1959ཙམ་རྒྱལ་ཁབ་ནང་ལོགས་ནས་མཐའ་འཁོབ་པར་རོགས་རམ་དུ་སླེབས་པ་པོ་དག་གིས་སྐྲ་གཞར་གཞར་གྱིས་བུད་ཤིང་དུ་བཅད་ཚར་སོང། ཞེས་ཡུལ་དེ་གའི་སྐྱེ་བོ་རྒན་མ་རྣམས་ཀྱི་ངག་ལས་ཐོས་ལ། ཐོས་པ་དེ་ནི་བདེན་ཚོད་དེ་བྲག་ངོས་གཡང་གཟར་བོ་ན་ཤུག་སྟོང་སྦོམ་པོ་གཅིག་གཉིས་ལས་མེད་ཀྱང་། ལུང་བའི་ཕར་ཚུར་གྱི་རི་ངོས་དང་ལུང་མཐིལ་དང་བཅས་པའི་ས་ཀུན་ན་ཤུག་པའི་མྱུ་གུ་ཕྲ་མོ་ནང་ཀྱང་ཕྲ་མོ་མང་པོ་དང་ལྕང་གླང་གསར་སྐྱེས་པའི་ཚོགས་ཀྱིས་ས་རྡོ་རིང་བྲག་བརྟོལ་ཏེ་སྔོ་སེང་ངེར་འབུས་དང་འབུ་བཞིན་པར་མཆིས། རྒྱ་བཟའ་འཁོར་དང་བཅས་པ་དེ་ལྟ་བུའི་ཡུལ་ནས་བརྒྱུད་པ་ལ་ཚང་ཚོང་གིས་བགྲོད་ལམ་བཅད་པས། ཤིང་རྟ་ཐར་ལམ་འཚག་བར་དུ་རྒྱ་བཟང་ལུང་བ་དེ་གཉིས་ཀྱི་གང་རུང་ཞིག་གི་གནས་ག་གེ་མོ་རུ་ལས་སླ་བོའི་སྐུ་རྟེན་འདྲ་བཞེངས་ཡོད་ན་ཐང་མོད་ཀྱང་། འབིས་མདའི་རྣམ་སྣང་གཙོ་འཁོར་དགུ་རྒྱ་མོས་བཞེངས་པ་མིན་པ་འདྲ། དགོས་པ་ཅིའི་ཕྱིར་སྐུ་རྟེན་ཞིག་བཞེངས་པའི་ཐད་ལྗགས་རྩོམ་དུ་མར་བརྗོད་ཟིན་པས་འདིར་སྐྱར་སྤྲོས་བྱེད་པ་དོན་གྱིས་སྟོངས། དེ་ཡང་ངག་རྒྱུན་གྱི་བརྗོད་ཚུལ་གཉིས་པ་ནི་ཐེ་ཚོམ་གྱི་གནས་སུ་གྱུར་ཀྱང་། སྤྱིར་རྒྱ་མོ་བཟའ་དེ་ཉིད་བོད་དུ་འབྱོན་ལམ་ནས་བློན་པོ་མགར་ལ་སྒྲུག་ཟོལ་གྱིས་ཡུན་རང་འགོར་བ་དང་། བོད་ལ་འབྱོན་ནས་ཀྱང་ཡབ་ཡུམ་ཞལ་འཛོམས་པ་ལ་མགར་གྱིས་བགེག་སྣ་ཚོགས་བགྱིས་པའི་ངག་རྒྱུན་ཡུལ་གཞན་དང་གཞན་ནའང་ཡོད་ནའང་ཡོད་པ་གཅིག སྒོས་སུ་ཏུན་ཧོང་ནས་ཐོན་པའི་བོད་ཡིག་གཏེར་མ་ལས་ཀྱང་རྒྱ་བཟའ་བོད་དུ་འབྱོར་རྗེས་ལོ་ངོ་དྲུག་ཙམ་ལ་བཙན་པོས་རྗེས་སུ་མ་བཟུང་བར་ལུས་སོ་སྐད་དང་གཉིས། ཁྱད་པར་དབོན་ཞང་གཉིས་ཀྱི་མཚང་བརྟོལ་བར་གནོང་ཡང་དམང་ཁྲོད་དུ་ཤུབ་པ་དང་གསུམ་པོར་བརྟགས་ན། རྒྱ་མོ་བཟའ་ལ་ནལ་ཞུ་ཞིག་འཁྲུངས་པ་ལུགས་ལ་མི་དཔེ། དོན་ལའང་མི་སྲིད་དོ། ཤོད་ཚུལ་དེ་ནི་ངེས་པ་གཏན་ནས་མེད་པའི་འཆལ་གཏམ་མོ། ཞེས་ཁ་ཚོན་གཅོད་པའང་དཀའ་དཀའི་གནས་སུ་གྱུར། འོན་ཀྱང་། དེ་འདྲ་མི་སྲིད་པ་སྐྱབས་མགོན་མཁྱེན་ནོ།།
《ཞལ་ལུང་》གི་བཞེད་པ་ནི་གཙོ་ཆེར་《བུ་སྟོན་ཆོས་འབྱུང་》སོགས་ལ་བསྟུན་ནས་བྱུང་བ་འདྲ། རྒྱུ་མཚན་གང་ཞེ་ན། ཇི་སྐད་དུ། “དེའི་སྲས་གནམ་རི་སྲོང་བཙན་དང་། བཙུན་མོ་ཚེ་བཟའ་འབྲི་བཟའ་ཐོད་དཀར་གྱི་སྲས་མཚན་དང་ལྡན་པ་། དབུ་ལུ་ཨ་མི་ཏཱ་པྷ་བཞུགས་པ་ཞིག མེ་མོ་གླང་ལ་བལྟམས་ཏེ། ཁྲི་ལྡེ་སྲོང་བཙན་དུ་བཏགས་ཏེ། དབུའི་འོད་དཔག་མེད་དར་ལེབ་རྒན་གྱིས་དཀྲིས་ཏེ། ལོ་བཅུ་གསུམ་པ་རྒྱལ་སར་བཏོན་(3)”ཞེས་དང་། “དེའི་ཚེ་བོད་འབངས་ཀྱིས་རྒྱལ་པོ་ལ་གཤེ་བ་གསན་ནས། དགེ་བཅུའི་ཁྲིམས་བཅས་ཏེ། བོད་རྣམས་ཆོས་ལ་བཀོད་པས། མིང་སྲོང་བཙན་སྒམ་པོར་གྲགས་སོ།།(4)”ཞེས་བྱུང་བས་ན། 《ཞལ་ལུང་》གིས་དཀར་ཆག་བྲག་བརྐོས་མ་དང་འབྲེལ་སྦྱོར་གྱིས་རང་ལུགས་འཐད་ལྡན་དུ་བཞག་སྟེ། ན་རེ། “ཁྱིའི་ལོ་ལ་ཞེས་གསུངས་པ། སྲོང་བཙན་དགོངས་(དགུང་)ལོ་ཉེར་པ་ས་ཕོ་ཁྱི་ཡི་(སྤྱི་ལོ་638)ལོར། ཀོང་ཇོ་ས་ཕག་(སྤྱི་ལོ་639)ལོ་མ་དགུང་ལོ་བཅུ་གཉིས་ཐོག སྐུ་གཟུས་དགུ་པོ་འབུར་དུ་བརྐོས་པ་དང་། དར་མཀུན་གསུངས་པ་ངྷར་མ་སྟེ་ཆོས་ཚན་རིམ་བཞིན་གཡས་ཕྱོགས་སུ་རྒྱུལ་པོའི་ཐུགས་དམ་བཟང་སྤྱོད་ཤྭ་ལོ་ཀ་དྲུག་བཅུ་བ་འགྱུར་རྙིང་དང་ལྷ་དགུའི་བསྟོད་པ་སྨོན་ཚིག་ཅན་ཕྲེང་བཅོ་བརྒྱད་དང་། དེའི་གཤམ་དུ་དཀར་ཆག་ཕྲེང་ལྔ་སྨོན་པའི་མཐའ་ཅན། གཡོན་ཕྱོགས་རྒྱ་གར་ཡིག་རིགས་སྔ་འགྱུར་ཕྲེང་བཅུ་གཉིས་དང་། རྒྱ་ནག་ཡི་གེ་ཕྲེང་བཅུ་དྲུག་ཅན། བོད་ཡིག་མེ་ཏོག་བརྩེགས་གཟུངས་ཕྲེང་སུམ་ཅུ། རྒྱ་གར་ཡི་གེ་དབུ་ཅན་ཕྲེང་བཅོ་ལྔ་ཅན་རྣམས། བློན་པོ་ཐོན་མི་དང་ལྷ་གཅིག་རྒྱ་བཟའི་ཕྱག་བྲིས་གཟོང་གིས་བརྐོས་པའི་སྨོན་ལམ་ལ་སོགས་པ་འདི་རྣམས། ཆེན་པོ་སུ་ཞིག་གི་དུས་སུ་བྱུང་(ཞེ་)ན། བཙན་པོ་ཁྲི་ལྡེ་སྲོང་བཙན་གྱི་སྐུ་རིང་ལ་གསུང་སྟེ་ཕྱིས་སུ་གཅེས་མིང་སྲོང་བཙན་སྒམ་པོ་ཞེས་ཡོངས་སུ་གྲགས་པའི་རྗེ་བློན་རིགས་གསུམ་མགོན་པོའི་རྣམ་འཕྲུལ་གསུམ་གྱིས་ཐོག་དྲངས་ཡོན་བདག་ཕ་མར་གྱུར་སེམས་ཅན་ཐམས་ཅད་ཀྱི་ཕྱིར། བརྐོས་མཁན་དགེ་སློང་ལོ་ཆེན་ཡེ་ཤེས་དབྱསང་ཀྱིས་བགྱིས་སྟེ། གྲོགས་བཟོ་བོ་དགེ་སློང་རིན་ཆེན་སྣང་མཛད་དང་། དེ་བཞིན་ལག་གྲོགས་རྒྱལ་བཟང་དང་། དཔལ་ལྡན་དང་ལག་དཔོན་དེ་དག་ཐམས་ཅད་ཕྲལ་ཡུན་ཀུན་ཏུ་དགེ་ལེགས་སུ་བྱེད་པའི་གཞི་བརྟན་པོ་བཙུགས……(5)”ཞེས་འབིས་མདོའི་རྣམ་སྣང་གཙོ་འཁོར་དགུ་དང་བཅས་པ་ནི་བོད་རྒྱལ་ཁྲི་སྲོང་བཙན་སྒམ་པོའི་དུས་ཀྱི་ས་ཁྱིའི་(638)ལོར་བོད་བློན་ཐོན་མི་དང་རྒྱ་བཟའ་ཝུན་ཁྲིན་ཀོང་ཇོ་རྣམ་པ་གཉིས་ཀྱིས་“ཕྱག་བྲིས་གཟོང་གིས་བརྐོས་”སོ་ཞེས་བརྗོད་ཀྱང་། དོན་ལ་མ་ཕྱོགས་པ་ནི་“ཁྲི་ལྡེ་སྲོང་བཙན”ཞེས་པ་དེ་དོན་དམ་བཙན་པོ་གང་ལ་ངོས་འཛིན་པར་བྱེད་པ་དེར་རག་ལས་ཤིང་། གནད་དོན་དེ་ཐག་ཆོད་པས་ན་འབིས་མདོའི་བཞེངས་རྟེན་རྣམས་བརྟེན་རྣམས་བརྟེན་པར་མཛད་པའི་“ཁྱིའི་ལོ་”དེ་ཨང་ཀི་གང་ལ་འབེབས་པ་སོགས་བདེ་བླག་ཏུ་བསྒྲུབ་ཐུབ་པར་འགྱུར། འོན་ཀྱང་། གོང་ནས་《བུ་སྟོན་ཆོས་འབྱུང་》ལས་དྲངས་པའི་ལུང་དེ་དང་། དེ་མིན་《དཔྱིད་ཀྱི་རྒྱལ་མོའི་གླུ་དབྱངས་》ལས། “སྲས་ཆུང་བ་མུ་ཏིག་བཙན་པོ་སད་ན་ལེགས་མཇིང་ཡོད་གྱིས་དགུང་ལོ་བཞིའི་སྟེང་དུ་རྒྱལ་སྲིད་བཟུང་། ”སློབ་དཔོན་གྱིས་ཆོས་སྐལ་སྩལ། རྒྱལ་རབས་འགའ་ཞིག་ཏུ་རྒྱལ་པོ་འདིའི་མཚན་ལ་ཁྲི་ལྡེ་སྲོང་བཙན་དུ་འཆད་པ་ནི་སྒྲ་སྦྱོར་བམ་གཉིས་ལ་སོགས་མ་མཐོང་བའི་སྐྱོན་ནོ།(6)ཞེས་སད་ན་ལེགས་ཀྱི་མཚན་ལ་ཁྲི་ལྡེ་སྲོང་བཙན་མི་ཟེར་བར་འབྱུང་བའམ། “མངའ་བདག་ཁྲི་ལྡེ་སྲོང་བཙན་རལ་པ་ཅན་བོད་འབངས་ཡོངས་ཀྱི་རལ་པའི་ལན་བུ་རྣམ་པར་འདུད་པའི་སེང་གེ་རྐང་པ་བརྒྱད་པའི་ཁྲི་ལ་མངའ་གསོལ་ལོ”།(7)ཞེས་རལ་པ་ཅན་དང་ཁྲི་ལྡེ་སྲོང་བཙན་མི་གཅིག་ཡིན་པར་འབྱུང་མོད་ཀྱང་། བོད་སྔ་རབས་པའི་ལྕགས་རྩོམ་མང་པོ་དང་ཕྱི་རབས་པའི་ཆེད་རྩོམ་དུ་མ། རིགས་གཞན་གྱི་མཁས་པའི་དཔྱད་རྩོམ་མི་ཉུང་བ། ཏུན་ཧོང་ནས་ཐོན་པའི་བོད་ཡིག་གཏེར་མ། ད་ལྟའི་དུས་ཀྱང་བོད་རང་སྐྱོང་ལྗོངས་ཀྱི་ལྷ་ཁ་དང་སྐྱིད་ཆུའི་རྒྱུད་སྟོང་སྨད་བར་གསུམ་ན་ཀྲོང་ངེར་མཇལ་དུ་ཡོད་པའམ་ཆག་འཇིག་ཏུ་སོང་རུང་ཡི་གེ་ངོས་བཤུས་མ་མཇལ་དུའང་ཡོད་པའི་གཙིགས་ཀྱི་རྡོ་རིང་དུ་མའི་ཡེ་གེ་སོགས་ལས། སྲོང་ལྡེ་བརྩན་ནམ་སྲོང་བརྩན་དང་ཁྲི་སྲོང་བརྩན་དང་སྲོང་བཙན་སྒམ་པོ་ཞེས་འབྱུང་བ་དེ་ནི་འོ་སྐོལ་གྱི་ཆོས་རྒྱལ་མེས་དབོན་རྣམ་གསུམ་གྱི་ཡ་གྱལ་བཟའ་ཝུན་ཀོང་ཇོའི་ཁྱོ་བོ་སྟེ་བོད་བཙན་པོའི་རྒྱལ་བརྒྱུད་སོ་གཉིས་པར་ངོས་འཛིན་པར་བྱས་དང་བྱེད་བཞིན་དང་བྱ་བར་འགྱུར་བ་དེ་ཡིན་པ་དང་། རལ་པ་ཅན་གྱི་མཚན་ལ་ཁྲི་གཙུག་ལྡེ་བཙན་ཟེར་བ་ལས་ཁྲི་ལྡེ་སྲོང་བཙན་དུ་མི་འབོད་དེ་ནི་ཆོས་རྒྱལ་མེས་དབོན་རྣམ་གསུམ་གྱི་ཡ་གྱལ་ཏེ་བོད་བཙན་པོའི་རྒྱལ་བརྒྱུད་ཞེ་གཅིག་པ་ཡིན་ཞིང་། མུ་ཏིག་བཙན་པོའམ་སད་ན་ལེགས་མཇིང་ཡོན་ནམ་ཁྲི་ལྡེ་སྲོང་བཙན་ཞེས་པ་བཅས་ནི་མི་གཅིག་མིང་གི་རྣམ་གྲངས་ཡིན་གྱི། ལོགས་སུ་དགར་དུ་མེད་དེ་གང་ནི་ཁྲི་སྲོང་ལྡེ་བཙན་གྱི་སྲས། ཁྲི་གཙུག་ལྡེ་བཙན་རལ་པ་ཅན་གྱི་ཡབ་སྟེ་བོད་བཙན་པོའི་རྒྱལ་བརྒྱུད་བཞི་བཅུ་པ་དེ་ཁོ་ན་ཉིན་ཡིན་པ་གོར་མ་ཆག་ཀྱང་། དགོས་པ་སྣ་ཚོགས་ཀྱི་དབང་གིས་མི་འཐད་དོ། །ཞེས་ལྟ་ཚུལ་མཁྲེགས་བཟུང་གིས་རང་རང་ཉིད་ཀྱི་བསྙེན་གནས་དག་གི་རྟིང་ནོན་པར་བྱམ་ན་ངེད་ཅག་ལ་ཐབས་ཅི་ཡོད་ཀྱི། བདེར་གཤེགས་རྣམ་པའང་རེ་ཞིག་ཅི་བྱ་གཏོལ་མེད་ཀྱི་གནས་སུ་མི་འགྱུར་གྲང་། སྤྱིར་ཡང་བཙན་པོ་ཁྲི་ལྡེ་སྲོང་བཙན་སད་ན་ལེགས་ཀྱི་སྐོར་བོད་གངས་ཅན་མཁས་ཆེན་སྔ་མ་གང་དང་གང་ཡིན་པ་རྣམས་པས་བརྩམས་པའི་ལོ་རྒྱུས་དེབ་ཐེར་དེ་དང་དེ་ཚང་མའི་ཁྲོད་ན་ཤོག་ངོས་ཕྱེད་ཀ་ཙམ་མམ་སྐད་ཆ་ཚིག་ཀ་གསུམ་བཞི་ཙམ་གྱིས་ཆོག་པར་མཛད་ཀྱང་། སྤྱིར་ཆོས་སྲིད་གཉིས་དང་སྒོས་སུ་ཐུབ་བསྟན་དར་བར་སྤེལ་བའི་ཐད་གང་དེ་ཉིད་ཀྱིས་མཛད་རྗེས་མངོན་པར་མཐོ་བ་དང་ངེས་སུ་ལེགས་པ་རེ་བཞག་ཡོད་པ་མི་འགྱུར་རྡོ་རྗེའི་བྲག་ལ་ཡི་གེར་བརྐོས་པ་དབུས་ཁམས་གཉིས་སུ་དེང་ཡང་མཇལ་དུ་ཡོད་མོད་ཀྱང་། གང་དེ་ཁོང་གི་མཛད་རྗེས་རྨད་བྱུང་བ་རྣམས་ཉིད་ཀྱི་ཕྱོགས་ལ་སྦྱོར་རྒྱུ་ཕར་ཟད། ཐ་ན་མིང་ཙམ་གྱི་ངོའང་འཕྲོད་པར་མི་འགྱུར་བ་འདི་ནི་གཞན་རིགས་པ་ཁག་འགེལ་ས་ཅི་ཡང་ཡོད་མ་མཆིས། དཔེར་ན། 《སྒྲ་སྦྱོར་བམ་གཉིས》 ནི་བཙན་པོ་འདི་པའི་འདི་པའི་ཕྱག་ལས་འགངས་ཆེ་བ་ཞིག་ཡིན་རུང་སྲས་ཁྲི་གཙུག་ལྡེ་བཙན་གྱི་རྒྱན་དུ་སྤྲོས་པས། །ཕྱི་ཐོགས་པ་བློ་གསར་རྣམས་ཐེ་ཚོམ་གྱི་དྲར་བཙུད་པ་ལ། ཁྱེད་ཅག་ལ་ཁག་མེད་དེ་རྒན་རབས་པ་ལན་ནོ། །ཞེས་རང་གནོང་ངེས་འཛིན་གྱིས་དཀར་འདེབས་མཁན་རྗེ་བཙུན་བྱམས་པ་མ་བྱོན་བར་དུ་མཆིས་སམ་འཕྱང་མོ་ཉུག་གོ། འོན་ཀྱང་། ལོ་རྒྱུས་ནི་ལོ་རྒྱུས་ཏེ་ལོ་རྒྱུས་ཁོ་ན་ཉིད་དོ།།
《མདོར་བསྡུས་》ནི་《ཞལ་ལུང་》གི་ལྟ་བའི་རྗེས་ཁོ་ནར་འབྲངས་ཤིང་དོན་དངོས་བདེན་སྒྲུབ་ཀྱི་བརྩོན་པ་ཀུན་ནས་སྤངས་ཏེ། “སྒྲོལ་མ་བྲག་ཅེས་སྐྱུ་རའི་གནས་ཆེན་འདིར། །སྒྲོལ་མ་རང་བྱོན་ཡོད་ཅེས་སྲོང་བཙན་གསུངས། །སྒྲོལ་མ་བྲག་གི་གཡས་ཀྱི་འབིས་ལུང་ལྷ། །སྒྲོལ་མའི་སྤྲུལ་བ་རྒྱ་བཟང་བཞེངས་འདི་རྨད་།།(8)”ཞེས་《ཞལ་ལུང་》གི་རྩོམ་པ་པོས་རང་ལུགས་འཐད་ལྡན་དུ་བཞག་པའི་ཚིགས་བཅད་ཤློོ་ཀ་གཅིག་པོ་འདི་གཙིགས་དམ་པ་ཉིད་དུ་བཟུང་ནས། ན་རེ། “ཚིགས་བཅས་རྐང་པ་འདི་བཞི་པོ་ནི་ལོ་རྒྱུས་ཀྱི་སྙན་ངག་ངོ་མ་ཉིད་དེ། དེ་ཡིས་སྐྱེ་བོ་རྣམས་ལ་སྲོང་བཙན་སྒམ་པོས་པཱའེ་ཧའེ་(柏海)རུ་ཝུན་ཁྲིན་ཀོང་ཇོ་བསུས་པ་ནི་ལོ་རྒྱུས་ངོ་མ་ཡིན་ལ། ཝུན་ཁྲིན་ཀོང་ཇོ་དང་ལྷན་དུ་འབིས་ཁོག་ཏུ་ཕེབས་པའང་ལོ་རྒྱུས་ངོ་མ་ཡིན་ཞིང་། ཝུན་ཁྲིན་ཀོང་ཇོ་ལོ་རྒྱབ་སྐྱོར་གྱིས་འབིས་ཁོག་ཏུ་སངས་རྒྱས་ཀྱི་སྐུ་རྟེན་བརྐོ་བཞེངས་མཛད་པའང་ལོ་རྒྱུས་ངོ་མ་ཉིད་དོ་ཞེས་བརྗོད་དོ་།།”(9)ཞེས་པའི་མུར། “སྤྱི་ལོ་710པ་སྟེ་ཐང་ཀྲུང་ཙུང་གི་ཁྲི་ལོ་ཅིང་ལོང་བཞི་པ(唐中宗景龙四年)ལ། ཐང་བོད་ཟུང་གིས་གཉེན་འབྲེལ་གཉིས་པ་བྱས་ཏེ་ཐང་གི་ཀྱིན་ཁྲིན་ཀོང་ཇོ་ཤུལ་ཐག་རིང་སའི་བོད་ཀྱི་བཙན་པོ་ཁྲི་ལྡེ་གཙུག་བརྟན་གྱི་བཙུན་མོར་བྱིན། ཟླ་དང་པོར་ཀྲུང་ཙུང་གིས་གཡོན་སྲུང་དམག་དཔོན་ཆེན་མོ་དབྱང་ཅེའུ(杨矩)ཀྱིན་ཁྲིན་ཀོང་ཇོ་བོད་དུ་སྐྱེལ་བའི་ཕོ་ཉར་བཀས་བསྩལ། ཀྱིན་ཁྲིན་ཀོང་ཇོ་ཉིད་འབྲི་ཆུའི་ལྷོ་ངོགས་ཀྱི་འབིས་ཁོག་ལ་སླེབས་པ་ན་ཝུན་ཁྲིན་ཀོང་ཇོ་ཉིད་ཀྱི་བརྐོས་པའི་སངས་རྒྱས་ཀྱི་སྐུ་རྟེན་རྣམས་རླུང་གིས་བརྡར་བ་དང་ཆར་གྱིས་བརྡེགས་པས་ཁོག་ཞིག་ཏུ་གྱུར་པ་མཐོང་ནས། ལྷ་ཁང་བཞེངས་ཏེ་བཀབ། ཀྱིན་ཁྲིན་ཀོང་ཇོ་བོད་དུ་འབྱོར་ནས་སྲས་ཁྲི་སྲོང་ལྡེ་བཙན་འཁྲུང་རྗེས།། སྤྱི་ལོ་730པར་སླར་ཡང་མི་མངགས་ཏེ་འབིས་ཁོག་གི་ལྷ་ཁང་ཞིག་གསོས་བྱས་པ་མ་ཟད། སྔོན་ཆད་ཝུན་ཁྲིན་ཀོང་ཇོ་ཉིད་ཀྱིས་བཟོ་པ་རྣམས་ལ་བསྒོས་པ་བཞིན་བརྐོས་པའི་སངས་རྒྱས་ཀྱི་སྐུ་རྟེན་དག་བསྐྱར་བརྐོ་བྱས་མཐར། ལྷ་ཁང་སྒོ་ལོགས་ཀྱི་རྡོ་ངོས་སུ་ཐོ་བཀོད་ཅིང་། དེར་སེམས་ཅན་ཐམས་ཅད་དང་ཁྲི་ལྡེ་གཙུག་བཙན།(ཁྲི་སྲོང་ལྡེ་བཙན་ནོ)ཡབ་སྲས་བདེ་བ་དང་སྐྱིད་པ། ཐུབ་བསྟན་དར་ཞིང་རྒྱས་པའི་སྨོན་ལམ་གྱི་ཕྱིར། སྔར་བརྐོས་པའི་སངས་རྒྱས་ཀྱི་སྐུ་རྟེན་གཞིར་བཟུང་གི་སླར་ཡང་བསྐྱར་བརྐོ་ཞིབ་མོ་བྱས་ཏེ་ལྷ་ཁང་འདི་ཉིད་བཞེངས་སོ་།།”ཞེས་པ་འདི་ལས་མཐོང་བ་ནི། ཡུལ་ཤུལ་འབིས་ཁོག་གི་ལྷ་སྐུ་བྲག་བརྐོས་མ་དེ་བརྐོས་བཞེངས་ཀྱི་ཆ་ནས་རྣམ་པར་སྣང་མཛད་ཟེར་དགོས་པ་དང་། བརྐོ་མགོ་སྡུད་པ་པོ་ནི་ཝུན་ཁྲིན་ཀོང་ཡིན་དགོས་ཤིང་། ལྷ་ཁང་བཞེངས་པ་པོ་ནི་ཀྱིན་ཁྲིན་ཀོང་ཇོ་ཡིན་དགོས་སོ། །འདི་ནི་ད་ལྟའི་བར་ངག་རྒྱུན་དུ་མཆིས་པའི་ཡུལ་ཤུལ་གྱི་‘ཝུན་ཁྲིན་ཀོང་ཇོའི་ལྷ་ཁང་’ཞེས་བྱ་དེའི་གནས་ཚུལ་ངོ་མ་ཉིད་ཡིན་པ་དང་། ལྷ་སྐུ་དང་ལྷ་ཁང་བཞེངས་ཕུབ་བྱེད་པ་པོ་ནི་ཐང་གི་ཀོང་ཇོ་རྣམ་པ་ཟུང་ཡིན་ལ། དེ་དག་ནི་བོད་ཀྱི་བཙན་པོ་རྣམ་གཉིས་ཀྱི་བཙུན་མོ་ཟུང་ཡང་ཡིན་པས། བོད་རྒྱ་མི་དམངས་རྣམས་ཀྱིས་མཐོང་ཤིན་ཏུ་ཆེན་པོ་བྱས། 1957ལོའི་ཟླ་12པའི་ཚེས་30ཉིན་རྒྱལ་སྲིད་སྤྱི་ཁྱབ་ཁང་ལ་ཡར་ཞུ་བྱས་པ་བརྒྱུད་ཆོག་མཆན་གནང་ནས་མཚོ་སྔོན་ཞིང་ཆེན་གྱི་རིག་གནས་དངོས་པོར་སྐྱོབ་སྲུང་བྱེད་པའི་སྡེ་ཚན་གནད་ཆེ་སའི་གྲལ་དུ་བཞག་གོ། །“(10)ཞེས་བྱུང་ཞིང་། བྱུང་བ་དེ་དག་བསམ་སྦྱོར་ལེགས་པའི་གཏམ་དུ་སོང་བ་ཙམ་སྣང་ཡང་། འགལ་འདུའི་ཕུང་པོས་ཁེངས་ལ། དོན་དངོས་མ་དང་ཕྱིན་ཅི་ལོག་པ། དཀར་ཆག་བྲག་བརྐོས་མའི་ཚིག་དོན་ལ་རང་བཟོ་ཅི་དགར་བྱས་པ་སོགས་ཀྱི་དབང་གིས། ལེ་འབིས་ལུང་བ་གཉིས་ན་མཆིས་པའི་སྐུ་རྟེན་གཞན་དང་གཞན་གང་རུང་ཞིག་ལ་འབྱོར་ན་མ་གཏོགས། འབིས་རྣམ་སྣང་གི་སྐུ་རྟེན་དང་གཙུག་ལག་ཁང་དེ་རྒྱ་བཟའ་སྔ་ཕྱི་གང་གིས་བཞེངས་ཕུབ་མཛད་པ་ལ་སྦྱར་ཀྱང་སྦྱར་ཀྱང་སྦྱོར་བྱེད་དུ་མི་འགྲུབ་པ་འདྲ། ཅི་ལག་ཤེ་ན།
1ངེད་ཅག་གིས་གོང་ནས་ཀྱང་ཕྱོགས་ཙམ་གླེང་ཟིན་པ་བཞིན། རྒྱ་བཟའ་སྔ་མ་ཝུན་ཁྲིན་ཀོང་ཇོ་ལེབ་འབིས་ལུང་བ་གཉིས་ལ་དངོས་སུ་ཕེབས་མྱོང་བས་ན། རྒྱ་མོ་ཉིད་ཀྱིས་བཀའ་བསྒོས་པ་ལྟར་བཟོ་པ་རྣམས་ནས་བཞེངས་བརྐོས་གནང་བའི་སྐུ་རྟེན་དེ་འབིས་རྣམ་སྣང་གཙོ་འཁོར་དགུ་འདོད་པ་ལས། ལྷ་ཁང་དེའི་གཡོན་ལོགས་བྲག་ངོས་ན་མཆིས་པའི་སྔགས་ཡིག་ཕྲེང་བ་དུ་མ་དང་རྒྱ་ཡིག་ཕྲེང་བ་འགའ་རྒྱ་བཟའ་སྔ་མ་ཐོན་མི་སོགས་ཀྱིས་བརྐོས་པར་འདོད་ཅིང་ཡུལ་དེར་རྒྱ་བཟའ་ཉིས་ཞབས་ཀྱིས་བཅགས་པས་ན་གནས་མཆོག་དམ་པ་ཞིག་ལ་བརྩིས་ནས་འབངས་ཀྱིས་དེར་ཀྱིས་དེར་ཕྱག་སྐོར་བྱས་པ་དང་། ཕྱིས་ཁྲི་ལྡེ་སྲོང་བཙན་རིང་ལ་རྣམ་སྣང་གཙོ་འཁོར་དགུའི་སྐུ་གཟུགས་འབུར་དུ་བརྐོས་པ་མ་ཟད། བཟང་པོ་སྤྱོད་པའི་སྨོན་ལམ་དང་ཕྱོགས་བཅུ་སངས་རྒྱས་དང་མཆོད་རྟེན་གྱི་ཐིག་རིས་ཀྱང་བྲག་ལ་བརྐོས་ཀྱང་། རྣམ་སྣང་གཙུག་ལག་ཁང་བཞེངས་ཕུབ་ཀྱི་འབྲས་བུ་ནི་ཝུན་ཁྲིན་ཀོང་ཇོ་དང་ཐོན་མི་སོགས་ཀྱིས་བྲག་ལ་རྒྱ་གར་ནག་གི་ཡི་གེ་བརྐོས་པའི་རྒྱུ་ལས་བྱུང་བ་མ་ཡིན་ནམ། ཞེས་སྙམ་ན་ཅུང་ཟད་འདྲ་འདྲར་ཕྱོགས་ཀྱང་། དཀར་ཆག་བྲག་བརྐོས་མ་ལས། “བྲགལསྐུགཟུགསདངདརམའདིརྣམསབྲིསཔདངདཀོནམཆོགགསུམགྱིརྟེནགྱྀརྣམ་པ”ཞེས་གནས་དེ་ག་རང་ན་མཆིས་པའི་བདེ་གཤེགས་གཙོ་འཁོར་དགུ་དང་བཅས་པའི་སྐུ་གསུང་ཐུགས་རྟེན་ཡོད་དོ་ཅོག་ནི་དུས་གཅིག་སྟེ་“ཁྱྀའྀ་ལོལ་སྐུགཟུགས་འབུརདུབརྐོསཔདངདརམཀུབྲྀསཔའིསྨོནལམསོགསཔབཙནཁྲྀལྡེསྲོངབཙནགྱྀསྐུརིངལརྗེབློནཡོབདགདངསེམསཅནཐམསཅདཀྱྀདོནགྱིཕྱིརདགེསློངལོཆེནཡེཤེསདབྱངསཀྱིསབགྱྀསྟེ།”ཞེས་ཁ་གསལ་དོཾན་གྱིས་བྱུང་བ་མ་གཏོགས། བཙན་པོ་ཡབ་མེས་སྐུ་གོང་མི་ཞིག་གི་རིང་བཞེངས་པ་ཕྱིས་ཞིག་གསོས་སམ་བསྐྱར་བརྐོ་བྱས་པ་ཚིག་ཟུར་ཙམ་ཡང་མི་སྣང་བས། གོང་གསལ་དག་ནི་འོལ་ཚོད་དུ་ཟད་ཀྱི། བདེན་པར་བསྒྲུབ་པའི་གླགས་རྙེད་དཀའ་ལ། སྲོང་བཙན་སྒམ་པོས“ཝུན་ཁྲིན་ཀོང་ཇོ་ལ་རྒྱབ་སྐྱོར་གྱིས་འབིས་ཁོག་ཏུ་སངས་རྒྱས་ཀྱི་སྐུ་རྟེན་བརྐོ་བཞེངས་མཛད་།”ཕྱིས་སུ་ཀྱིན་ཁྲིན་ཀོང་ཇོ་གནས་དེར་ཕེབས་ཚེ་སྐུ་རྟེན་“ཁོག་ཞིག་ཏུ་གྱུར་པ་མཐོང་ནས། ལྷ་ཁང་བཞེངས་ཏེ་བཀབ།”ཁྲི་སྲོང་ལྡེ་བཙན་འཁྲུངས་རྗེས་ཀྱི་“སྤྱི་ལོ730ལ་སླར་ཡང་མི་མངགས་ཏེ་འབིས་ཁོག་གི་ལྷ་ཁང་ཞིག་གསོས་བྱས་པ་མ་ཟད།”“སྐུ་རྟེན་བསྐྱར་བརྐོ་བྱས་”ནས་དེ་སྐོར་“ཐོ་བཀོད་”བགྱིས་པ་སོགས་བརྗོད་པའང་“ལོ་རྒྱུས་ངོ་མ་”ཞིག་ཏུ་གྱུར་པ་དཀའ་ལས་ཁག་པོའི་གནས་སུ་ལྷུང་ངོ་།།
2དཀར་ཆག་བྲག་བརྐོས་མ་ལས་“ཁྱིའིལོལསྐུགཟུགསའབུརདུབརྐོས”ཞེས་སྐུ་རྟེན་བཞེངས་ལོ་དེ་ནི་“བཙན་པོཁྲིལྡེསྲོངཙནགྱིསྐུརིང”ཡིན་པ་གསལ་བོར་བཀོར་ཀྱང་། 《མདོར་བསྡུས》ལས་སྤྱི་ལོ730ཞིག་གསོས་བྱས་པར་བརྗོད། ལོ་དེའང་ཁྲི་སྲོང་ལྡེ་བཙན་འཁྲུངས་རྗེས་འདོད། སྤྱིར་ན་བོད་ཀྱི་བཙན་པོ་རིམ་རྣམ་པ་འཁྲུངས་འདས་ཀྱི་ལོ་ཚིགས་ཐད་མཁས་པའི་དགོངས་བཞེད་ཅི་རིགས་མཆིས་མོད་ཀྱང་། ཡིག་ཚང་གསར་རྙིང་ཁུངས་མ་མང་པོར་ཁྲི་སྲོང་ལྡེ་བཙན་ནི་ཆུ་རྟ་སྟེ་སྤྱི་ལོ་742པ་ཡུམ་སྣ་ནམ་བཟའ་མང་མོ་རྗེ་བཞི་སྟེང་ལ་འཁྲུངས་པར་འབྱུང་བས། ངེད་ཅག་ཀྱང་དེ་དེ་བཞིན་ནོ།། 《མདོར་བསྡུས》མཁན་པོས་རང་ལུགས་རྟིང་གནོན་གྱིས་དཀར་ཆག་བྲག་བརྐོས་མར“བཙན་པོཁྲྀལྡེསྲོངབཙན་”ཞེས་མཐོང་སྣང་དུ་ཡོད་གཞིར་བཞག་པ་དེ་“ཁྲི་ལྡེ་གཙུག་བཙན་”ཞེས་སྣང་མེད་ཀྱིས་བཅོས་པ་མ་ཟད། ཟླ་ཁྱིམ་དུ“ཁྲི་སྲོང་ལྡེ་བཙན་ནོ”ཞེས་ཆེད་དུ་བཀོད་པ་ནི་ཤིན་ཏུ་ནས་མ་ལེགས། དེ་ཡང་། 《མདོར་བསྡུས》སུ་ལྕགས་རྟ་སྟེ་སྤྱི་ལོ་རྟ་སྟེ་སྤྱི་ལོ་730འབིས་རྣམ་སྣང་གཙུག་ཁང་ཞིག་གསོས་བྱས་ཞེས་བཀོད་པ་དེར་དམིགས་པ་གཏད་སོ་གཅིག་མཆིས་པ་ནི། ལེབ་ཁོག་ཕུའི་སྐུ་རྟེན་འབུར་བརྐོས་མའི་གཤམ་ན“སངས་རྒྱས་རྣམ་པར་སྣང་མཛད་དང་། ཕྱག་ན་རྡོ་རྗེ་དང་། ཨུརྱ་བ་ལོ་ལ་ཕྱག་འཚལོ། རྟའི་ལོ་ལ་བགྱྀས་”ཞེས་བརྐོས་པའི་ལོ་དེར་གཟས་ནས། འབིས་ཀྱི་“ཁྱྀ”སྡེ་མཐར་བཏང་སྟེ་དེའི་ཤུལ་དུ་ལེབ་ཀྱི་“རྟ”ཕོ་བཏགས་ནས་ལོ་རྒྱུས་རྒན་པོར་ངོ་སོ་ཞུས་པ་གོར་མ་ཆག་པ་འདྲ། བསམ་སྤྱོད་དེ་ལས་《ཞལ་ལུང་》མཁན་པོ་མཁས་པ་ནི། ཁོང་ན་རེ། “ཞར་བྱུང་ལེབ་འགག་རྣམ་སྣང་རྒྱུ་མཚན་ནི། རྒྱ་བཟའ་སྔོན་མ་བྱོན་དུས་བཞེངས་པ་མིན། རྟ་ཡི་ལོ་ཞེས་ཁ་བྱང་གསལ་བར་བཞུགས། སྲོང་བཙན་ཡབ་ཡུམ་རྒྱ་ནག་ཕེབས་པའི་ཚེ། །བཞེངས་པའམ་ཡང་ན་ཁྲི་སྲོང་སྐུ་དུས་སུ། རྒྱ་བཟའ་ཕྱི་མས་ལམ་བར་བཞེངས་འདྲ་སྟེ། །འབྲི་ཆུའི་འགྲམ་གྱི་སྐུ་གཟུགས་བྱེ་མ་ཞེས།།(11)”ཞེས་བྱུང་བ་ལགས། དེར་རྒྱུ་མཚན་ཅུང་ཟད་ལྡན་པ་གཤམ་གསལ་ལྟར་ཏེ།
ལེབ་ཁོག་ལུང་མདོའི་གཡས་ལོགས་ཀྱི་ལྷ་སྐུ་(ལེབ་ཁོག་གི་བྲག་བརྐོས་མ་ཀ་པའི་ཚན་པ་དང་པོ་)ཡར་བཞེངས་པ་དེའི་མཐའ་འཁོར་གྱི་གང་ཟག་སྐྱེ་བོའི་ཐིག་རིས་མ་དག་ལས་གཅིག་ནི་ཕོ་སྐྱེས་ལུས་ལ་ལྭ་རིང་པོ་དང་། མགོར་ལ་ཐོད་གྱིན་(ལ་ཐོད་ཀྱི་རྩེར་ཨ་མི་ཏཱ་བྷའི་དབུ་འབུར་མེད་པ་ཙམ་ལས་སྲོང་བཙན་སྒམ་པོ་དང་གཉིས་སུ་མེད་པ་འདྲ)པ་ཞིག་མཆིས་པ་དེ་བོད་དང་། དེའི་རྗེས་སུ་མཆིས་པ་ནི་རྒྱ་མོ་ཞིག་ཡིན་པ་འདྲ་བས། རྒྱ་བཟའ་སྔ་མ་ཝུན་ཁྲིན་ཀོང་ཇོ་འཁོར་དང་བཅས་པས་འབྲི་ཆུ་བཅད་ནས་ལེབ་ཁོག་བརྒྱུད་དུས། བོད་ཡུལ་དུ་སངས་རྒྱས་ཀྱི་བསྟན་པ་སྤེལ་བའི་རྟེན་འབྲེལ་དུ་ལུང་མདོའི་བྲག་ངོས་གཉིས་ལ་སོ་སོར་སངས་རྒྱས་དང་བྱང་ཆུང་སེམས་དཔའི་སྐུ་གཟུགས་ཐིག་རིས་མ་དང་། ལུང་དཀྱིལ་དུའང་ལྷ་སྐུ་དང་ཚེ་མདོ་སོགས་བཞེངས་པ་མ་ཡིན་ནམ་སྙམ་ཏེ་དཔྱད་པར་འཚལ། དེ་ཡང་། ལེབ་ཁོག་ཕུའི་སྐུ་རྟེན་ནམ་བཞེངས་ཀྱི་ཐད་བཞེངས་རྟེན་གྱི་གཤམ་དུ་“རྟའི་ལོ་ལ་བགྱྀས།”ཞེས་བརྐོས་ཡོད་ཀྱང་། 《ཞལ་ལུང་》ལས་ཀྱང་“རྟ་ཡི་ལོ་ཞེས་ཁ་བྱང་གསལ་བར་བཞུགས། སྲོང་བཙན་ཡབ་ཡུམ་རྒྱ་ནག་ཕེབས་པའི་ཚེ། །བཞེངས་པའམ་ཡང་ན་ཁྲི་སྲོང་སྐུ་དུས་སུ། །རྒྱ་བཟའ་ཕྱི་མས་ལམ་བར་བཞེངས་འདྲ་སྟེ།”ཞེས་རྟ་ལོ་དེ་སྲོང་བཙན་ཏེ་སྲོང་བཙན་སྒམ་པོ་དང་ཝུན་ཁྲིན་ཇོ་གཉིས་རྒྱ་ནག་ནས་ནས་བོད་དུ་ཕེབས་པའི་ཚེ་བཞེངས་པ་ཡིན་ནམ། ཡང་ན་ཁྲི་སྲོང་སྟེ་ཁྲི་སྲོང་བཙན་སྒམ་པོའམ་ཁྲི་སྲོང་ལྡེ་བཙན་གྱི་སྐུ་རིང་ངམ། ཡང་ན་རྒྱ་བཟའ་ཕྱི་མ་ཀྱིན་ཁྲིན་ཀོང་ཇོ་བོད་དུ་ཕེབས་ལམ་སོགས་གང་རུང་ཞིག་ཡིན་པ་ཐུགས་ཐག་མ་ཆོད་པས་ཕྱི་རབས་པ་དག་ལ་དྲག་བསླངས་པ་ཙམ་གྱིས་ཆོག་པར་མཛད་པ་དང་། ཡི་གེ་བྲག་བརྐོས་མ་དེ་ཉིད་དུའང་དེ་ཙམ་ལས་མེད་པས། དེ་ལས་ལྷག་པ་ངེད་ཅག་ལའང་བརྗོད་དུ་མ་མཆིས། འོན་ཀྱང་། དེ་ནི་ཀྱིན་ཁྲིན་ཀོང་ཇོ་བོད་དུ་ཕེབས་པའི་ལམ་བར་བཞེངས་སོ་སྐད་ལ་སྒྲུབ་བྱེད་ཚང་དཀའོ། །ཞེས་སྙམ་མོ།།
འོ་ན། འབིས་རྣམ་སྣང་གཙུག་ལག་ཁང་ལ་སོགས་པའི་ཐད་ཁྱོད་ཅག་གི་ལྟ་ཚུལ་མདོར་བསྡུས་ན་ཅི། ཞེ་ན། དཀར་ཆག་བྲག་བརྐོས་མ་ལས་བྱུང་བ་དེ་ཁོ་ན་བཞིན་ནོ། །དེར་བཀོད་པའི་བཙན་པོ་ནི་ཁྲི་གཙུག་བཙན་གྱི་དབོན། ཁྲི་སྲོང་ལྡེ་བཙན་གྱི་སྲས། ཁྲི་གཙུག་ལྟེ་བཙན་གྱི་ཡབ་སྟེ་ཁྲི་ལྡེ་སྲོང་བཙན་སད་ན་ལེགས་མཇིང་ཡོན་ཡོད་པ་དང་། འབིས་རྣམ་སྣང་གཙོ་འཁོར་དགུ་དང་ཕྱོགས་བཅུ་སངས་རྒྱས་ཀྱིས་ཐིག་རིས་བྲག་བརྐོས་མ། བཟང་པོ་སྤྱོད་པའི་སྨོན་ལམ། བྲག་འགག་ཕྱི་ནང་གི་མཆོད་རྟེན་ཐིག་རིས་མ་བཅས་ནི་མེ་ཕོ་ཁྱི་སྟེ་སྤྱི་ལོ806པར་བཞེངས་ཤིང་། རྒྱ་བཟའ་སྔ་མས་བཞེངས་པ་ནི་ལེབ་མདོའི་སྐུ་རྟེན་བྲག་རིས་མ་དེའམ་། ཡང་ན་འབིས་རྣམ་སྣང་ལྷ་ཁང་གཡོན་ལོགས་བྲག་ངོས་ཀྱི་སྔགས་ཡིག་དང་རྒྱ་རིག་དག་ཡིན་པ་འདྲ། རྒྱ་བཟའ་ཕྱི་མས་ཡུལ་དེ་ག་རང་ལ་སྐུ་རྟེན་བཞེངས་ཡོད་མེད་ད་སྔ་ཆ་མ་འཚལ་ལོ། ཞེས་བྱ་བའི་ལྟ་ཚུལ་ཤིན་ཏུ་མ་སྨིན་པ་འདི་ཙམ་ལགས་ཏེ། ངེད་ཅག་སྐྱེས་སྦྱངས་མཐོང་ཐོས་ལ་སོགས་པའི་ཡོན་ཏན་གྱིས་ཀུན་ནས་དབུལ་བས། མ་རྟོགས་ལོག་དཔྱད་ཀྱི་གནས་ཀྱང་སྲིད་ངེས་པ་ནི་གདོན་མི་ཟ་སྟེ། གཟིགས་པ་བོ་རྣམ་པའི་སྤྱན་སྔ་སེལ་གྱི་གསུང་རེ་གནང་རྒྱུ་སྐུ་མཁྱེན། གསུང་མཁྱེན། ཞེས་སྙིང་ཐག་པ་ནས་ཞུའོ།།
འདིར་མཇུག་བྱང་གི་ཚུལ་གྱིས་བརྗོད་པར་བྱ་དགོས་པ་ནི། 《ཞལ་ལུང་》ལས་བྱུང་བ་བཞིན། བོད་བཙན་པོའི་རྒྱལ་རབས་སིལ་བུར་ཐོར་ནས་ལོ་བརྒྱ་ཕྲག་དུ་མའི་རྗེས་སུ་འབྲི་གུང་པས་ཡུལ་དེ་དག་བཟུང་ནས་འབིས་རྣམ་སྣང་གི་གཙུག་ལག་ཁང་དང་བཅས་པ་མཆོད་གཞིར་བཟུང་བ་དང་། དེ་ནས་ཡུན་རིང་འགོར་རྗེས་སྐྱེ་བོན་གསུམ་ལ་སོགས་པའི་དགོན་ཁག་རྣམས་ཀྱིས་ཅི་ནུས་ཀྱིས་ཞབས་ཞུས་མཛད་པ། རབ་བྱུང་བཅུ་བཞི་པའི་ནང་གཏེར་ཆེན་གཏེར་ཆེན་གླིང་པས་སྐོར་ལམ་བཏོད་ཅིང་གནས་ལ་རབ་གནས་མཛད། རབ་བྱུང་བཅོ་ལྔ་པར་རྟོགས་ལྡན་ས་བཅུ་པས་ལྷ་ཁང་ཞིག་རལ་དུ་གྱུར་པ་ཐོག་མར་ཞིག་གསོས་མཛད། རབ་བྱུང་བཅུ་དྲུག་པར་སྒ་ཁྲ་ལེགས་སྐྱབས་མགོན་སྐུ་ཕྲེང་བདུན་པས་གཙུག་ལག་ཁང་གསར་སྐྲུན་བྱེད་པའི་དབུ་མཛད་ཅིང་དྭའུ་བླ་དཔོན་གསུམ་གྱིས་ཨར་ལས་རྫོགས་པར་བྱས། དཀོན་གཉེར་རྣམས་ཀྱིས་མཆོད་རྫས་མང་དུ་ཕུལ། རབ་བྱུང་དྲུག་པའི་ལྕགས་སྟག་(1950)ལོའི་ཟླ་གསུམ་པར་པཎ་ཆེན་ཀརྨ་གུ་རུ་དང་ཁྲ་དགུའི་ཀརྨ་བསམ་གྲུབ། འདམ་དཀར་གྲྭ་དགའ་བཅས་ཀྱིས་སྐུ་རྟེན་ཉམས་གསོ་མཛད། སྐྱེ་དགོན་སངས་མིང་པས་དཀར་ཆག་བྲག་བརྐོས་མར་ཁྲུས་གསོལ་ལེགས་པར་མཛད། རྗེས་སོར་དཀོན་གཉེར་དགེ་སློང་བསོད་ནམས་ཡར་འཕེལ་གྱིས་ཚོན་རྩི་སོགས་ཀྱིས་སྲི་ཞུ་བླ་ན་མེད་པར་བསྒྲུབས། །ཞེ་མཛད་ཀརྨ་པས་འགྲུབ་མའུ་དང་སྐྱེ་མདོ་ཉི་མ་བཀྲ་ཤིས་བུ་སྤུན་བཅས་ཀྱིས་མཆོད་སྒྲུབ་རྒྱུན་འཇོག་དང་། དཔའ་བོ་དང་གཉེར་ཤུལ་ཁག་ནས་རྣམ་སྣང་ཉེ་སྲས་བརྒྱད་མཆོག་གསར་འཛུགས་སོགས་ཏེ། ཡུལ་དེ་གའི་སྐྱ་སེར་མཆོག་དམན་པར་བ་སྔ་རབས་པ་རྣམས་ཀྱིས་རང་ནུས་ཅི་ལྕོགས་ཀྱིས་གནས་མཆོག་དམ་པ་དེ་ལ་མཆོད་སྒྲུབ་དང་ཞབས་ཏོག་རྒྱུན་ཆག་མེད་པར་མཛད་པས་མངོན་པར་བསྟོད་དོ། དེ་ཡང་། ལོ་བཅུའི་དུས་ལོག་གི་སྐབས་སུ་“རྙིང་བཞི་གཏོར་མཁན་”གྱི་གྱེན་ལོག་པ་དག་ཐེངས་གཅིག་མིན་གཉིས་མིན་ཡང་ཡང་དུ་འབིས་རྣམ་སྣང་གཙུག་ལག་ཁང་ལ་མཆོངས་ཏེ་འཇིགས་ཚད་བཤིགས། ཆོགས་ཚད་བཅགས་པ་བཅས་ཀྱིས་དཀར་ཆག་བྲག་བརྐོས་མ་དེ་ས་སློག་རྡོ་སློག་གིས་བཙལ་ཀྱང་མ་རྙེད་པ་ནི། ད་ལྟ་དགུང་ལོ་རེ་དྲུག་སོན་པའི་མ་ནེ་མཚོ་རྒྱས་སྒྲོལ་མ་ཉིད་ཀྱིས་བསྐུངས་པ་ལགས། གཏུམ་སྤྱོད་པ་དག་གིས་ཨ་ནེ་ལ་འཇིགས་པ་སྣ་ཚོགས་བསྟན་ཀྱང་ཁོང་གིས་བསྲན་བཙུགས་ཏེ་ཚིག་ཟུར་ཙམ་ཡང་མ་ཤོར་བའི་ཁར། སྐབས་འགར་འུ་ཐུག་ནས་སྨྱོས་པའམ་འདོམས་ཀྱིས་གསང་གནས་སྟོན་ཟོལ་གྱིས་ཤམ་ཐབས་ཀྱི་འདབ་ཀ་བརྫེས་པ་ལ་སོགས་པའི་ཐབས་དུ་མས་དཀར་ཆག་ཤིན་ཏུ་བྲིན་པ་དེ་དང་བཅས་པ་བསྐྱབས་པས་བཀའ་དྲིན་བརྗོད་ཀྱིས་མི་ལང་ངོ་། །ཉེ་ལོའི་དུས་ལ་མཚོ་སྔོན་ཞིང་ཆེན་ནས་ཞིག་གསོའི་སྒོར་མོ་ཁྲི་ཕྲག་དུ་མ་གནང་སྟེ་ཁུལ་རིག་གནས་ཁང་གིས་འགན་འཁུར་ནས་ཉམས་གསོ་དང་དཀོན་གཉེར་བསྐོ་བཞག་མཛད་པས། དེང་གི་ཆར་འབིས་རྣམ་སྣང་གཙུག་ལག་ཁང་ནི་ལེགས་པའི་ཚུལ་དུ་མཆིས། རྟེན་གཞན་དང་གཞན་རྣམས་འཇིག་སྐྱོབ་ཞིག་གསོའི་འཆར་གཞིའང་བཀོད་དོ། །ཞེས་ཀྱང་ཐོས་ཏེ་མྱུར་བ་དང་རེམ་པའི་འགག་རྩར་ཐུག་གདའོ།།
བསྟོད། མེ་ཏོག་དམ་པ་ཕྲེང་བ་དམ་པ་དང་།
11སིལ་སྙནརྣམསདངབྱུགཔའིགདུགསམཆོགདང། །མར་མྱེམཆོགདངབདུགཔསྤོསཡིསནི། རྒྱལ་བ་དེ་དག་ཀུན་ལམཆོད་པརབགྱྀ། །ནབཟའདམཔརྣམསདངདྲྀམཆོགདང་། །ཕྱེམའྀ(ཕུར་མ་རི་རབ་མཉམ་པ་དང་། བཀོད་པ་ཁྱད་པར་འཕགས་པའི་མཆོག་ཀུན་གྱིས། རྒྱལ་བ་དེ་དག་ལ་ཡང་མཆོད་པར་བགྱི། མཆོད་པ་གང་རྣམས་བླ་མེད་རྒྱ་ཆེ་བ།)
12དེདགརྒྱལབཐམསཅདགངབརམོས། བཟངཔོསྤྱོདལདདཔའིསྟོབསདགགིས། རྒྱལབཀུནལཕྱགའཚལམཆོདཔརབགྱི། འདོདཆགས(ཞེ་སྡང་གཏི་མུག་དབང་གིས་ནི། ལུས་དང་ངག་དང་དེབཞིན། ) ཡིན་ཀྱིས་ཀྱང་། སྡིག་པབདགིསབགྱྀསཔཅིམཆིསཔ། །དེདགཐམསཅདབདགགིསསོསོརབཤགས།།
13ཕྱོགས་བཅུའྀརྒྱལབཀུནདངསངསརྒྱསསྲས། རངརྒྱལརྣམསདངསློབངྔམྱྀསློབངྔ། །འགྲོབཀུནགྱིབསོདནཾསགངལཡང་། དེདགཀུནགྱྀརྗེསསུབདགཡྀརང་། །(གང་རྣམས་ཕྱོགས་བཅུའི་འཇིག་རྟེན་སྒྲོན་མ་དག བྱང་ཆུབ་རིམ་པར་སངས་རྒྱས་མ་ཆགས་བརྙེས། མགོན་པོ་དེ་དག་བདག་གིས་ཐམས་ཅད་ལ། འཁོར་ལོ་བླ་ན་)མྱེད་(པ་བསྐོར་བར་བསྐུལ། )
14མྱ་ངནའདའསྟོནགངབཞེདདེདགལ། འགྲོབཀུནལཕནཞྀངབདེབའྀཕྱིར། །ཞིངགིརྡུལསྙིདབསྐལཔརབཞུགསཔརཡང། བདགགྀསཐལམོརབསྦྱརགསོལབརབགྱྀ། །ཕྱགའཚལབདངམཆོད(ཅིང་བཤགས་པདང་། རྗེས་སུ་ཡི་རང་བསྐུལ་ཞིང་གསོལ་བ་ཡི། དགེ་བ་ཅུང་ཟད་བདག་གིས་ཅི་བསགས་པ། ཐམས་ཅད་བདག་གིས་བྱང་ཆུབ་ཕྱིར་བསྔོའོ། །འདས་པའི་སངས་རྒྱས་རྣམས་དང་ཕྱོགས་བཅུ་ཡི། འཇིག་རྟེན་དག་ན་གང་བཞུགས་མཆོད་པར་འགྱུར།)
15གང་ཡང་མ་བྱོན་དེ་དག་རབམྱུར་བར། །བྱང་ཆུབ་རྣམཔརཆུབ་པས་×སྤྱོད། །ཕྱོགས་བཅུདུས་གསུམ་སངས་རྒྱས་མཆོད་གྱུར་ཅིག། །ཕྱོགས་བཅུ་××ཇིསྙེད་××××། (བྱང་ཆུབ་ཤིང་དབང་དྲུང་གཤེགས་རྒྱལ་བ་དང་། སངས་རྒྱས་སྲས་ཀྱིས་རབ་ཏུ་གང་བར་ཤོག)ཕྱོགས་བཅིའྀ﹝སེམས་ཅན་གང་རྣམས་ཇི་སྙེད་པ﹞དེ་རྟགཏུནདམེད།
16 བདེབརགྱུརད། འགྲོ་བ་ཀུན་གྱི་ཆོསཀྱྀདོནརྣམསཎྀ། མཐུནཔརགྱུརཅྀངརེབའངའགྲུབཔརཤོག །བྱང་ཆུབ་སྤྱོད་པ་དགཎྀབདགསྤྱིད་ཅིང་། འགྲོབཀུན(ཏུ་འཆི་འཕོ་སྐྱེ་བ་ན། རྟག་ཏུ་བདག་ནི་རང་ཏུ་འབྱུང་བར་ཤོག)རྒྱལ་བཀུནགྱྀརྗེསསུསློབགྱུརཏེ། བཟངཔོསྤྱོདཔཡོངས་སུསརྫོགསབྱེདཅིང། །ཚུལཁྲིམས།
17དྲྀམེདཡོངསདགསྤྱོདཔརཤོག ལྷའྀསྐདདངཀླུདངགནོདསྦྱིནསྐད། །གྲུལ་བུམདགངམྱྀཡིསྐདརྣམསདང། འགྲོབཀུནགྱིསྒྲསྐདཇྀཙམཔར། །ཐམསཅདསྐདདུབདགགྀས(ཆོས་བསྟན་ཏོ། དེས་ཤིང་ཕ་རོལ་ཕྱིན་ལ་རབ་བརྩོན་ཏེ། བྱང་ཆུབ་སེམས་ནི་ནམ་ཡང་བརྗེད་མ་གྱུར། སྡིག་པ་གང་རྣམས་སྒྲིབ་པར་འགྱུར་བ་དག དེ་དམ་མ་ལུས་ཡོངས་སུ་བྱུང་བར་ཤོག །ལས་དང་)
18ཉོན་མོངས་བདུད་ཀྱིལསརྣཾས{ལས}། །འཇྀག་རྟེན་རྒྱལ་×རྣཾསགྲོལ×པ་། །ཇིལྟརཔདམོཆུསམིཆགསཔབཞིན། །གཉྀཟླནམཀརཐོགསཔམྱེདཔབཞྀན། ××××ཕྱོགས་རྣམས(ཇི་ཙམ་པར། ངནསོང་སྡུག་བསྔལ་རབ་ཏུ་ཞི་བར་བྱེད། བདེ་བ་དག་ལ་འགྲོ་བ་ཀུན་འགོད་ཅིང་། འགྲོ་བ་ཐམས་ཅད་ལ་ནི་ཕན་པར་སྤྱད། བྱང་ཆུབ་སྤྱོད་པ་ཡོངས་སུ་རྗོགས་བྱེད་ཅིང་།)
19སེམསཅནདགགྀསྤྱོདངྔམམཐུནཔརའཇུག །བཟང་པོ་སྤྱོད་བདགནིརབསྟོནཅིང། མའོངསབསྐལབཀུནཏུསྤྱོདཔརགྱུར། །བདགགྀསྤྱོདདངམཚུངཔརསུསྤྱོད་པ། དེདག(དང་ནི་རྟག་ཏུ་འགྲོགས་པར་ཤོག ལུས་དང་ངག་རྣམས་དང་ནི་སེམས་ཀྱིས་ཀྱང་། སྤྱོད་པ་དག་དང་སྨོན་ལམ་གཅིག་ཏུ་སྤྱད། །བདག་ལ་ཕན་པར་འོདད་པའི་གྲོགས་པོ་དག བཟང་པོའི་སྤྱོད་པ་རབ་ཏུ་སྟོན་པ་རྣམས། དེ་དག)
20 དང་ཡང་རྟགཏུཕྲདཔར་ཤོག། དེ་དག་བདགགྀསནམཡངཡྀདམྱྀདབྱུང། མགོན་པོསངསརྒྱསསྲསཀྱིསབསྐོར་བའིརྣཾས།། བདག་གྀ××××རྒྱལབམངོནསུཾབལྟ།།×××××
21མའོངས(བསྐལ་བ་ཀུན་ཏུ)སྤྱད་པར་བགྱི། །སྤིད་པཐམསཅད་དུཡང་འཁོར་བ་ན། །བསོདནམས་ཡེ་ཤེས(དག་ནི་)མྱྀ་ཟདརྙེད། །ཐབས་ངྔཤེསརབཏིང་འཛིནརྣམཐརདང་། ཡོད་ཏནཀུནཀྱིམྱྀཟད(མཛོད་དུགྱུར། རྡུལ་གཅིག་སྟེང་ན་རྡུལ་སྙེད་ཞིང་རྣམས་ཏེ། །ཞིང་དེར་བསམ་གྱིས་མི་ཁྱབ་སངས་རྒྱས་རྣམས། སངས་རྒྱས་སྲས་ཀྱིདབུས་ན་བཞུགས་པ་ལ། བྱང་ཆུབ་སྦྱད་པ་སྤྱོད་ཅིང་བལྟ་བར་བགྱི)
22××མལུསཐམསཆདདུ། །སྐྲ་ཙམ་ཁྱོནལདུསགསུམཚད་སྙེདཀྱྀ། ཞིང་རྣསརྒྱམཚོསངསརྒྱསརྒྱམཚོལ།བསྐལ བསྐལ་བརྒྱམཚོརའཇུགཅིངརབཏུསྤྱོད། །རྒྱལབཀུནདབྱངས(ཡན་ལག་རྣམ་དག་པ།
འགྲོ་བ་ཀུན་གྱི་བསམ་པ་ཇི་བཞིན་དབྱངས། སངས་རྒྱས་གསུང་ལ་རྟག་ཏུ་འཇུག་པར་བགྱི། དུས་གསུམ་གཤེགས་པ་རྒྱལ་ཐམས་ཅད་དག)
23དེ་དགགིཡངགསུངདབྱངསམཟདལ། །ཆོསཀྱི་འཁོརལོཚུལབཞིནབསྐོརབལ། །བདག་ཀྱང་གློའྀ་སྟོབས་ཀྱྀསརབཏུའཇུག། མ་འོངསབསྐལབཀུནཏུའཇུགཔརཡང། །བདག་གྱྀསསྐདཅིགིསནིའཇུགཔརབགྱི། །(གང་ཡང་བསྐལ་བ་དུས་གསུམ་ཆོད་དེ་དག སྐད་ཅིག་ཆ་ཤས་ཀྱིས་ནི་ཞུགས་པར་སྤྱད། དུས་གསུམ་གཤེགས་པ་མི་ཡི་སེང་གེ་གང་། དེ་དག་སྐད་ཅིག་གཅིག་ལ་བདག་གིས་བལྟ)
24རྟག་ཏུ་དེ་དག་ཀུན་གྱྀསྤྱོད་ཡུལ་ལ། །རྣཾཐར་སྒྱུམརགྱུར་བའྀ་སྟོབས་ཀྱིསའཇུག །དུས་གསུཾགངདགགྀནིཞིང་བཀོད་པ། དེདགརྡུལགཅྀགསྟེངདུམངོནཔརབསྒྲུབ། །དེལྟརམལུསཕྱོགསརྣཾས(ཐམས་ཅད་དུ)རྒྱལབདགགྀཞིངབཀོདརྣམསལའཇུག བྱངཆུབ×××××། དེ་དག་རིམཔརའཚངརྒྱའཁོརལོསྐོར། །མྱ་ངན་འདས་པ་རབ་ཏུཞིམཐའསྟོན།
25མགོན་པོ་ཀུནགྱིདྲུངདུབདགམཆིའོ། །རྫུའཕྲུལཀུནདུམྱུརབའིསྟོབསརྣམསངྔ། །ཐེག་པཀུནནསསྒོའིསྟོབསདགངྔ། ཡོནཏནཀུནདུསྤྱོདཔའིསྟོབསརྣམསངྔ། །བྱམསཔཀུནདུཁྱབཔར××××ཀུནདུདགེབའིབསོདནམསསྟོབསརྣམསདང་། ཆགསཔམྱེདཔརགྱུརཔའྀ﹝ཡེ་ཤེས་སྟོབས﹞ཤེསརབཐབསདངཏྔའཛིན﹝སྟོབས་དག་གིས﹞བྱང་ཆུབསྟོབསརྣམས་ཡངདགསྒྲུབཔརབྱེད།།
26ལསཀྱིསྟོབསརྣམསཡོངས་སུདགབྱེདཅིང། ཉོན་མོངསསྟོབསརྣམསཀུནཏུའཇོམསཔརབྱེད། བདུདཀྱི་སྟོབསརྣམས(སྟོབས་མེད་རབ་བྱེད་ཅིང་། བཟང་པོ་སྤྱོད་པའི)སྟོབསནིརྫོགསཔརབགྱི། །ཞྀངརྣམསརྒྱམཚོརྣམཔརདགབྱེདཅིང། སེམས་ཅནརྒྱམཚོདག(ནི་རྣམ་པར་གྲོལ)ཆོས་རྣམསརྒྱམཚོརབཏུམཐོངབྱེདཅིང། ཡེ་ཤེསརྒྱམཚོརབཏུགོམས(པར་བྱེད)སྤྱོད་པརྒྱམཚོརྣམཔར
27དགབྱེདཅྀང། སྨོནལམརྒྱམཚོརབཏུརྫོགསཔརབྱེད། །སངས་རྒྱསརྒྱམཚོརབདུམཆོདབྱེད་པ། །བསྐལ་བརྒྱམཚོརམྱྀ
སྐྱོསྤྱདཔརབགྱི། དུསགསུམགཤེགསཔའིརྒྱལབགངདགགི །བྱང་ཆུབསྤྱོདཔའྀསྨོནལམ(བྱེ་བྲག)རྣཾས། བཟངཔོསྤྱོདཔས(བྱང་ཆུབ་སངས་རྒྱས་ནས་)དེ་ཀུནམལུསབདགགིསརྫོགསཔརབབགྱྀ། །རྒྱལབཀུནགྱྀསྲསཀྱྀཐུབོཔ། །མྱིངནིཀུནདུབཟངཞེསགངབྱབ། མཁས་པ་དེ་(དང་མཚུངས་པར་སྤྱད་པའི་ཕྱིར)
28དགེབའདིཀུནལནིརབདུབསྔོ། ལུསངྔགངྔ་ཡྀདཀྱངརྣམདགགཅིང། སྤྱོདཔཡོངསདགཞྀངརྣམསསཡོངསདགངྔ། ཇིལྟརབཟངཔོསསྔོབདེབཞིནདུ། །དེའདྲརབདགཀྱང་དེདངམཚུངསཔརཤོག། བཟངཔོསྤྱོདཔཀུནདུདདགེབདང། འཇམ་དཔལགྱིནིསྨོནལམསྤྱདཔརབབགྱི། །མའོངསབསྐལབཀུནདུམྱིསྐྱོབར། དེཡིབྱབམལུསརྫོགསཔརབགྱི། སྤྱོདཔགལཚདཡོདམགྱུརཅིག །ཡོནཏནརྣམསཀྱངཚདགཟུང
29མྱེདཔརཤོག །སྤྱོདཔཚདམྱེདཔལགནསབྱསནས།། །དེཡིརྫུའཕྲུལཐམསཆདའཆལབརབགྱི། །ནམཀའྀམཐརགྱུརཐུགཔཅིཙམཔ།
།སེམསཅནམལུསམཐའཡངདེབཞིནདེ། །ལསངྔཉོནམོངསནཾཟདཇིཙམབར། བདགགིསྨོནལམམཐའནིདེབཞིནནོ།།ཕྱོགས་བཅུ་གངནཞྀངརྣམསམཐའཡསཔ།རིནཆེནརྒྱནདེརྒྱལབ××××
30ཞིངགིརྡུལསྙེདབསྐལབརཕུལབབས། གངགྀསབསྔོབའྀརྒྱལབོའདིཐོསནས། བྱང་ཆུབ་མཆོགགྀརྗེསསུརབམོསཤིང། ལནཅྀགཙམ་ཡངདདཔབསྐྱེདཔནྀ། བསོདནམསདམཔའིམཆོགདུདེའགྱུརརོ། གངགིསབཟངསྤྱོདསྨོནལམའདིབཏབཔས། དེསནིངནའགྲོཐམསཅདསྤངཔརའགྱུར།××××××
31མྱྀཚེའདིརཡངདེདགལེགསཔརའོངས། །ཀུན་ཏུབཟངཔོདེཡངཇིའདྲབར། །དེདགརིངཔོམྱྀཐོགསདེའདྲརའགྱུར། །མཚམསམྱེདལྔཔོདགགྀསྡིགཔརྣམས། །གང་གྀསམྱྀཤེསདབངགིསབྱསཔདག །དེའིསབཟངཔོསྤྱོདཔའདིབརྗོདན། མྱུརདུམ་ལུསཡོསངསསུ××××××
32འཇྀགརྟེནགསུམཔོཀུནནམཆོདཔརགྱུར། བྱངཆུངབཤྀངདབངདྲུངདུདེམྱུརའགྲོ། སོངནསེམསཅནཕནཕྱིརདེརའདུགསྟེ། །བྱང་ཆུབསངསརྒྱསའཁོརལོརབཏུབསྐོར། །བདུདརྣམསསྡེདངབཅསཔཐམསཅདབཏུལ། གངགིས་བཟངཔོསྤྱོདཔའི་སྨོནལམའདྀ།།××××××
33ཀུན་ཏུབཟངཔོཡྔནྀབཞྀནདེ། །དེདགྀནིརྗེསསུབདགསློབཔར། །དགེབའདིདགཀུནཀྱྀརབཏུབསྔོ། །(དུས་གསུམ་གཤེགས་པ་རྒྱལ་བ་ཐམས་ཅད་ཀྱི། བསྔོ་བ་གང་ལ)མཆོགདུབསྔགསྤདེས། །བདགགིདགེབའིརྩབའདྀཀུནཀྱང་། །བཟངཔོ××××××
34རྒྱལབའྀདཀྱིལཀོརབཟངཞྀངདགཱབདེར། །པདྨོདམཔཤིནཏུམཛེསལསསྐྱེས། །དེརཕྱིནནསནྀ(རྒྱལ་བས་མངོན་སུམ་དུ། ལུང་བསྟན་པ་ཡང་བདག་གིས་)སྤྱོད་པར་ཤོག དེཀུནབདགགྀས××××
35བློཡིསྟོབསཀྱྀསཕྱོགསབཅུཀུནདུཡང། སེམསཅནརྣམསལཕནཔམངཔོབགྱི། ཀུནདུཟངཔོསྤྱོདཔའྀསྨོནལམགྱིས×××××××(མཆན)
1ཨང་ཀི་རྣམས་ནི་བྲག་ངོས་ཀྱི་ཡིག་ཕྲེང་མཚོན་བྱེད་དོ།།
2རྟགས་××××འདིས་བྲག་ངོས་ཀྱི་ཡི་གེ་དག་སོང་བ་རྣམས་མཚོན།
3རྟགས་○འདིའི་ནང་གི་ཡི་གེ་རྣམས་ནི། ད་ལྟར་ཁ་བཏོན་དུ་རྒྱུགས་ཆེ་བའི་འཕགས་པ་བཟང་པོ་སྤྱོད་པའི་སྨོན་ལམ་གྱི་རྒྱལ་བོ་ཞེས་བྱ་བ་སྟེ། རྒྱ་གར་གྱི་མཁན་པོ་ཛི་ན་མི་ཏྲ་དང་། སུ་རེནྡྲ་བོངྷི་དང་ཞུ་ཆེན་གྱི་ལོ་ཙཱ་བ་བནྡེ་ཡེ་ཤེས་སྡེ་སོགས་ཀྱིས་བསྒྱུར་ཅིང་གཏན་ལ་ཕབ་པ་དེ་ལས་བསྐངས་སོ།།
4ཡིག་ཕྲེང་ཉེར་དགུ་ནས་རྟགས×××××འདིས་བྲག་ངོས་ཀྱི་ཡི་གེ་སར་ནུབ་པ་མཚོན།
2.བྲག་ངོས་བར་མའི་གསུང་རྟེན་ངོ་བཤུས།
1.༄༅།ཚེདབགདུམྱེད
2.པའིམདོ་སྟེ།
3.༄༅།བཅོམ་ལྡན་འདས་ཚེ་དཔག་མྱེད་
4.པའིཡེ་ཤེས་གནང་དུ་གདོན་མྱི་པའི་གཟི་བརྗད་
5.ལོ(སོལ།པོལ)ཕྱག་འཚལལོ། །ཏར་དྱ་ཐཱ་ན་མ་གྷ་ག་བ་ཏེ་
6.བ་རྀ་×××ཡུ་ག×འ་ན་སུ་བྀ་ནི་ཤཱི་ཏ་ཏེ་ཛཱ་ར་ཛ། །ཏ་ཐཱ་ག་ཏཱ་
7.×××ཧ་ཏེ།××××ག་ས་མ་འབུ་ངྷཱ་ཡ། ཨཱོཾམ། སང་སྐར་
8.པ་ར་ཤུང་ངྷ་×××ཏེ་བ་×××མ་ཧ་མ་ས་པ་རི་བཱ་རེ་སཱ་ཧཱ།།
9.༄།སྔགས་འདྀ་(བླན)×××ན་ཏེ་མཆོད་ན། ཚེ་རིང་། སྡིག་འབྱང་། ལྷས
10.ཀྱང་བསྲུང་བར་འགྱུར། ཚེ་ཕྱི་མ་ལ་ངན་སོང་དུ་མྱྀ་སྐྱེ། བུད་མེད་ཀྱི་ལུས་སུ་
11.སྐྱེས་མྱྀ་འགྱུར། སངས་རྒྱས་ཀྱྀཞིང་ཡོན་ཏན་དཔག་ཏུ་མྱེད་པ་སྩོགས་པ་དང་
12.××××ས་པ་གར་འདོད་ཀྱྀའོ། །ཚེ་སྔ་ཕྱི་དྲན་པ་ཐོབ་པ་ཐོབ་པར་འགྱུར། ཕྱོགས་བཅུའྀ་
13.སངས་རྒྱས་ལ་ཕྱག་བྱས་ཤིང་མཆོད་པར་འགྱུར། འདི་བླགས་ན་ཆོས་ཀྱི་ཕུང་པོ་སྟོང་
14.ཕྲག་བརྒྱད་ཅུ་བླགས་པར་འགྱུར་རོ། །གཞན་ཡང་ཡོན་ཏན་མང་མོད་ཀྱི། འདྀར་ནི
15.×××××(འདི་མན་སར་ནུབ་བོ།)
3.བྲག་བརྐོས་གཡོན་མའི་རྟེན་ཡིག་ངོ་བཤུས།
1.རྒྱ་གར་སྐད་དུ་ཨརྱ×××
2.ཕྱིན་པའི་མདོ། བཅོམ་ལྡན་འདས་མ་ཤེས×××
3.ལྡན་སངསརྒྱ×པོ་ཁབ་བྱ×གྱྀ××དགེ་སློང×××
4.བཞུགས×།དེའི་ཚེ་བཅོམ་ལྡན་འདས་ཆོས××ཟབ་མོ××××
5.དེའྀཚེབྱང་ཆུབ་སེམས་དཔཱ××འཕགས་པ་སྤྱན་རསགཟྀགས་ཀྱི་××××
6.པར་རྟོག་ཅིང་ཕུང་པོ་དེ་དགལཡྔརང་གཞན་གྱྀ་×××ནས་ཆེ་×××××
7.ཆུབ་སེམས་དཔའ་སེས་དཔཱ་ཆེན་པོའཕགས་པ་སྤྱནརས་གཟྀགས་ཀྱི་××××
8.ལལཤེས་×ཀྱིཕརོལ་དུཕྱིན་×××
9.ཆུབ་སེམས་དཔཱསེས་དཔཱཆེནཔོའཕགས་×××××
10.རྀགས་ཀྱི་×××ཀྱི བུམོགངལ་×××××
11.སྟེ། ཕུང་པོ་ལྔ་པོ་སོགས་ཀྱིས་རང་བཞིན××××
12.×××ཡྀན་ནོ།།སྟོང་བ་ཉྀད་ནས་ཀྱང་×××ཟུགས་×××××
13.ཤརྀའིབུདེལྟར་ཆོས་ཐམསཅད་×××སྟོང་བཉིདདོ།། །མཚན་
14.བྲིབ་མྱེད་དཔ། གང་བམྱེདཔའོ། །ཤརྀའིབུདེ་ལྟར་ན་སྟོང་བ་ཉྀད་ནི་གཟུགསམ་××××
15.མ་ཡིན། རྣ་བ་མ་ཡྀན། སྣ་མ་ཡིན། ལྕེ་མ་ཡིན། ལུས་མ་ཡྀན། ཡིད་མ་ཡྀན་ནོ། །གཟུགས་××××
16.གནས། ཡྀད་ཀྱི་ཁམས་མ་ཡིན། ཡྀད་ཀྱི་རྣམ་པར་ཤེས་པའྀ་ཁམས×××
17.སྡུག་བསྔལ་ངྔ། ཀུན་འབྱུང་དང་། འགོག་པ་དང་། ལམ་ལ་ཡིན། ཡེ་ཤེས་མ་ཡིན།
18.ཕྱྀར་ཤེས་རབ་ཀྱི་ཕ་རོལ་དུ་ཕྱིནཔལགནས་×××ང་སྤྱོད་དེ། སེམས་ཀྱྀ་སྒྲིབ་པ་མྱེད་པས་སྐྲགཔམྱེདདོ། ཕྱྀམ་ནྀ།×××
19.དུས་གསུམདུརྣམཔརབཞུགསཔའྀསངསརྒྱསཐམསཅདཀྱངཤེསརབ་ཀྱྀཕརོལདུཕྱིན་པལ་×××××སངས་རྒྱས་
20.སོ། །དེ་བསནཤེསརབཀྱིཕརོལདུཕྱིནཔའྀསྔགས། རིག་པ་ཆེན་པོའི་སྔགས། བླ་ན་མྱེད་པའྀ་སྔགས། མྱྀ་མཉམཔདངམཉམཔའྀསྔགས་×××××
21.པའི་སྔགས་སུ་ཤེས་པར་བྱ་སྟེ། བདེན་ཏེ་མནོར་པས་ཤེས་རབ་ཀྱི་ཕ་རོལ་དུ་ཕྱིན་×××འགདཏེཔརཔརསང་འག་ད་དེ་སྭཧ།ཤརྀའི་བུ་དངབྱངཆུངསེམསདཔཱསེམསདཔཱ་××××ཤེསརབཀྱིཕརོལདུཕྱིནཔའ×××
22.བསླབ་པར་བྱའོ། །དེ་ནས་བཅོམ ལྡན་འདས་སཏེངངེའཛིནདལསབཞེངསཏེབྱངཆུབ་××××
23.བསླབ་པར་བྱའོ།དེ་ནས་བཅོམ ལྡནའདསཏིངངེའཛིནདལབཞེངསཏེབྱངཆུབ་××××
23.དབང་བོལལེགསསོཞེསབྱབབྱིན་ནས། ལེགས་སོ་ལེགས་སོ། རིགས་ཀྱི་བུ། དེ་×བཞིན་ཏེ་×××××ཁྱོད་ཀྱི་××××
24.བསྙན་པ་དེ་བཞིན་དུ། ཤེས་རབ་ཀྱྀ་ཕརོལ་དུཕྱིནཔཟ××དཔར་བྱ་སྟེ། དེ་བཞིན××××
25.བཅོམ་ལྡན་འདས་དགྱེས་ཤྀང་དེསྐདཅེས་བཀའ་བསྩལ་ཏེ། ཚེདང་ལྡན་པའི་ཤརྀའི་བུད།བྱ་××××
26.ལྷ་དང་མྱི་དང་ལྷ་མ་ཡིན་དང་དྲི་ཟར་མཅས་པའི་འཇིག་རྟེན་གྱི་འཁོརདདེ་ཐམསཅ××××
27.གསུང་པལམ་ངོན་པརདགའོ། །རྫོགས་སོ།
ག ལེབ་ཁོག་ལུང་ཕྱུའི་སྐུ་རྟེན་བྲག་བརྐོས་མའི་མཚོན་རིས།


c: text/html

text:
ཉིད་ཀྱིས་མཛད་བྲེལ་ཆེ་བའི་དུས་ཚོད་བར་གསེང་ལ་ཨ་མེ་རི་ཀའི་རང་བཙན་འཐབ་རྩོད་དང་འབྲེལ་བའི་ལོ་རྒྱུས་འདི་འདྲ་རྩོམ་འབྲི་གནང་བཞིན་པར་ཐུགས་རྗེ་ཆེ་ཞུ། འདིས་བོད་ཀྱི་སྐད་ཡིག་བརྒྱུད་ལམ་རྐྱང་པར་བརྟེན་པ་ཚོར་གོ་རྟོགས་ངེས་ཅན་ཡོང་རྒྱུ་ཡིན་པ་བཤད་མ་དགོས། རྩོམ་ཡིག་ཡོངས་རྫོགས་ལ་ཞིབ་ཚགས་བྱས་ནས་ལྟ་མ་ཐུབ་ཀྱང་ལེའུ་འགའ་ཤས་ལ་བལྟས་པའི་ཁྲོད་ནས་བསམ་ཚུལ་འགའ་ཤས་ཞུ་རྒྱུ་ཡོད་ཀྱང་། བར་སྐབས་རིང་དུས་ཚོད་ཀྱི་ཁོམ་ལོངས་ཡོང་གི་མི་འདུག་པས་བྱུང་ན་རྗེས་སུ་ཞུ་འཆར་ཡིན།
ལེའུ་བརྒྱད་པ། ཚེགས་ཆེའི་དགུན་དུས་རིང་མོ།
རྩོམ་པ་པོ། ཆུང་ཚེ་རིང་།
སྤེལ་ས། བོད་ཀྱི་དུས་བབས།
སྤེལ་དུས། ༢༠༡༦།༢།༡༠ ལྷག་དཀར་ཉིན།
༄༅།། ཡི་ཤུ་འཁྲུངས་སྐར་དུས་ཆེན་སྐབས་ཝ་ཤིང་ཊོན་གྱི་དམག་དཔུང་ལ་རྒྱལ་ཁ་ཐོབ་པ་དེས་ཨ་རིའི་གསར་བརྗེར་ཕན་ཐོགས་ཆེན་པོ་བྱུང་། གྲང་ངད་ཆེ་བའི་དགུན་ཁ་རྫོགས་ཏེ་དཔྱིད་ཀ་ཤར་ཡོང་སྐབས། ཁོང་གི་དམག་མི་ཚོར་ངལ་གསོ་ཡག་པོ་ཐོབ་སྟེ་ལུས་སྟོབས་ཅུང་ཟད་ལྡན་པ་ཆགས། ལྷག་པར་དུ་སེམས་ཤུགས་ཆེ་བའི་ཨ་རི་བ་སྟོང་ཕྲག་མང་པོ་ཁོང་གི་དམག་དཔུང་ནང་འཛུལ་བར་ཡོང་བས་དཔུང་ཤུགས་གང་ཙམ་ལྡན་པར་གྱུར།
ཨ་རི་དང་དབྱིན་ཇིའི་དཔུང་སྟོབས་དང་རྒྱུ་སྟོབས་ཀྱི་ཐད་ནས་བཤད་ན། ཨ་རིས་དབྱིན་ཇིའི་ཁ་གཏད་ཆོག་ཐབས་མེད་པ་གསལ་པོ་ཡིན་པས། དཀའ་ངལ་དེའི་སེལ་ཐབས་ཡག་ཤོས་ནི། དཔུང་སྟོབས་ལྡན་པའི་རྒྱལ་ཁབ་གཞན་གྱི་རོགས་རམ་ཐོབ་པ་བྱ་རྒྱུ་དེ་རེད། དགྲ་གྲོགས་ཀྱི་འབྲེལ་བའི་ཐད་ནས་བཤད་ན། དབྱིན་ཇི་དང་ཧྥ་རན་སི་རྒྱལ་ཁབ་གཉིས་ཡུ་རོབ་ཏུ་ཡོད་ཀྱང་། རྒྱལ་ཁབ་དེ་གཉིས་དུས་ཡུན་རིང་པོའི་རིང་ཕན་ཚུན་དགྲ་རུ་བརྩི་བཞིན་ཡོད་པས། ཨ་རིའི་ངོས་ནས་ད་ཆ་དབྱིན་ཇིའི་བཙན་དབང་འོག་ནས་ཐར་ཆེད། ཧྥ་རན་སིའི་དམག་རོགས་ཡོང་ཐབས་བྱ་རྒྱུའི་ཐག་གཅོད་བྱས།
ཧྥ་རན་སིར་ངོ་སྐྱོད་ཀྱིས་རྒྱལ་འབྲེལ་ཐབས་བྱུས་ཀྱི་འབྲེལ་བ་འཛུགས་མཁན་ནི། བྷན་ཇི་མན་ ཧྥེ་རན་ཀི་ལིང་རེད། ཁོང་ནི་རྩོམ་ཡིག་འདིའི་ཐོག་མར་གླེང་ཟིན་པའི་སྦྲུལ་གཟུགས་རི་མོ་དང་མཉམ་དུ་“བསྒྲིལ་ལམ་ཤི་”ཞེས་འབྲི་མཁན་དེ་རེད། དུས་ཁོམ་བྱུང་ན་ཁོང་གི་ལོ་རྒྱུས་ཅུང་རྒྱས་པ་ཞིག་ཟུར་དུ་འབྲི་བར་བྱ། ད་ནི་དཀྱུས་སུ་ཞུགས་ཏེ་གླེང་ན། ཕྱི་ལོ་ ༡༧༧༦ ལོའི་ལོ་མཇུག་ཏུ་སྐུ་ཞབས་བྷན་ཇི་མན་ལགས་ཧྥ་རན་སིའི་རྒྱལ་ས་པེ་རི་སིར་ངོ་སྐྱོད་ཀྱིས་ཨ་རིར་དམག་རོགས་ཡོང་བའི་རེ་སྐུལ་གནང་ཞིང་། སྐབས་དེར་ཧྥ་རན་སིས་ཐད་ཀར་དམག་རོགས་མ་བཏང་ཡང་། དངོས་པོའི་རོགས་རམ་གནང་གཏན་འཁེལ་བས། ཕྱི་ལོ་ ༡༧༧༧ ལོའི་དབྱར་དུས་ནས་འགོ་ཚུགས་ཏེ་དཔྱིད་ཀ་བར་གྱི་དུས་ཡུན་ནང་མཚོ་ལམ་བརྒྱུད་སྔ་རྗེས་སུ་གྲུ་གཟིངས་ཆེན་པོ་སུམ་ཅུ་ལྷག་ནང་གསང་བའི་སྒོ་ནས་ཨ་རིར་དམག་མཁོའི་གོ་མཚོན་དང་། བཟའ་བཅའ། གོས་སོགས་ཕོན་ཆེ་རིམ་བསྟུད་དུ་བསྐྱལ། དེ་བཞིན་ཡུ་རོབ་ཀྱི་རྒྱལ་ཁབ་སེ་པན་གྱིས་ཀྱང་ཨ་རིར་རོགས་རམ་བྱས།
དབྱིན་ཇིའི་དམག་སྤྱི་ཝི་ལི་ཡམ་ ཧའོ་དང་ཁོང་གི་དམག་དཔུང་རྣམས་ནི་གྲོང་ཁྱེར་ནིའུ་ཡོག་ཏུ་“རྒྱལ་ཞེན་པ་”ཚོས་བཤམས་པའི་གསོལ་སྟོན་ལ་རོལ་བཞིན་ལྷོད་སྡོད་བྱས་ཤིང་། ཕྱི་ལོ་ ༡༧༧༧ ལོའི་དབྱར་དུས་སུ་ཁོང་གི་དམག་དང་དམག་རྟ་རྣམས་གྲུ་གཟིངས་ནང་ནིའུ་ཡོག་ནས་གྲོང་ཁྱེར་ཧྥེ་ལ་རྡ་ཕི་ཡའི་ཕྱོགས་སུ་བསྐྱོད། ཁོང་ལ་མཚོན་ན། གང་མྱུར་རྒྱལ་ཁ་ཆེན་པོ་ཞིག་ཐོབ་པ་བྱ་རྒྱུ་དེ་གལ་གནད་ཆེན་པོ་ཆགས་ཡོད། གྲོང་ཁྱེར་ཧྥེ་ལ་རྡ་ཕི་ཡ་ནི་ཨ་རིའི་ཆབ་སྲིད་ཀྱི་ལྟེ་གནས་དང་། གྲོང་ཁྱེར་ཆེ་ཤོས། ངོ་ལོག་པ་ཚོའི་གནས་གཞི་གཙོ་བོ་ཡིན་པ་མ་ཟད། ཨ་རིའི་རང་བཙན་གསལ་བསྒྲགས་གཏན་འབེབས་དང་ཁྲོམ་བསྒྲགས་བྱ་ས་ཡང་ཡིན་པས། གྲོང་ཁྱེར་འདིར་དམག་བཤམ་སྟེ་དབང་དུ་བསྡུས་ན། རྩ་བའི་ཆར་ཨ་རིའི་རང་བཙན་དོན་གཉེར་བ་ཚོ་ཕམ་ཉེས་སུ་གཏོང་ཐུབ་པས། གྲོང་ཁྱེར་འདི་ལེན་པ་ལས་ལྷག་པའི་རྒྱལ་ཁ་ཆེན་པོ་ཞིག་མེད་པ་གསལ་པོ་རེད།
ཕྱི་ལོ་ ༡༧༧༧ ལོའི་ཕྱི་ཟླ་ ༧ པའི་ནང་། ཝ་ཤིང་ཊོན་གྱིས་ཀྱང་རང་གི་དམག་དཔུང་རྣམས་གྲོང་ཁྱེར་ཧྥེ་ལ་རྡ་ཕི་ཡར་སྤོས། དེ་ཡང་ཁོང་གིས་དམག་མི་ ༡༦༠༠༠ ཐམ་པ་རུ་སྟར་བསྒྲིགས་ཏེ་བརྗིད་ཉམས་ལྡན་པའི་ངང་གྲོང་ཁྱེར་གྱི་སྲང་ལམ་ནང་གོམ་བགྲོད་བྱེད་བཅུག་པའི་མདུན་དུ། རང་ཉིད་རྟ་དཀར་པོ་ཞིག་ལ་ཀྲོང་ཀྲོང་ངང་བཞོན་ཏེ་སོང་། དམག་འཁྲུག་གི་དུས་ཡུན་རིང་ལུས་སེམས་གཉིས་ཀར་དཀའ་ངལ་མང་པོ་འཕྲད་པའི་དབང་གིས་ཁོང་ཧ་ཅང་བགྲེས་ཡོད་ཀྱང་། སེམས་ཤུགས་དང་ཆོད་སེམས་ནི་སྔར་ལས་ཀྱང་བརྟན་དུ་སོང་ཡོད། དམག་དཔུང་གི་རུ་སྟར་དེ་ལ་གྲོང་མི་ཡོངས་དང་། ཨ་རིའི་ལྷན་ཚོགས་ཀྱི་ཚོགས་མི་ཚང་མས་དགའ་སྤོབས་ཆེན་པོས་བལྟས། འོན་ཀྱང་ཝ་ཤིང་ཊོན་གྱི་དམག་དཔུང་གི་སྒྲིག་ལམ་དང་དམག་ཆས། དམག་རྩལ་རྣམས་ད་དུང་ཡང་ཚད་དང་ལྡན་པ་ཞིག་ཆགས་མེད།
དུས་སྐབས་དེ་ཙམ་ན། ཨ་རིའི་ས་ཁུལ་ཁག་ཁ་ཤས་སུ། དབྱིན་ཇིར་རྒོལ་མཁན་གྱི་དཔུང་དམག་དང་། ངེས་མེད་རྒོལ་རྡུང་དམག་མི་ཡང་གང་ཙམ་ཡོད་ཅིང་། དབྱིན་ཇིའི་ངོས་ནས་ཀྱང་དམག་དཔུང་གཅིག་ཙམ་མ་ཡིན་པར། ཕྱོགས་འགའ་ཞིག་ནས་ཨ་རིར་ཚུར་རྒོལ་བྱེད་འགོ་བརྩམས་པ་ཆ་ཚང་རྒྱས་གླེང་བྱས་ན། ཡིག་ཚོགས་མང་ཞིང་། ཀློག་པ་པོ་ཚོ་མགོ་བོ་རྨོངས་འགྲོ། འོན་ཀྱང་ཨ་རིའི་དམག་དཔུང་གི་ཁོངས་ནས་ཅུང་ཟད་སྟོབས་ཤུགས་ཆེ་བ་གཅིག་ནི་དམག་དཔོན་ཧོ་ར་ཤི་འོ་ གྷེ་ཊི་ (Horatio Gates) ཡི་དམག་དཔུང་ཡིན་ཞིང་། ཁོང་གིས་ཝ་ཤིང་ཊོན་ལ་མཐུན་ལམ་དེ་ཙམ་མི་བྱེད་ཀྱང་། ཝ་ཤིང་ཊོན་གྱིས་དཀྱེལ་ཡངས་ངང་ཁོང་ལ་མཐུན་ལམ་གནང་བ་མ་ཟད། འབྱུང་འགྱུར་གྱི་ཐབས་བྱུས་ལ་དགོངས་ཏེ། ཧོ་ར་ཤི་འོ་ཡི་དམག་ཁོངས་སུ་འཇོན་ཐང་ཅན་གྱི་མི་དང་། དམག་མི་བཏང་སྟེ་སྟོབས་ཤུགས་གོང་འཕེལ་ཡོང་ཐབས་གནང་ཡོད།
དབྱིན་ཇིའི་དམག་མི་སྟོད་གོས་དམར་པོ་ཅན་རྣམས་གྲོང་ཁྱེར་ཧྥེ་ལ་རྡ་ཕི་ཡའི་ཕྱོགས་སུ་རིམ་པས་འབྱོར། ཁོང་ཚོའི་དམག་རྟ་མང་ཆེ་བ་ལམ་བར་དུ་གྲུ་གཟིངས་ནང་ཤི་ཟིན་ཡང་དཔུང་སྟོབས་ཆེན་པོ་ཡིན་པས། ཝ་ཤིང་ཊོན་གྱི་དམག་དཔུང་གིས་དོ་ཐབས་མེད། དེར་བརྟེན་གྲོང་ཁྱེར་ཧྥེ་ལ་རྡ་ཕི་ཡའི་ཕྱི་རོལ་གྱི་ས་གནས་བྷེ་རནཌིའི་ཝན་(Brandywine)དང་། འཇར་མན་ཋོང་(Germantown)གཉིས་སུ། ཨ་རི་དང་དབྱིན་ཇིའི་དམག་དཔུང་འཐབ་སྐབས། དུས་ཡུན་ཐུང་ངུའི་ནང་། ཨ་རིའི་དམག་ཕམ་པས། ཐ་མ་ཨ་རིའི་ཆབ་སྲིད་ཀྱི་ལྟེ་གནས་གྲོང་ཁྱེར་ཧྥེ་ལ་རྡ་ཕི་ཡ་ཡང་སྲུང་མ་ཐུབ། འོན་ཀྱང་དབྱིན་དམག་གྲོང་ཁྱེར་ནང་མ་སླེབས་གོང་། ཨ་རིའི་དམག་མི་ཚོས་གྲོང་ཁྱེར་ནང་གི་རང་ཕྱོགས་མི་སྣར། དམག་ཕམ་ཉེས་བྱུང་ཚུལ་སྔོན་བརྡ་སྤྲད་པས། ཨ་རིའི་ལྷན་ཚོགས་ཀྱི་ཚོགས་མི་སོགས་དབྱིན་ཇིས་སྡང་སེམས་འཆང་སའི་མི་རྣམས་སྔོན་ཚུད་ནས་བྲོས་ཐུབ་པ་བྱུང་། ཕྱི་ཟླ་ ༩ ཚེས་ ༢༦ ཉིན་དེ་སྔོན་ཝ་ཤིང་ཊོན་གྱི་དམག་དཔུང་རུ་སྟར་བསྒྲིགས་ཏེ་འགྱིངས་བགྲོད་བྱེད་སའི་ཧྥེ་ལ་རྡ་ཕི་ཡའི་སྲང་ལམ་དེ་ག་རང་གི་ནང་དུ། དབྱིན་ཇིའི་དམག་དཔུང་གིས་དབྱིན་ཇིའི་རྒྱལ་པོར་བསྟོད་གླུ་ལེན་བཞིན་འགྱིངས་ཉམས་རུ་བསྒྲིགས་ཀྱིས་སོང་སྟེ་གྲོང་ཁྱེར་དེ་བཟུང་། དེ་ནི་དབྱིན་ཇིའི་དམག་དཔོན་ཧའོ་ཡི་མི་ཚེའི་ནང་གི་རླབས་ཆེ་བའི་ཉིན་མོ་ཞིག་རེད། དེ་ནས་དགུན་དུས་ཤར་ཏེ་གནམ་གཤིས་གྲང་ངད་ཆེ་བས། དབྱིན་ཇིའི་དམག་སྤྱི་ཧའོ་དང་ཁོང་གི་དམག་དཔུང་རྣམས་གྲོང་ཁྱེར་ཧྥེ་ལ་རྡ་ཕི་ཡའི་ནང་གནས་བཅས་ཏེ། སྐྱིད་སྡོད་བྱས།
ཝ་ཤིང་ཊོན་དཔུང་དང་བཅས་པ་དམག་ཕམ་ཏེ་རྒྱལ་ས་ལྟ་བུར་གྱུར་པའི་གྲོང་ཁྱེར་ཧྥེ་ལ་རྡ་ཕི་ཡ་ཤོར་པ་དེས། དམག་དཔུང་དེ་ཙམ་མ་ཟད། ཨ་རི་བ་ཀུན་གྱི་སེམས་ཤུགས་ལ་ལྡོག་ཕྱོགས་ནས་ཤུགས་རྐྱེན་ཆེན་པོ་བྱུང་། འོན་ཀྱང་སྟབས་ལེགས་པ་ཞིག་ལ། མི་རིང་བའི་སྔོན་ཝ་ཤིང་ཊོན་གྱིས་ཐུགས་རེ་ཆེན་པོས་རོགས་རམ་གནང་སའི་ཨ་རིའི་དམག་དཔོན་གོང་དུ་གླེང་ཟིན་པ་ཧོ་ར་ཤི་འོ་ གྷེ་ཊི་ (Horatio Gates) སོགས་ཀྱི་དམག་དཔུང་ལ། ནིའུ་ཡོག་གྲོང་ཁྱེར་གྱི་བྱང་ཕྱོགས་ཡུལ་ས་ར་ཏོ་ག་(Saratoga)ཞེས་པར་དབྱིན་དམག་དང་འཐབ་སྐབས་རྒྱལ་ཁ་ཆེན་པོ་ལོན་པས། དེས་ཨ་རི་བ་ཚོའི་སེམས་ཤུགས་ལ་ཧ་ཅང་ཕན་ཅིང་། གནས་ཚུལ་དེ་ཡུ་རོབ་ཏུ་ཁྱབ་སྐབས། ཨ་རི་བ་ཚོ་ལ་ད་དུང་ཡང་ནུས་པ་ངེས་ཅན་ཡོད་པ་འདྲ་ཞེས་དབྱིན་ཇི་བ་ཚོ་ཧང་སངས། ཨ་རིར་རྒྱབ་སྐྱོར་བྱེད་མཁན་ཧྥ་རན་སིའི་མི་ཚོ་ནི་རང་ལ་རྒྱལ་ཁ་ཐོབ་པ་ལྟར་དགའ་བས་མྱོས་ཏེ། ཁྲོམ་གཞུང་དུ་དགའ་སྟོན་ཡང་བྱས་སྐད།
ད་ཆ་དགུན་ཁ་ཤར་བས། ཝ་ཤིང་ཊོན་དཔུང་དང་བཅས་པར་གྲང་ངར་ཆེ་བའི་ནམ་དུས་བསྐྱལ་སའི་ས་ཆ་ཞིག་དགོས་ཀྱི་ཡོད་སྟབས་གང་སར་ལྟ་འཚོལ་བྱས་མཐར། གྲོང་གསེབ་ཧྥོར་ཇི་(Valley Forge)ཞེས་པ་ཞིག་བརྙེད། གྲོང་གསེབ་དེ་ནི། དབྱིན་ཇིར་ཤོར་མ་ཐག་གི་གྲོང་ཁྱེར་ཧྥེ་ལ་རྡ་ཕི་ཡ་ནས་སྤྱི་ལེ་ ༣༢ ཙམ་གྱི་སར་ཡོད་པས། གོ་སྐབས་ཤར་ཚེ་སླར་ཡང་དབྱིན་དམག་ལ་ཕར་རྒོལ་བྱེད་བདེ། གྲོང་གསེབ་ཀྱི་ཆགས་བབས་ནི་གཙང་པོ་སེ་ཀོའོ་ ཀལ་(Schuylkill= skoo-kəl)ཞེས་པའི་ཉེ་འགྲམ་གྱི་རི་སྟེང་ས་ཆ་བཙན་ས་ཡིན་པས། དབྱིན་དམག་གིས་གློ་བུར་ཚུར་རྒོལ་བྱ་དཀའ་བའི་ཁྱད་ཆོས་ལྡན། དེར་བརྟེན་ཁོང་གིས་རང་དམག་རྣམས་ས་དེར་དཔུང་སྐྱོད་བྱ་དགོས་པའི་བཀའ་ཕབ། ཁོང་གི་དམག་མི་རྣམས་དམག་ཕམ་པའི་བློ་ཕམ་དང་། བཟའ་བཅའ་མེད་པའི་སྡུག་བསྔལ། ལམ་བར་གྱི་དཀའ་ཚེགས་བཅས་ཀྱིས་རབ་ཏུ་མནར་ཞིང་། དམག་མི་འགའ་ཞིག་ལ་ལྷམ་ཡང་མེད་པས། རྐང་རྗེན་དུ་གོམ་བགྲོད་བྱས། དམག་སྤྱི་ཝ་ཤིང་ཊོན་རང་གིས་ཨ་རིའི་ལྷན་ཚོགས་ལ་སྐབས་དེར་སྤྲིངས་པའི་འཕྲིན་ཞིག་ཏུ། ངའི་དམག་དཔུང་གི་རྐང་
པའི་ཁྲག་རྗེས་དེད་ན། ང་ཚོའི་རྗེས་སུ་འབྲངས་ཐུབ་ཅེས་བྲིས་འདུག །དུས་སྐབས་དེ་རང་ལ་དམག་དཔུང་དེའི་ནང་ཡོད་པའི་སྨན་པ་གཞོན་ནུ་ཞིག་གི་ཉིན་ཐོའི་ནང་དུའང་། གྲོང་གསེབ་ཧྥོར་ཇིར་འགྲོ་བར་གཟའ་འཁོར་གཅིག་ཙམ་འགོར་བ་དང་། ལམ་བར་དུ་ཁ་བ་ཆེན་པོ་རྒྱུན་མཐུད་དུ་བབས་ཤིང་ཁོང་པ་ནད་ཀྱིས་མནར་བ། ཟས་སུ་རྩྭ་ལྡུམ་གྱི་ལོ་མ་སྐམ་པོ་ཆུའི་ནང་བསྐོལ་བའི་ཐུག་པ་ཚུན་ནས་བཏུང་ཚུལ་བྲིས་འདུག །དམག་དཔུང་དེའི་ནང་ཡོད་པའི་དམག་མི་ལོ་གཞོན་རྗོ་སེབ་ མར་ཏིན་(Joseph Martin)གྱི་ཉིན་ཐོའི་ནང་དུའང་། ང་ཚོ་གྲོང་གསེབ་ཧྥོར་ཇི་ལ་སླེབས་དུས། ས་སྲོད་མུན་ནག་ཡིན་ཅིང་། ཆུ་མེད་པས་སྐོམ་གདུང་གིས་ཤི་ས་རེད་སྙམ་ཚུལ་བྲིས་འདུག་པས། དཀའ་ཚེགས་ཤིན་ཏུ་ཆེན་པོ་བྱུང་བར་མངོན།
གྲོང་གསེབ་ཧྥོར་ཇི་ལ། དཀར་སིལ་སིལ་གྱི་ཁ་བ་དང་། འུར་འུར་དུ་ལྡང་བའི་རླུང་བུ། འཁྱགས་པས་བསྡམས་པའི་ཆུ་མ་གཏོགས་གཞན་ཨ་རིའི་དམག་མི་ཁྲི་གཅིག་ལ་མཁོ་བའི་ཟས་དང་གནས་ཁང་ཅི་ཡང་མེད་པས། ཕྱི་ཉིན་ཝ་ཤིང་ཊོན་གྱིས་རང་དམག་ལ། ཉེ་འདབས་ཀྱི་ནགས་ཚལ་ནས་ཤིང་བཅད་དེ། སྡོད་ཁང་བསྐྲུན་དགོས་པའི་བཀའ་ཕབ། དམག་མི་ཚོས་ཁོང་གི་བཀའ་བཞིན་སྟབས་བདེའི་སྡོད་ཁང་ཆིག་སྟོང་གང་མྱུར་བསྐྲུན་པ་དེ་དག་གི་ཆ་ཚད་ནི་ཀུན་ནས་མཚུངས་པ་སྟེ། སྡོད་ཁང་རེར་སྒོ་རེ་དང་དུ་ཁུང་རེ་ཡོད་ཅིང་། ནང་དུ་དམག་མི་བཅུ་གཉིས་རེ་ཤོང་ཐུབ། ཐོག་མའི་ཆར་གནམ་གཤིས་དེ་ཙམ་གྱིས་མི་གྲང་ཡང་། རིམ་པས་ཇེ་གྲང་ལ་སོང་ཐོག ཁ་བ་ཧ་ཅང་ཆེན་པོ་བསྟུད་མར་བབས་པས། སྟབས་བདེའི་སྡོད་ཁང་གི་ཐོག་སྟེང་ནས་ཐིགས་པ་འཛགས་ཤིང་། སྡོད་ཁང་གི་ནང་དུ་འདམ་བག་ཆགས། ཁང་པའི་རྩིག་གསེང་ནས་རླུང་གྲང་མོ་རུས་པའང་གས་སྙམ་པ་ལྡང་འོང་། གྲང་ངར་ལས་སྐྱོབས་བྱེད་ཀྱི་གོས་དང་ཉལ་ཆས་ལྡང་ངེས་ཀྱང་མེད། ཟས་སུ་སྐབས་རེ་གྲོ་ཕྱེ་ཕྲན་བུ་ཐབས་ཤེས་ཐུབ་པ་བྱུང་ཚེ་བག་ལེབ་བཟོས་ཏེ་བཟའ། གྲོ་ཕྱེ་རྫོགས་དུས་ཤིང་ནགས་ནང་དུ་སོང་ནས་ཤིང་འབྲས་ཀྱི་ཚི་གུ་དང་། རི་དགས་རྔོན་པ་སོགས་མདོར་ན་བཟའ་རུང་བ་ཅི་སྙེད་བཙལ་ཏེ་འཚོ་ཐབས་བྱས། དེ་དུས་ཀྱི་ཁོང་ཅག་གི་དམག་གཞས་གསར་པ་གཞས་ཚིག་ཏུ་“ཤ་མེད། གོས་མེད། ཕྱེ་མེད། དམག་མེད་”ཅེས་རང་རེའི་ཤེས་རབ་སྙིང་པོའི་ཚིག་འདྲ་བ་ཞིག་ཀྱང་དར་འདུག་གོ །
ཝ་ཤིང་ཊོན་གྱིས་ཨ་རིའི་ལྷན་ཚོགས་ལ། རང་གི་དམག་མིའི་དཀའ་ངལ་སྙན་སེང་ཞུས་ཏེ་གང་མགྱོགས་དམག་མཁོའི་འབྲུ་རིགས་དང་མཐུན་རྐྱེན་གཏོང་རོགས་ཞུས་ཀྱང་། སྐབས་དེར་ལྷན་ཚོགས་ཀྱི་ངོས་ནས་ཕན་ནུས་ཆེན་པོ་ཐོན་པ་གང་ཡང་གནང་ཐུབ་མེད་པ་དཔེར་ན། ས་ཕྱོགས་གཞན་ན་ཟ་འབྲུ་ལྷག་མ་མང་པོ་ཡོད་ཀྱང་། ལྷན་ཚོགས་ཀྱི་འཛིན་སྐྱོང་དང་དོ་དམ་ནུས་པ་ཞན་པའི་དབང་གིས་འབྲུ་རིགས་དེ་དག་དམག་དཔུང་ཡོད་སར་སྐྱེལ་འདྲེན་ཐུབ་མེད། སྤྱིར་ན་ཨ་རིའི་ནང་ས་རྒྱ་ཆེ་ཞིང་། ཐོན་འབབ་ལེགས་པས། དམག་དཔུང་གནས་སའི་ཉེ་འདབས་གྲོང་གསེབ་ཁག་ཏུ་ཟ་འབྲུ་འཕྲོས་འཁྱིལ་མང་པོ་ཡོད་ཀྱང་། གྲོང་གསེབ་པ་ཚོས་སྤྱི་དོན་དུ་དཀའ་ཚེགས་མྱོང་བཞིན་པའི་དམག་མིར་མ་སྤྲད་པར། དབྱིན་ཇིའི་ས་ནས་རིན་གོང་མཐོ་པོ་བླངས་ཏེ་འཚོང་རྐྱང་བྱས།
སྡུག་ཐོག་སྡུག་བརྩེགས་ཀྱི་དཔེ་ལྟར། ཕྱི་ལོ་ ༡༧༧༨ ལོའི་ཕྱི་ཟླ་ ༣ པའི་ནང་། གངས་རླུང་འཚུབ་མ་གཅིག་མཇུག་གཉིས་མཐུད་དུ་ལྡང་ནས་ཨ་རིའི་དམག་དཔུང་ལ་དཀའ་ངལ་བཟོས་ཤིང་། དེ་དང་མཉམ་དུ་ནད་ཡམ་ཁྱབ་སྟེ་དཔྱིད་ཀ་ཤར་དུས། དམག་མི་བཞི་ཆ་གཅིག་ནད་ཀྱིས་གྲོངས་ཟིན། དཀའ་ཚེགས་ཤིན་ཏུ་ཆེ་བའི་དབང་གིས་དམག་མི་སྟོང་ཕྲག་བྲོས་བྱོལ་ལ་སོང་བ་དང་། འགའ་ཞིག་རང་ཁྱིམ་ལ་ལོག ཉུང་ཤས་ཤིག་དབྱིན་ཇིར་མགོ་བཏགས་ཏེ་དབྱིན་དམག་གི་ཁོངས་སུ་འཛུལ་བ་བཅས་མདོར་ན། གྲོང་གསེབ་ཧྥོར་ཇིར་ཟླ་བ་དྲུག་ཙམ་བསྡད་རྗེས་སྔོན་ཡོད་དམག་མི་ཁྲི་གཅིག་ལྷག་གི་ནང་ནས་གསུམ་སྟོང་ཙམ་མ་གཏོགས་ལྷག་མེད།
འོན་ཀྱང་ལྷག་ལུས་དམག་མི་གསུམ་སྟོང་དེ་ནི་དགུན་དུས་ཀྱི་དཀའ་ཚེགས་ཤིན་ཏུ་ཆེན་པོ་དེ་ལ་ལུས་སེམས་གཉིས་ཀས་གདོང་ལེན་ཐུབ་མཁན་ཤ་སྟག་ཡིན་པའི་ཐོག །ཁོང་ཚོར་ཡུལ་གཞན་གྱི་མིས་ཚད་མཐོའི་དམག་སྦྱོང་སྤྲད་སྟབས། ཧྥོར་ཇི་ནས་ཐོན་ཡོང་དུས་ཝ་ཤིང་ཊོན་གྱི་དམག་དཔུང་དེ་སྔོན་ལས་སྟོབས་ཤུགས་ཆེ་ལ་སྒྲིག་ལམ་ལེགས་པ་ཞིག་ཏུ་གྱུར། དེ་ཡང་ཨ་རིའི་རང་བཙན་འཐབ་རྩོད་ལ་རྒྱབ་སྐྱོར་བྱེད་མཁན་གྱི་ཡུ་རོབ་ཀྱི་མི་འགའ་ཞིག་དངོས་སུ། ཨ་རིའི་དམག་དཔུང་ནང་ཡོང་སྟེ་དམག་སྦྱོང་སྤྲད་ཅིང་། དེ་ཚོའི་ཁྲོད་ཀྱི་གཙོ་བོ་གཉིས་ནི་ཧྥ་རན་སི་ནས་ཡིན་པའི་ལ་ཧྥ་ཡེད་ཐ་(Marquis de Lafayette) དང་། འཇར་མ་ནི་ནས་ཡིན་པའི་ཤེ་ཏའི་བྷིན་(Baron von Steuben) རེད། ལ་ཧྥ་ཡེད་ཐ་ནི་ཧྥ་རན་སིའི་འབྱོར་ལྡན་གཞོན་ནུ་ཞིག་ཡིན་ཞིང་། ཁོང་གིས་ཨ་རིའི་རང་བཙན་འཐབ་རྩོད་དེ་དྲང་བདེན་གྱི་འཐབ་རྩོད་ཅིག་ཏུ་མཐོང་སྟེ། དེ་ལ་རྒྱབ་སྐྱོར་གྱི་
ཆེད་དུ་རང་ངོས་ནས་ཨ་རིར་ཡོང་། དམག་དཔུང་ནང་ཞུགས་ནས་ལོ་མང་དབྱིན་ཇིར་དམག་འཐབ་བྱས་པའི་བརྒྱུད་རིམ་ནང་། ཝ་ཤིང་ཊོན་དང་ཕ་བུ་ལྟ་བུའི་བརྩེ་དུང་ཆགས། ཁོང་གིས་གོང་དུ་གླེང་ཟིན་པའི་ཧྥོར་ཇི་གྲོང་གསེབ་ནང་ཨ་རིའི་དམག་མིའི་མཉམ་དུ་དཀའ་ཚེགས་མྱངས་པ་མ་ཟད། ཨ་རིའི་དམག་དཔུང་ཡར་རྒྱས་ཡོང་ཐབས་སུ་རོགས་འདེགས་གནང་ཡོད། ཤེ་ཏའི་བྷིན་ནི་ཆུང་དུས་ནས་དྲག་པོའི་སྦྱོང་བརྡར་ལེགས་པར་ཐོབ་སྟེ་དམག་དཔོན་གྱི་གོ་གནས་ཐོབ་མྱོང་། ཝ་ཤིང་ཊོན་དང་ཁོང་གི་དམག་དཔུང་རྣམས་ཧྥོར་ཇི་གྲོང་དུ་དཀའ་སྡུག་མྱོང་སྐབས། ཁོང་དེར་ཡོང་སྟེ་དང་བླངས་ཀྱི་མིང་ཐོག་ནས་དམག་མི་ཚོར། རུ་སྟར་བསྒྲིགས་ཚུལ་དང་། མེ་མདའ་འཕེན་སྟངས། བཀའ་བཀོད་དང་ལེན་བྱ་ཚུལ་སོགས་དམག་གི་བྱེད་སྒོ་རྣམ་གྲངས་རྣམས་ནན་ཏན་ངང་བསླབས། ཁོང་གིས་རྒྱུན་དུ། ཐབ་ཕྱིས་ཤིག་ཡིན་རུང་བཀྲུས་ན་དག་ཐུབ་ཅེས་གསུངས་ཏེ། ཨ་རིའི་དམག་དཔུང་ལ་གཅུན་འདོམ་ཚད་དང་ལྡན་པ་རྒྱུན་མཐུད་ངང་གནང་བས། ཐ་མ་དམག་དཔུང་དེ་ཧྥོར་ཇི་གྲོང་ནས་ཐོན་ཡོང་སྐབས། དམག་གྲངས་ཉུང་དུ་སོང་ཡོད་ཀྱང་དམག་སྟོབས་སྔོན་ལས་ཆེ་རུ་སོང་ཡོད། ཁོང་གིས་ཕྱིས་སུ་ཨ་རིའི་དམག་དཔུང་གི་སྒྲིག་བཀོད་དང་འབྲེལ་བའི་གཏན་འབེབས་(Regulations for the Order and Discipline of the Troops of the United States) ཞེས་པ་ཞིག་བྲིས་པ་དེ་ཕྱི་ལོ་ ༡༨༡༢ བར་ཨ་རིའི་དམག་དཔུང་གིས་རྩ་འཛིན་ཡིག་ཆའི་ཚུལ་དུ་སློབ་སྦྱོང་དང་ལག་བསྟར་བྱས་སོ།།
ལོ་དེའི་དཔྱིད་ཀར། གཏམ་བཟང་ཞིག་ཀྱང་ཐོན་པ་སྟེ། ཧྥ་རན་སིའི་ངོས་ནས་དེ་སྔོན་ཨ་རི་ལ་མི་མངོན་པའི་སྒོ་ནས་རྒྱབ་སྐྱོར་བྱེད་པ་ལས། མངོན་གསལ་དུ་རྒྱབ་སྐྱོར་མི་བྱེད་ཀྱང་། འདི་ནས་བཟུང་ཨ་རིའི་རང་བཙན་གྱི་འཐབ་རྩོད་ལ་མངོན་གསལ་དུ་དམག་རོགས་བྱ་རྒྱུའི་ཐག་གཅོད་བྱས་ཏེ། སྦྱོང་བརྡར་རྩེ་ཕུད་དུ་སོན་པའི་དཔུང་དམག་དང་། དམག་གྲུ། གོ་མཚོན། རོགས་དངུལ་མང་པོ་བཅས་བཅས་ཨ་རིར་བཏང་། ཧྥ་རན་སིས་ཨ་རིར་དམག་རོགས་བྱས་རྗེས་སུའང་ཨ་རི་དང་དབྱིན་ཇིའི་བར་གྱི་དམག་འཁྲུག་ལོ་མང་རིང་མཇུག་མ་བསྒྲིལ་ཡང་། ཧྥ་རན་སིས་མངོན་གསལ་དུ་དམག་རོགས་བྱ་རྒྱུའི་ཐག་གཅོད་འདིས་ཨ་རིའི་གསར་བརྗེའི་ལས་འགུལ་ལ་ཐག་གཅོད་རང་བཞིན་གྱི་ནུས་པ་ཧ་ཅང་ཆེན་པོ་ཐོན་པ་བཅས་ཀྱི་ལེའུ་སྟེ་བརྒྱད་པ་རྫོགས་སོ།། །།
ཨ་རི་དང་དབྱིན་ཇིའི་བར་གྱི་དམག་འཁྲུག་མཇུག་བསྒྲིལ་ཏེ་ཆིངས་འགྲིག་བཞག་པ་སོགས་ཀྱི་ལོ་རྒྱུས་མཁྱེན་པར་འདོད་ན། གཟའ་འཁོར་རྗེས་མར་ལེའུ་དགུ་པ་དམག་ཐག་ཆོད་པ་ཞེས་པ་དེར་གཟིགས་པར་ཞུའོ།། །།
(རྩོམ་ཡིག་འདི་བྲིས་ཚར་རིམ་བཞིན་ལྷག་དཀར་ནམ་ཡིན་ལ་རིམ་ཅན་དུ་སྤེལ་བ་ཞིག་ཡིན། དུས་ཚོད་དཀོན་པའི་དབང་གིས་ཚིག་དོན་གཉིས་ཀར་སྐྱོན་ཆ་ཡོད་ངེས་པས། ཀློག་པ་པོ་ཚོས་ཡིག་ནོར་གཅིག་མཐོང་ཡང་གཤམ་དུ་མཆན་གྱི་ཚུལ་དུ་བཀོད་དེ་བཟོ་བཅོས་ཀྱི་རོགས་རམ་གནང་རོགས། གཞན་ཡང་རྩོམ་འདི་བཀླགས་པ་ལས་བྱུང་བའི་མྱོང་ཚོར་དང་བསམ་ཚུལ་ག་རེ་བྱུང་ཡང་གཤམ་དུ་མཆན་གྱི་ཚུལ་དུ་བཀོད་ན་དགའ་བསུ་ཡོད། ཐུགས་རྗེ་ཆེ།)
Leave a Reply
4 thoughts on “ཨ་རིའི་གསར་བརྗེ། ༼ ༨ ༽”
-
(0) (0)
-
དྲན་དབང་རེ་མདོ་སེངྒེ་ལགས་ཀྱིས་ཐུགས་སྣང་དང་གདེང་འཇོག་གནང་བར་ཐུགས་རྗེ་ཆེ། མཛད་ཁོམ་བྱུང་ཚེ། འདིར་ཕེབས་ནས་ལེགས་བཅོས་ཀྱི་དགོངས་འཆར་གནང་རོགས། དྲྭ་རྩོམ་གྱི་ཁྱད་ཆོས་གཅིག་ནི་སྐབས་དུས་གང་དུའང་བཟོ་བཅོས་བྱས་ཆོག་པ་དེ་རེད། ཐུགས་རྗེ་ཆེ།(0) (0)
-
-
ཆུང་ཚེ་རིང་ལགས། ཨ་རིའི་ལོ་རྒྱུས་ཕྱག་རྩོམ་གནང་བར་ཐུགས་རྗེ་ཆེ་ཞུ། རིམ་པ་བཞིན་ཀློག་གི་ཡོད། བསམ་ཚུལ་ཏོག་ཙམ་རེ་ཞུ་དགོས་བསམ་ཡང་དུས་ཚོད་ཀྱིས་ལྕོག་གི་མི་འདུག བཟང་ཕྱོགས་ནས་ཨ་རིའི་ལོ་རྒྱུས་དེ་བོད་སྐད་ཀྱི་ཚིག་འགྲོས་སྟེང་ལ་འཇོག་སྟངས་དེ་ཧ་ཅང་འཕྲོད་པོ་དང་བདེ་བོ་གནང་འདུག་ཐུགས་རྗེ་ཆེ།(0) (0)
-
བསོད་ཚེ་ལགས་ཀྱིས་མཛད་བྲེལ་ཆེ་བར་མ་ལྟོས་པར། ཐུགས་སྣང་དང་གདེང་འཇོག་གནང་བར་ཐུགས་རྗེ་ཆེ། རྩོམ་ཡིག་འདིར་ལེགས་བཅོས་ཀྱི་དགོངས་འཆར་གང་མཆིས་ལྷུག་སྩོལ་གནང་རོགས། དེས་ཏན་ཏན་ཕན་ཐོགས་ཡོང་ངེས་རེད།(1) (0)
-
བརྙན།
སྒྲ
དྲ་འབྲེལ།
བརྗོད་བྱ་གསར་པ།
རིག་པ་གསར་ཤོས།
སྡོམ་གྲངས།
- སྤྱིའི་སྤེལ་གྲངས། (༡༣)
- སྤྱིའི་མཆན་གྲངས། (༥༩)
- སྤྱིའི་ཀློག་གྲངས། (༥༨༧༨)

robotstxt: allowed

filter: keep


text:
མི་སྡུག་པ་བསྒོམ་པའི་རིམ་པ།
འབྱུང་གནས།:རྒྱལ་སྐྱོང་ཆོས་འཁོར་གླིང་། རྩོམ་པ་པོ།:མི་སྡུག་པ་བསྒོམ་པའི་རིམ་པ། དུས་ཚོད།:2009-01-14 Tag: བཀོད་པ།:
མི་སྡུག་པ་བསྒོམ་པའི་རིམ་པ།།མི་སྡུག་པ་བསྒོམ་པའི་རིམ་པ།འདོད་ཆགས་ལ་སོགས་པའི་སྐྱོན་ཐམས་ཅད་དང་བྲལ་བ་འཕགས་པ་ནམ་མཁའི་སྙིང་པོ་ལ་ཕྱག་འཚལ་ལོ། །མི་གཙང་བ་བསྒོམ་པ་བཤད་པར་བྱའོ། །གང་རྣལ་འབྱོར་པ་སྲིད་པས་དམུས་བྱུང་ནས་ཐར་པ་ལ་དད་པ་སྐྱེད་པ་དེས་འདི་ལྟར་བརྟག་པར་བྱ་སྟེ། དང་པོར་རང་གི་དཔྲལ་བའམ། ལག་པ་དང་རྐང་པའི་མཐེ་བོ་ལ་ཐོར་བུ་འམ། འབྲུམ་བུ་སྔོན་པོའམ། སེར་པོའི་རྣམ་པ་རྣག་གིས་ཀུན་ཏུ་གང་བ་ཞིག་རྡོལ་བར་བསྒོམ་སྟེ། ནམ་ཞི་གནས་གྲུབ་པའི་བར་དུའོ། །དེ་གྲུབ་ནས་ནི་བདག་གི་ལུས་ཐམས་ཅད་མཐར་གྱིས་རུལ་མྱགས་པར་བསམ་པར་བྱའོ། །དེ་ནས་ཇི་ལྟར་བདག་གི་ལུས་ལ་དམིགས་པ་བཞིན་དུ་ས་གཞི་ཐམས་ཅད་མི་རོས་གང་བར་མཐོང་ངོ། །དེ་ལྟར་མི་གཙང་བ་བསྒོམ་པ་ཡང་ཁ་དོག་དང༌། དབྱིབས་དང༌། རེག་པ་དང༌། འཁྲིག་པའི་འདོད་ཆགས་ཀྱི་གཉེན་པོ་རྣམ་པ་བཞིར་ཤེས་པར་བྱ་སྟེ། དེ་ལ་དང་པོ་ནི། མིའི་རོ་བསྔོས་པ་དང༌། རྨུགས་པ་དང༌། མདོག་མི་སྡུག་པ་དང༌། དྲི་བཤུལ་བ་དང༌། རྣམ་པར་འབུས་གཞིགས་པའོ། །དང་འོག་ནི་ལུས་སྔ་མ་བཞིན་དུ་བམ་ཞིང༌། རྐང་ལག་དང་ཁ་མིག་རྣམས་མི་སྡུག་ཅིང་འཇིགས་སུ་རུང་བར་གྱུར་བའོ། ། ཐ་ལྟག་ནི་རྣམ་པར་རུལ་པ་དང༌། རྣག་གིས་ཀུན་ཏུ་གང་བ་དང༌། བསྣམ་པ་དང༌། འབུ་མང་པོས་གཞིགས་ཤིང་མྱགས་པའོ། །ཐ་མར་ལུས་ཀྱི་ཀེང་རུས་ཙམ་མ་བྲལ་ཞིང་རྒྱུས་པས་འབྲེལ་པ། ཤ་ར་རི་ཆགས་པ་དྲི་མི་ཞིམ་པ་སྦྲང་མས་གཟིངས་ཤིང་འཕུངས་པས་རྣགས་ཤིང་དམར་བར་བསྒོམ་སྟེ་གོ་རིམས་བཞིན་ནོ། །དེ་ལྟར་བསྒོམས་པའི་འོག་ཏུ་སྟན་ལས་མ་ལངས་པ་ཁོ་ནར་མི་གཙང་བ་དང་ཀེང་རུས་ཀྱི་རྣམ་པ་འདི་དག་རང་གི་བློས་བརྟགས་པ་ཁོ་ནར་ཟད་དེ། དམིགས་པ་མེད་བཞིན་དུ་ཡང་ཤེས་པ་སྐྱེ་བ་ལས་ན། ཆོས་ཐམས་ཅད་ཀྱང་བརྟགས་པའི་ངོ་བོ་ཁོ་ནར་ཟད་ལ། རྟོག་པ་ཡང་རྐྱེན་ཚོགས་པའི་དབང་གིས་བྱུང་བ་ཡིན་ཏེ། གང་དང་གང་རྐྱེན་ལས་བྱུང་བ་དེ་ཐམས་ཅད་ནི་རང་གི་ངོ་བོ་མ་སྐྱེས་པ་ཡིན་ཏེ། སྐྱེ་བ་མེད་པ་དང་འགག་པ་ཡང་མེད་པས་ན། སྐྱེ་བ་དང་འགག་པ་མི་དམིགས་པར་དེ་ཁོ་ནའི་དོན་གྱི་རྣམ་པ་ལ་སེམས་ཀྱི་རྒྱུན་གཏད་དེ་ཅི་ནུས་སུ་བསྒོམ་མོ། དེ་ནས་སེམས་སྐྱོ་ན་དགེ་བའི་རྩ་བ་བླ་ན་མེད་པའི་བྱང་ཆུབ་ཏུ་བསྔོས་ནས་ལྡང་ངོ། །ལངས་ནས་ཆོས་ཐམས་ཅད་སྒྱུ་མ་ལྟ་བུར་བལྟས་ཏེ། སྦྱིན་པ་ལ་སོགས་པ་སྙིང་རྗེ་སྔོན་དུ་སོང་བའི་བློས་བྱའོ། །དེ་ཕན་ཆད་ནི་དམིགས་པ། གང་ཁོ་ན་ལས་འདོད་ཆགས་སྐྱེ་བའི་དམིགས་པ་དེ་ཉིད་ཀྱང་རང་གི་ལུས་ལ་མི་གཙང་བ་ཇི་ལྟ་བ་བཞིན་ཡིད་ལ་བྱའོ། །དེ་ལྟར་རྒྱུན་དུ་ཡིད་ལ་བྱས་ཤིང་བསྒོམས་ན་ལུས་ལ་ཡིད་འབྱུང་ཞིང་འདོད་ཆགས་རྣམ་པ་བཞི་པོ་ཡང་གནོན་པར་གྱུར་ལ་འཕགས་པའི་ལམ་ཡང་སྐྱེ་སྟེ། ཉོན་མོངས་པ་རྟག་ཏུ་སྤངས་པར་ཡང་འགྱུར་རོ། །མི་གཙང་བ་བསྒོམ་པའི་ཐབས་བཤད་པ་སློབ་དཔོན་དགེ་བའི་གོ་ཆས་མཛད་པ་རྫོགས་སོ།། །།འདི་ནི་སྔོན་གྱི་ལོ་ཙཱ་བ་ཆེན་པོ་རྣམས་ཀྱིས་བསྒྱུར་བ་སྟེ། འགྱུར་རྙིང་ལགས་སྐད་དོ།།།།


text:
ཁྲིམས་རྩོད་པ་ལིན་ཆི་ལེ་ནས།
རྣམ་པ་ལྷན་རྒྱས། བཀྲ་ཤིས་བདེ་ལེགས། དེ་རིང་། ཚོམས་འདིར་ཡོང་ནས་སྐད་ཆ་བཤད་རྒྱུར་ཧ་ཅང་དགའ་པོ་བྱུང་། ངས་བོད་སྐད་མི་ཤེས་པའི་རྒྱུ་མཚན་གྱིས་རྒྱ་སྐད་ཀྱི་སྟེང་ནས་བཤད་ཀྱི་ཡིན། གྲོགས་པོ་གཞན་གྱིས་སྐད་བསྒྱུར་གནང་རོགས། དེ་རིང་ཁྱེད་རྣམ་པ་དང་ལྷན་ཏུ་བགྲོ་གླེང་བྱ་འདོད་པ་ནི། ཉེས་དོན་གཏུག་བཤེར་གྱི་སྐབས་སུ་ཉེས་ཅན་དོགས་ཡོད་མི་སྣ་དང་གྱོད་ཡ། གནོད་འཚེ་ཐེབས་མཁན་བཅས་ཀྱི་ནང་མི་ལ་ཐོབ་ཐང་ཅི་ཡོད་ཀྱི་སྐོར་ཡིན། ནང་མི་ཟེར་བ་ནི་ཉེས་དོན་གཏུག་བཤེར་ཁྲིམས་ཀྱིས་གཏན་འཁེལ་བྱས་པའི་ཁྲིམས་ཀྱི་གཏད་གཉེར་བ་དང་གཉོར་མཁན་བཅས་ལ་གོ་དགོས། ནམ་རྒྱུན་ནང་མི་ཟེར་བ་གྱོད་ཡ་འདིའི་སྟེང་ལ་ཆ་བཞག་ནས་བཤད་ན། ཁོང་གི་ནང་མི་ཞེས་པ་ནི་ཁོང་གི་བཟའ་ཟླ་དང་ཕ་མ། བུ་ཕྲུག་དང་སྤུན་མཆེད་བཅས་པ་འདུས་ཡོད་པ་ཞིག་ཡིན།
ཁྱབ་ཇེ་ཆུང་དུ་བཏང་ནས་བཤད་ན། ང་ཚོས་འདིའི་ཐད་ལ་གཙོ་བོ་ཁྲིམས་ལུགས་ཀྱིས་ཇི་ལྟར་གཏན་འཁེལ་བྱས་ཡོད་པ་དེ་བགྲོ་གླེང་ཞིག་བྱེད། ང་ཚོའི་གཉེན་ཉེ་དུ་གང་ཞིག་ཉེས་དོན་གྱི་གྱོད་གཞི་དང་འཕྲད་པའམ། འཛིན་བཟུང་སོགས་བྱས་ཚེ་ང་ཚོས་ཇི་ལྟར་བྱ་དགོས་ཞེས་པ་དེ་ཡིན། ཉེས་དོན་གཏུག་བཤེར་གྱི་ཁྲིམས་དང་ཁྲིམས་འཛིན་འགྲེལ་བཤད་ཀྱི་ནང་དུ་ཉེས་ཅན་དོགས་ཡོད་པ་དང་གྱོད་ཡ་བཅས་ཀྱི་ནང་མིའི་སྐོར་ལ་གཏན་འབེབས་སྣ་ཚོགས་ཤིག་ཡོད། གཙོ་བོ་ནི་ནང་མིའི་ཤེས་རྟོགས་ཐོབ་ཐང་གི་སྐོར་ཡིན། དེ་མིན་ཟུར་ཞུགས་ཐོབ་ཐང་ཡང་གཏན་འཁེལ་བྱས་ཡོད། ཤེས་རྟོགས་ཐོབ་ཐང་གི་ནང་དུ་ནང་མི་བཀག་ཉར་བྱས་པའི་བརྡ་སྦྱོར་དང་། འཛིན་བཟུང་བརྡ་སྦྱོར་ལ་སོགས་པ་དོགས་ཡོད་པ་དང་གྱོད་ཡའི་ནང་མིར་ཤེས་རྟོགས་ཀྱི་ཆེད་ངེས་པར་དུ་བསྐུར་དགོས། དེ་ནི་ཁྲིམས་ལུགས་ཀྱིས་གཏན་ལ་ཕབ་ཡོད་པ་ཞིག་ཡིན། དེ་མིན་ཁྲིམས་ལུགས་གཞན་གྱིས་ནང་མིའི་ཐོབ་ཐང་སྐོར་ལ་ཐད་ཀར་གཏན་འཁེལ་བྱས་མེད། འོན་ཀྱང་། གྱོད་ཡ་ལ་སོགས་པའི་ནང་མིར་ཐོབ་ཐང་གང་འཚམ་ཤིག་ཡོད། ཁྲིམས་ར་ནས་ཁྲིམས་བཤེར་བྱེད་པའི་དུས་ཚོད་དེ་ཡང་གྱོད་ཡ་ལ་སོགས་པའི་ནང་མིར་བརྡ་སྦྱོར་གཏོང་དགོས། དེ་ནི་ནང་མིའི་ཁྲིམས་བཤེར་ཟུར་ཉན་གྱི་ཐོབ་ཐང་ཡིན། ཁྲིམས་ལུགས་ཀྱིས་ནང་མིར་ཁྲིམས་བཤེར་གྱི་དུས་ཚོད་ལ་བརྡ་སྦྱོར་གཏོང་དགོས་ཞེས་ཁ་གསལ་པོ་འཁོད་མེད་རུང་། ཟུར་ཉན་ཐོབ་ཐང་ལ་བརྟེན་ནས་ནང་མིར་བརྡ་སྦྱོར་གཏོང་དགོས་པ་ཆགས་ཡོད། ནང་མི་ཟུར་ཞུགས་ཀྱི་ཐོབ་ཐང་ནི་ནང་མི་རྣམས་གྱོད་ཡ་ལ་སོགས་པའི་དག་སེལ་བ་བྱས་ཏེ་གྱོད་གཞི་དག་སེལ་ལས་དོན་སྒྲུབ་པ་སོགས་ལ་གོ་དགོས། དཔེར་ན། ཁྲིམས་ཁང་མང་ཆེ་བས་བཤད་ན། གྱོད་ཡའི་ནང་མིར་ཁྲིམས་ར་ནས་ཁྲིམས་བཤེར་བྱེད་པའི་དུས་ཚོད་ཀྱི་བརྡ་སྦྱོར་གཏོང་དོན་མེད་ཟེར། ཁྲིམས་ལུགས་ཀྱིས་དེའི་སྐོར་ལའང་ཁ་གསལ་གྱི་གཏན་འབེབས་བྱས་མེད། འོན་ཀྱང་། ཁྲིམས་ལུགས་ཀྱི་ཚིག་སྔ་ཕྱི་བསྡུར་ནས་བཤད་ན་བརྡ་སྦྱོར་གཏོང་དགོས། ནང་མིའི་ཤེས་རྟོགས་ཐོབ་ཐང་ནི་གཞན་དྲིང་མི་འཇོག་པ་ཞིག་ཡིན། ཁྲིམས་ལུགས་ཀྱིས་གཏན་འཁེལ་བྱས་མེད་རུང་། ནང་མིའི་ཟུར་ཉན་གྱི་ཐོབ་ཐང་ལ་དམིགས་ནས་བརྡ་སྦྱོར་གཏོང་དགོས། དེ་སྔོན་གྱི་ཉེས་དོན་ཁྲིམས་ལུགས་ཀྱི་ནང་དུ་ཁྲིམས་ར་ནས་ཁྲིམས་བཤེར་གྱི་ཉིན་མོ་དང་དུས་ཚོད་ཀྱི་གནས་ཚུལ་གྱོད་ཡ་དང་དག་སེལ་བ། གཞུང་གཏུག་པ་དང་གྱོད་ཡའི་ནང་མིར་བརྡ་སྦྱོར་གཏོང་དགོས་ཞེས་གཏན་འབེབས་བྱས་ཡོད་མོད། ཉེས་དོན་གཏུག་བཤེར་གྱི་ཁྲིམས་གསར་པའི་ནང་དུ་འདིའི་སྐོར་ལ་གཏན་འཁེལ་གསར་པ་མེད། འོན་ཀྱང་། ནང་མི་ཡིན་པའི་ཆ་ནས་ཁོང་ཚོར་གནས་ཚུལ་ཤེས་རྟོགས་ཐོབ་ཐང་ཡོད། ཟུར་ཞུགས་ཀྱི་ཐོབ་ཐང་ནི་ནང་མི་དང་གཉེན་ཉེ་དུ། གྲོགས་བཟང་པོ་སོགས་ཀྱང་གྱོད་ཡར་དག་སེལ་གྱི་ཆེད་དུ་དག་སེལ་བའི་གོ་ཐོབ་སྤྱད་ནས་ཁྲིམས་ཪར་ཟུར་ཞུགས་བྱས་ཆོག དེ་མིན་ཉེས་དོན་གཏུག་བཤེར་ཁྲིམས་ཀྱི་དམིགས་བསལ་བརྒྱུད་རིམ་དཔེར་ན། དྲག་ཤུལ་སྨན་བཅོས་བརྒྱུད་རིམ། གཞོན་ནུའི་ཉེས་དོན་གྱོད་གཞིའི་བརྒྱུད་རིམ། དོགས་ཡོད་པ་དང་གྱོད་ཡ་སོགས་བྲོས་བྱོལ་དུ་སོང་བས་དེའི་ཤུལ་གྱི་རྒྱུ་ནོར་གཞུང་བཞེས་བརྒྱུད་རིམ་དང་བཅས་པའི་གོ་རིམ་འདི་དག་གི་ནང་དུ་ནང་མིར་ཟུར་ཞུགས་ཀྱི་ཐོབ་ཐང་ཡོད། ནང་མིར་ཟུར་ཞུགས་ཀྱི་ཐོབ་ཐང་གལ་ཆེ་བ་གཞན་ཞིག་ཡོད་པ་དེ་ནི། ཁྲིམས་བཤེར་དང་པོ་དང་གཉིས་པ་བརྒྱུད་ནས་ཁྲིམས་ནུས་སོན་པའི་བཅད་ཁྲ་ལ་རང་རྐྱ་ཐུབ་པའི་སྒོ་ནས་ཡང་བཤེར་ཞུ་དགོས་པའི་རེ་འདུན་འདོན་པའི་ཐོབ་ཐང་དེ་ཡིན། བཙོན་མས་བཙོན་ཁང་ནས་ཡང་བཤེར་ཞུས་ན་ཆོག་པ་མ་ཟད། ཁོང་གི་ནང་མིས་ཀྱང་རང་རྐྱ་ཐུབ་པའི་སྒོ་ནས་ཡང་བཤེར་གྱི་རེ་འདུན་བཏོན་ཆོག འདི་ནི་ཟུར་ཞུགས་ཀྱི་ཐོབ་ཐང་གལ་ཆེན་པོ་ཞིག་ཡིན།
ངས་འདི་ནས་ཉེས་དོན་གྱོད་གཞིའི་སྐབས་ཀྱི་ནང་མིའི་ཤེས་རྟོགས་ཐོབ་ཐང་དང་ཟུར་ཞུགས་ཐོབ་ཐང་འདི་གཉིས་ཀྱི་ཐད་ལ་རང་གི་ཉམས་མྱོང་དང་སེམས་ཚོར་བཤད་ཀྱི་ཡིན། ཤེས་རྟོགས་ཀྱི་ཐོབ་ཐང་ནི་རང་གི་ཉེ་དུ་ཐོག་མར་འཛིན་བཟུང་བྱས་པ་ནས་བཟུང་སྟེ་དྲག་འགུགས་དང་གློད་གྲོལ་ཐོབ་པའམ། ཡང་སྐྱར་རྩད་གཅོད་ཀྱི་སྐབས་སུ་གློད་གྲོལ་ཐོབ་པ། ཡང་ན། ཁྲིམས་བཤེར་གོང་འོག་བརྒྱུད་དེ་བཙོན་ཁང་གི་ཉེས་ཆད་ཁུར་ཚར་ནས་གློད་གྲོལ་ཐོབ་པ། གང་ལྟར་བརྒྱུད་རིམ་འདིའི་ཐོག་མཐའ་བར་གསུམ་དུ་ནང་མིར་ཤེས་རྟོགས་ཀྱི་ཐོབ་ཐང་དེ་ཡོད། བོད་ཀྱི་ས་ཁུལ་ནས། ཚོགས་གཙོས་བཤད་པ་ལྟར་བོད་ཁུལ་གྱི་ཁྲིམས་ལུགས་ཤེས་རྟོགས་ཞན་པ་ངས་ཀྱང་ཤེས་ཡོད། ས་ཁུལ་ལ་ལ་ཤིན་ཏུ་མཐའ་ཁོབ་ཡིན། ལྷག་པར་དུ་བོད་འབྲེལ་གྱི་ཆབ་སྲིད་ཕོག་ཐུག་ཆེ་བའི་གྱོད་གཞི་དཔེར་ན། རྒྱལ་ཁབ་བདེ་འཇགས་ལ་གནོད་པའི་གྱོད་གཞི་དང་མི་རིགས་སྡང་ཟུག་གི་གྱོད་གཞིའི་ཁྲོད་དུ། ནང་མིའི་ཤེས་རྟོགས་ཀྱི་ཐོབ་ཐང་ནི་ཤིན་ཏུ་གལ་ཆེན་ཡིན་མོད། དེའི་རྒྱུ་མཚན་གྱིས་གཞུང་ཕྱོགས་ནས་ཀྱང་ཐོབ་ཐང་འདི་རིགས་འདིའི་སྐབས་སུ་བསམ་བཞིན་དུ་འཕྲི་འཐེན་བྱེད་ཀྱི་རེད། དེའི་རྒྱུ་མཚན་གྱིས་འཛིན་བཟུང་བྱས་པའི་གང་ཟག་དེའི་གཉེན་ཉེ་ཡིས་དུས་ལྟར་སྤྱི་བདེ་ལས་ཁུངས་ལ་རྩད་གཅོད་བྱེད་དགོས། སྤྱི་བདེ་ལས་ཁུངས་ལ་སོང་ནས་རང་གི་ནང་མིས་ཅི་ཞིག་བྱས་སོང་། གང་ན་བཀག་ཡོད་ལ་སོགས་པའི་གནས་ཚུལ་འདྲི་རྩད་བྱེད་དགོས། དེས་མི་ཚད་སྤྱི་བདེ་ལས་ཁུངས་སོགས་ནས་ཡིག་ཐོག་གི་བཀག་ཉར་བརྡ་ཡིག་སོགས་སྟོན་དགོས་པའི་རེ་འདུན་ཞུ་དགོས། ཁྲིམས་ལྟར་ན། བཀག་ཉར་བརྡ་ཡིག་དང་ཞར་བྱུང་གི་འཛིན་བཟུང་བརྡ་ཡིག་དེ་དག་སྤྱི་བདེ་ལས་ཁུངས་ཀྱིས་ངེས་པར་དུ་དོགས་ཡོད་པ་དང་གྱོད་ཡའི་ནང་མིར་བསྐུར་དགོས། དེ་ནི་སྤྱི་བདེ་ཡི་འོས་འགན་ཡིན་ལ་ནང་མིའི་ཐོབ་ཐང་ཞིག་ཀྱང་ཡིན། གལ་ཏེ། ནང་མིས་རང་གི་གཉེན་ཉེ་དུ་ཞིག་འཛིན་བཟུང་བྱས་པའི་གནས་ཚུལ་དང་ཉེས་འཛུགས་དང་བཀག་བསྐྱིལ་བྱས་ཡོད་སའི་གནས་ཚུལ་སོགས་ཤེས་རྟོགས་བྱུང་རྗེས། ཐོག་མར་བཀག་ཉར་བྱས་ཡོད་པའི་ནང་མིའི་དག་སེལ་བ་བྱེད་པར་རེ་འདུན་ཞུ་དགོས། གཉེན་ཉེ་དུ་གང་ཞིག་ཐོག་དང་པོར་འཛིན་བཟུང་ལ་སོགས་པའི་དྲག་ཤུལ་ཐབས་ཚུལ་གྱི་འོག་ཏུ་ཚུད་པའི་སྐབས་སུ། དེའི་ནང་མིས་ཁོང་གི་དག་སེལ་བ་བྱེད་རྒྱུ་ཡིན་པའི་རེ་འདུན་བཏོན་ཆོག དེ་ནས་སྤྱི་བདེ་ལས་ཁུངས་སོགས་ལ་ཡི་གེ་བྲིས་ཤིང་དཔང་རྟགས་བསྟན་ནས་རང་གི་ཉེ་བོའི་གཟུགས་གཞི་སྐྱོ་བོ་ཡིན་པ་དང་། ཡང་ན། ཁོང་ལ་མ་ཉེས་ཁག་གཡོགས་ཐེབས་པ་ཡིན་པའི་འགྲེལ་བརྗོད་བྱེད་དགོས།
ལས་དོན་གཞན་ཞིག་ནི་ཁྲིམས་རྩོད་པ་གླ་རྒྱུ་དེ་ཡིན། ཁྲིམས་རྩོད་པ་ནི་ཁྲིམས་ལུགས་ཤེས་བྱ་ཁོང་དུ་ཆུད་པའི་ཆེད་མཁས་དག་སེལ་བ་ཡིན། ཤ་ཁྲག་གི་འབྲེལ་བ་ལ་བརྟེན་ནས་རང་གི་གཉེན་ཉེ་དུ་ལ་དག་སེལ་བྱེད་པ་དེ་ནི་སྤྱི་དམངས་དག་སེལ་བ་ཡིན་པ་དང་། དག་སེལ་གྱི་སྐབས་སུ་རང་གིས་རང་ཉིད་ལ་དག་སེལ་བྱས་ཆོག་ལ། ཆེད་ལས་ཁྲིམས་རྩོད་པར་མངགས་བཅོལ་བྱས་ཏེ་དག་སེལ་བྱས་ནའང་ཆོག རང་གི་ས་ཐོག་ནས་རང་གི་གཉེན་ཉེ་དུ་ཡིས་དག་སེལ་བྱས་ན་ཤིན་ཏུ་སྟབས་བདེ་ཞིང་། ཁྲིམས་རྩོད་པ་གླས་ན་བར་ཐག་རིང་བས་སྟབས་མི་བདེ་བ་ཡང་ཡོད། དེས་ན། ཉེས་དོན་གྱོད་གཞི་དང་ལྷག་པར་དུ་ཆབ་སྲིད་ཕོག་ཐུག་རང་བཞིན་ཅན་གྱི་གྱོད་གཞི་ལ་མཚོན་ན། ནང་མིར་ཐོབ་པའི་གནས་ཚུལ་དང་གསར་གནས་མཐའ་དག་ཕྱི་རོལ་ཏུ་བཀྲམ་ཐུབ་པར་འབད་པ་བྱ་དགོས། འདི་ཡང་ཤིན་ཏུ་གལ་ཆེན་པོ་ཡིན། ནང་མི་ལ་ལར་ཁྲིམས་འཛིན་ལས་ཁུངས་སོགས་ཀྱིས་འཇིགས་སྐུལ་བྱས་ནས་གནས་ཚུལ་ཕྱིར་བསྒྲགས་བྱ་མི་ཆོག་ཟེར། ཡིན་ནའང་། རང་གི་ཉེ་དུ་འཛིན་བཟུང་བྱས་པའི་སྐོར་དང་། དཔེར་ན། བཀག་ཉར་དང་གཏུམ་སྤྱོད་ཀྱིས་མནར་གཅོད་བྱས་པ་སོགས་ཀྱི་གནས་ཚུལ་ཕྱི་རོལ་ཏུ་བསྒྲགས་ཐུབ་ན། ཕྱོགས་གཞན་ཞིག་ནས་བཤད་ན། དེས་ཁྱེད་ཀྱི་ནང་མིར་སྲུང་སྐྱོབ་ཐུབ་སྲིད་པ་ཞིག་ཡིན། ནང་མིའི་རྟོགས་ཐོབ་ཐང་གི་ཡ་གྱལ་ནི་གོང་ནས་ངས་བཤད་པ་ལྟར་གྱོད་གཞི་ལ་ར་མདའ་བྱེད་པ་དང་། གྱོད་རྩ་གསལ་བསྒྲགས་བྱེད་པ། འཛིན་བཟུང་བཀག་ཉར་གྱི་གནས་ཚུལ་ཡོངས་བསྒྲགས་བྱེད་པ་མ་ཟད། དག་སེལ་ཁྲིམས་རྩོད་པ་གླ་རྒྱུ་དེ་ཡང་གལ་ཆེན་པོ་ཞིག་རེད།
དེ་ནས་ཆབ་སྲིད་ཕོག་ཐུག་ཆེ་བའི་གྱོད་གཞི་ཞིག་ཡིན་ཚེ། སྤྱི་བདེ་ལས་ཁུངས་ཀྱིས་དོ་བདག་ལ་འཇིགས་སྐུལ་དང་བསླུ་བྲིད་གཏོང་བ་ལ་གཟབ་གཟབ་བྱེད་དགོས། ཁོང་ཚོས་འདི་ལྟར་ཁྱེད་ལ་མགོ་གཡོགས་མགོ་སྐོར་གཏོང་གི་རེད། སྤྱི་བདེ་ལས་ཁུངས་ཀྱིས་ཁྱེད་ལ། ཁྱེད་ཀྱི་ནང་མིར་གནད་དོན་མི་འདུག ཉིན་གཅིག་གཉིས་ཀྱི་ནང་དུ་ཁོ་རང་ལ་གློད་གྲོལ་ཐོབ་ཀྱི་རེད། ཁྱེད་ཀྱིས་གནས་ཚུལ་ཕྱི་རོལ་ལ་ཁྱབ་བསྒྲགས་མ་བྱེད། ཁྲིམས་རྩོད་པ་ཡང་མ་གླ་ཞེས་བཤད་ན། སྐད་ཆ་དེ་ལ་ཡིད་ཆེས་མ་བྱེད། ཁྱེད་ཀྱིས་ཁྱེད་ཀྱི་ནང་མིར་ཁྲིམས་རྩོད་པ་གླས་པའམ། ལྷག་པར་དུ་གཞུང་ལ་ཁ་གཏད་གཅོག་ཕོད་པའི་འགྲོ་བ་མིའི་ཐོབ་ཐང་གི་ཁྲིམས་རྩོད་པ་ཞིག་གླས་པ་ཡིན་ན། ཉེན་རྟོག་པས་ཁྱེད་ལ་འཇིགས་སྐུལ་དང་བསླུ་བྲིད་ཀྱི་སྒོ་ནས་འདི་ལྟར་བཤད་ཀྱི་རེད། སྤྱིར་བཏང་གནད་དོན་མེད་ཀྱང་། ཁྱེད་ཀྱིས་ཁྲིམས་རྩོད་པ་འདི་དག་གླས་པའི་རྒྱུ་མཚན་གྱིས་ཁྱེད་ཀྱི་ནང་མིར་ཆད་པ་ལྕི་མོ་ཕོག་སྲིད་ཟེར་ནས་སྤྱི་བདེ་ལས་ཁུངས་ཀྱིས་ཁྱེད་ཀྱིས་ཁྲིམས་རྩོད་པ་གླས་ནས་དག་སེལ་བྱེད་པ་འདོར་དགོས་ཞེས་བསམ་ཚུལ་བཤད་ཀྱི་རེད། འདིའི་སྐབས་སུ་གྱོད་ཡའི་ནང་མི་ཞིག་ཡིན་པའི་ཆ་ནས་ཁྱེད་ལ་རང་ཚུགས་ངེས་པར་དུ་ཡོད་དགོས། ཐོག་མར་ཁྱེད་ལ་ཁྲིམས་རྩོད་པ་གླ་བའི་གཞི་རྩའི་ཐོབ་ཐང་ཡོད་པ་ཁོང་ཚོར་བཤད་དགོས་པ་དང་། དེ་ནས་ཁྲིམས་རྩོད་པ་འདོར་དགོས་ན་ཁྱེད་ཀྱི་ནང་མི་ཐོག་མར་ཉེས་མེད་ཀྱི་མིང་ཐོག་ནས་གློད་དགོས། མིན་ན་གཏའ་གྲོལ་དུ་བསྒྱུར་དགོས་ཞེས་གཏམ་ན་ཆོག ཁྱེད་ཀྱིས་འདི་ལྟར་ཁོང་ཚོར་སྐད་ཆ་བཤད་དགོས་པ་ལས་ཁོང་ཚོའི་གཡོ་འོག་ཏུ་མི་ཚུད་པ་ཞིག་བྱ་དགོས།
ཟུར་ཞུགས་ཐོབ་ཐང་གི་ཆ་ཤས་ཏེ་ཁྲིམས་རའི་ཁྲིམས་བཤེར་ཟུར་ཉན་གྱི་ཐོབ་ཐང་དེ་ཡང་གལ་ཆེ། ཟུར་ཉན་ལ་ཞུགས་པ་དེ་གལ་ཆེ་བས་དོ་སྣང་བྱེད་དགོས། ཁྱེད་ཀྱི་ནང་མི་འཇུ་བཟུང་བྱས་རྗེས་སྤྱི་བདེ་ལས་ཁུངས་ཁྱེད་སར་ཡོང་ནས་སྐད་ཆ་དྲིས་པ་ཟིན་བྲིས་དང་ཚིག་ཐོར་བཏབས་ན། ཁྱེད་རང་ཚིག་ཐོ་ལེན་པའི་ནང་དུ་མ་ཞུགས། ཚིག་ཐོ་དེའི་སྟེང་དུ་མིང་རྟགས་ཀྱང་མ་འགོད། ཁྲིམས་ལྟར་ན། གནས་ཚུལ་ཤེས་རྟོགས་བྱུང་བའི་གང་ཟག་གིས་ངེས་པར་དུ་བདེན་པ་ར་སྤྲོད་བྱེད་པའི་འོས་འགན་ཡོད་ཅེས་འཁོད་ཡོད་ཀྱང་། གཉེན་ཉེ་དུའི་བར་ན་ཕན་ཚུན་ལ་མི་ཕན་པའི་ཉེས་འཛུགས་བྱེད་པའི་བདེན་དཔང་ར་སྤྲོད་མི་བྱེད་པར་དམིགས་བསལ་ཡོད། གལ་ཏེ་སྤྱི་བདེ་ལས་ཁུངས་ཀྱིས་བརྩད་གཅོད་བརྒྱུད་རིམ་གྱི་སྐབས་སུ་ཁྱེད་ཀྱི་ཚིག་ཐོ་བླངས་པ་ཡིན་ན། ཁྱེད་ཉིད་དཔང་མིར་གྱུར་ཟིན་པས། ཁྲིམས་ཁང་གི་ཁྲིམས་བཤེར་གྱི་སྐབས་སུ་ཟུར་ཞུགས་བྱས་ཏེ་ཟུར་ཉན་གྱི་ཐོབ་ཐང་ཤོར་ཚར། དེའི་རྒྱུ་མཚན་ནི། ཁྲིམས་ལུགས་ཀྱི་གཏན་འཁེལ་ལྟར་ན། དཔང་མི་ཞིག་ཡིན་ཕྱིན་ཁྲིམས་ར་ནས་ཟུར་ཉན་གྱི་ཐོབ་ཐང་མེད་ཅེས་གཏན་འབེབས་བྱས་ཡོད། དེའི་ཕྱིར། གཉེན་ཉེ་དུ་དང་ལྷག་པར་དུ་བཟའ་ཟླ་དང་ཕ་མའམ་བུ་ཕྲུག་སྤུན་མཆེད་བཅས་ཀྱི་འབྲེལ་བ་ཡོད་ན། ངས་བལྟས་ན། ཚིག་ཐོའི་སྟེང་དུ་མིང་རྟགས་མ་བཀོད་ན་བཟང་། དེ་ལྟར་མ་བྱས་ན་ཕྱིས་སུ་ཁྲིམས་ར་ནས་ཟུར་ཉན་གྱི་ཐོབ་ཐང་ཡང་ཤོར་འགྲོ་ཡི་རེད།
ངས་གོང་ནས་ཞུས་པའི་གནས་ཚུལ་དེ་དག་གི་ནང་ལོགས་ནའང་ཕོག་ཐུག་ཅན་གྱི་གྱོད་གཞི་མང་པོ་ཞིག་ཡོད། ངས་བོད་ཀྱི་ས་ཁུལ་ནས་ཀྱང་གྱོད་གཞི་རེ་གཉིས་བསྒྲུབས་མྱོང་། དཔེར་ན། བཀྲ་ཤིས་དབང་ཕྱུག་གི་གྱོད་གཞི་ལྟ་བུ། ཁོང་ལ་ཉེས་འཛུགས་བྱས་པའི་ཉེས་མིང་ནི། རྒྱལ་ཁབ་ཁ་བྲལ་ལ་སྐུལ་སློང་བྱས་པའི་ནག་ཉེས་ཞེས་པ་དེ་ཡིན། ཁོང་གི་ནང་མི་ཁ་ཤས་སྲིད་གཞུང་གི་ལས་བྱེད་པ་ཡིན་པས། ཁོང་ཚོས་གནས་ཚུལ་གྱི་རྒྱུས་ལོན་ཡོད། ང་ཚོས་ཁོང་ཚོར་གནས་ལུགས་འགྲེལ་བརྗོད་མ་བྱས་ཀྱང་གྱོད་གཞི་ཡི་བརྒྱུད་རིམ་ཁྲོད་ནས་ཁོང་ཚོ་ཉེན་རྟོག་པ་དང་འབྲེལ་ལམ་བཟང་པོ་ཆགས་ཡོད། གནད་དེ་ལ་དོ་སྣང་བྱེད་དགོས།
དེ་ནས་ནང་མི་ཟུར་ཞུགས་ཀྱི་ཐོབ་ཐང་སྐོར་རེད། ཟུར་ཞུགས་ཞེས་པ་ནི་གྱོད་གཞི་ནང་དུ་ཐད་ཀར་མཉམ་ཞུགས་བྱེད་པ་ཞིག་ལ་གོ་དགོས། ཐོག་མར་དག་སེལ་བ་བྱེད་པ་དེ་ཡིན། ཁྲིམས་ལུགས་ཀྱི་གཏན་འབེབས་ལྟར་ན། གཉེན་ཉེ་དང་གྲོགས་པོ་སོགས་དག་སེལ་བ་བྱས་ནས་གྱོད་གཞིའི་ནང་དུ་ཟུར་ཞུགས་བྱས་ཆོག དག་སེལ་བ་བྱེད་དགོས་ན་ཁྲིམས་འཛིན་ལས་ཁུངས་ཀྱི་མོས་མཐུན་དགོས་ཤིང་། གལ་ཏེ། ཁྱེད་ཉིད་གྲོགས་པོ་དང་གཉེན་ཉེའི་ངོས་ནས་དག་སེལ་བ་བྱས་ཚེ། ཁྱེད་ཀྱིས་ཁྱེད་ཀྱི་དག་སེལ་བྱ་ཡུལ་གྱི་ནང་མི་དེ་ངོ་ཐུག་ཐུབ། ངོ་ཐུག་པ་ལ་ཡང་ཁྲིམས་འཛིན་ལས་ཁུངས་ཀྱི་མོས་མཐུན་དགོས། དེ་ནས་གྱོད་གཞི་ཞིབ་དཔྱོད་ལས་ཁུངས་དང་ཁྲིམས་ཁང་ལ་སླེབས་དུས། ཁྱེད་ཀྱིས་གྱོད་གཞིའི་ཡིག་ཚགས་དཔར་ལ་བཏབས་ན་ཆོག ཁྲིམས་ལུགས་ལྟར་ན། འདི་ནི་བྱས་ཆོག་པ་ཞིག་ཡིན། འོན་ཀྱང་། གྱོད་གཞི་སྟངས་འཛིན་བྱེད་པའི་ལས་ཁུངས་ཀྱིས་ཆོག་མཆན་ཐོབ་དགོས། དག་སེལ་བའི་མིང་ཐོག་ནས་གྱོད་གཞིའི་ནང་དུ་ཟུར་ཞུགས་བྱེད་ཐུབ་ན་གྱོད་ཡ་སོགས་དང་ངོ་ཐུག་ཐུབ། ཁྲིམས་འཛིན་ལས་ཁུངས་ཀྱིས་ཀྱང་ངོ་ཐུག་པ་དེ་ཁག་ཐེག་བྱེད་ཀྱི་རེད། ཡིན་ནའང་། ཕོག་ཐུག་ཆེ་བའི་གྱོད་གཞི་ཡི་ནང་དུ་ཁོང་ཚོས་ཆོག་མཆན་མི་སྤྲོད་པའང་རྒྱུན་དུ་མཐོང་རྒྱུ་ཡོད། ཆོག་མཆན་སྤྲད་ཀྱང་རུང་མ་སྤྲད་ཀྱང་རུང་སྤྱི་དམངས་ཀྱི་ངོས་ནས་དག་སེལ་བྱེད་པའི་རྣམ་འགྱུར་ཞིག་སྟོན་ནུས་ན་བཟང་། འཕྲོས་འཛར་གྱི་ལས་དོན་ཁྲོད་དུ་ཁྲིམས་རྩོད་པ་གཉིས་ཀྱིས་དག་སེལ་བྱེད་ཐུབ་ན་ལེགས།
ནང་མིས་དག་སེལ་བྱེད་པ་ནི་ཐོབ་ཐང་ཤིན་ཏུ་གལ་ཆེན་པོ་ཞིག་ཡིན་པས། ཁྱེད་ཀྱིས་དག་སེལ་གྱི་རེ་བ་བཏོན་ནས་ཁྲིམས་འཛིན་ལས་ཁུངས་ཀྱིས་ཆོག་མཆན་མ་སྤྲད་ན་དེ་ནི་བརྒྱུད་རིམ་ལ་རྒྱབ་འགལ་ཚབས་ཆེན་བྱས་པའི་གནད་དོན་ཞིག་ཡིན་པས། ཁྱེད་ཀྱིས་ཁོང་ཚོ་སུན་འབྱིན་བྱས་ཆོག དག་སེལ་བའི་ངོས་ནས་ནང་མིར་ངོ་ཐུག་ནས་སྐད་ཆ་བཤད་ཐུབ། ནང་མིའི་དག་སེལ་བ་ཡིན་ན་འདྲ། མིན་ནའང་འདྲ། ནང་མིར་གྱོད་གཞི་དང་ལེན་བྱེད་པའི་སྤྱི་བདེ་དང་ཞིབ་དཔྱོད་ཁང་། ཁྲིམས་ཁང་དང་བཙོན་ཁང་བཅས་ལ་རང་གི་བསམ་ཚུལ་བཤད་ཆོག ཁྲིམས་དང་འགལ་བའི་བརྒྱུད་རིམ་དེ་ཞུ་གཏུག་བྱས་ནའང་ཆོག འདིའི་རིགས་ཀྱི་ཞུ་གཏུག་ཚང་མ་ཡིག་ཐོག་ནས་བཤད་ན་ཆོག ནང་མིས་དག་སེལ་བ་བྱས་ཆོག་པ་མ་ཟད། ཁོང་ལ་ཐོབ་ཐང་གལ་ཆེན་གཞན་ཞིག་ཡོད་པ་དེ་ལ་ཡང་བཤེར་ཞུ་གཏུག་གི་ཐོབ་ཐང་ཟེར། དོ་བདག་གིས་ཡང་བཤེར་གྱི་ཞུ་གཏུག་བྱས་ཆོག་པ་མ་ཟད། དོ་བདག་གི་གཉེན་ཉེ་དང་ཁྲིམས་ལུགས་ཀྱིས་གཏན་འཁེལ་བྱས་པའི་གཏད་གཉེར་སོགས་ཀྱིས་རང་རྐྱ་ཐུབ་པའི་སྒོ་ནས་ཁྲིམས་ཀྱི་ནུས་པ་ཐོན་ཟིན་པའི་བཅད་ཁྲ་སོགས་ལ་མི་དམངས་ཁྲིམས་ཁང་དང་ཞིབ་དཔྱོད་ཁང་དུ་སོང་ནས་ནང་མིས་ཐོབ་ཐང་འདི་རིགས་ངེས་པར་དུ་ཁོང་དུ་ཆུད་པ་བྱས་ནས་བེད་སྤྱོད་བྱེད་དགོས། འདི་ནི་བརྒྱུད་རིམ་གྱི་སྟེང་ནས་བཤད་ན་མཇུག་རྫོགས་ཟིན་པ་ཞིག་ཡིན་མོད། འོན་ཀྱང་། དེ་ནི་ཁྲིམས་ལུགས་ཀྱིས་གཏན་ལ་ཕབ་པའི་བརྒྱུད་རིམ་ཞིག་རེད། ཡང་བཤེར་སོགས་ཀྱི་ཞུ་གཏུག་བྱས་ཆོག འདི་ནི་དོ་བདག་ལ་ལ་བཙོན་ཁང་དུ་སོང་བའི་རྗེས་སུ་ཡང་བཤེར་ཞུ་གཏུག་བྱེད་པར་སྟབས་མི་བདེ་བའི་གནས་ཚུལ་ལ་དམིགས་ནས་གཏན་འཁེལ་བྱས་པ་རེད།
ཚོགས་གཙོ་ནས་བཏོན་པའི་ནང་མིའི་ཐོབ་ཐང་སྐོར་གྱི་བརྗོད་གཞི་འདི་ནི་ཤིན་ཏུ་དགོས་མཁོ་ཆེ་བའི་བརྗོད་གཞི་ཞིག་ཡིན། ངས་ཀྱང་འདིའི་སྐོར་གྱི་ཁྲིམས་ལུགས་ཀྱི་བཅས་པ་དང་རང་གི་ཉམས་མྱོང་ཕྱོགས་བསྡོམས་ཞིག་བྱེད་འདོད་བྱུང་། ཉེས་དོན་གྱོད་གཞིའི་ཁྲོད་དུ་ནང་མི་ཇི་ལྟར་གྱོད་གཞིའི་ནང་དུ་ཟུར་ཞུགས་བྱས་ན་ཕན་ཐོགས་ཡོང་བ་དེ་ང་ཚོ་ཁྲིམས་རྩོད་པ་ཚོར་མཚོན་ནའང་ལས་ཀ་སྒྲུབ་དུས་ཉམས་མྱོང་ཕྱོགས་བསྡོམས་བྱེད་པར་བཏོན་པའི་བསམ་ཚུལ་ཤིན་ཏུ་བཟང་པོ་ཞིག་ཡིན། ངས་ཁྲིམས་ལུགས་ཀྱི་གཏན་འབེབས་དང་རང་གི་ཉམས་མྱོང་ལྟར་ནང་མིའི་རྟོགས་དང་ཟུར་ཞུགས་ཀྱི་ཐོབ་ཐང་ཐད་ལ་གོང་གི་བསམ་ཚུལ་འདི་དག་བཤད་པ་ཡིན། བཤད་འདོད་པའི་སྐད་ཆ་ཕལ་ཆེར་འདི་ཚོ་ཡིན། གཤམ་ལ་ཚང་མར་བསམ་ཚུལ་ཡོད་པའམ། ཡང་ན། རང་གི་ནང་མི་དང་གཉེན་ཉེ་སོགས་ལ་འདིའི་སྐོར་གྱི་དཀའ་ངལ་འཕྲད་ཀྱིན་ཡོད་ན་སྐད་ཆ་དྲིས་ཆོག དེ་ནས་ང་ཚོས་གནད་དོན་འདིར་ཡང་བསྐྱར་བགྲོ་གླེང་བྱས་ཆོག དེ་ནས་ཚོགས་པ་འདི་མུ་མཐུད་ནས་རྒྱན་སྐྱོང་ཐུབ་ན་བཟང་། ནམ་རྒྱུན་འདིའི་ཐད་ལ་དྲི་བ་ཡོད་ན་འདི་ནས་དྲིས་ཆོག ཡིན་ནའང་། སྐད་འཕྲིན་ནི་སྦ་གསང་མེད་པ་ཞིག་ཡིན་པས་ཚང་མས་གནད་དོན་འདི་ཤེས་དགོས།
དྲི་བ་དྲིས་ལན་གྱི་སྐོར།
དྲི་བ། ཉེས་དོན་གཏུག་བཤེར་བརྒྱུད་རིམ་གྱི་སྐབས་སུ་དག་སེལ་བ་དཔང་མི་བྱས་ན་ཆོག་གམ།
ལན། མི་ཆོག དག་སེལ་བ་ནི་ཁྲིམས་ལུགས་ཀྱིས་གཏན་འཁེལ་བྱས་པའི་ཉེས་འཛུགས་དང་དག་སེལ་དང་ཁྲིམས་བཤེར་བཅས་ཀྱི་སྒྲིག་གཞིའི་ཁོངས་ཀྱི་་གྲུབ་ཆ་གལ་ཆེན་ཞིག་ཡིན་པ་དང་། དག་སེལ་བ་ཁོང་གྱོད་ཡ་ངོ་འཕྲད་པའི་སྐབས་སུ་གྱོད་ཡ་དང་འབྲེལ་ཐོགས་ཀྱི་མི་སྣ་མང་པོའི་གནས་ཚུལ་རྒྱུས་ལོན་བྱེད་ཐུབ་པ་དང་། དེའི་ནང་དུ་གྱོད་གཞི་དེའི་གནས་ཚུལ་དང་གྱོད་ཡ་གཞན་གྱི་གནས་ཚུལ་ཡང་འདུས་ཡོད། དག་སེལ་བ་ཡིན་ན་གྱོད་ཡའི་ཆེད་དུ་གྱོད་ཡ་ཉེས་མེད་དང་ཉེས་ཡང་ཡིན་པའི་དག་འབུད་བྱེད་པ་ནི་རྩ་དོན་ཡིན། དེའི་རྒྱུ་མཚན་གྱིས་གཞུང་གཏུག་པས་ཉེས་འཛུགས་གཅིག་བྱས་ན་དག་སེལ་བས་ཉེས་པ་གཉིས་མཆིས་ཞེས་ལབ་མི་རུང་བ་དང་། གཞུང་གཏུག་པས་གྱོད་ཡར་ལོ་གསུམ་གྱི་བཙོན་འཇུག་དགོས་ཞེས་རེ་འདུན་བཤད་ན་དག་སེལ་བས་ལོ་བཅུ་དགོས་ཞེས་བཤད་མི་རུང་བ་ལྟ་བུ་ཡིན། དག་སེལ་བས་དེ་ལྟར་བྱས་ན་མི་འགྲིག དེ་ནི་ཁྲིམས་རྩོད་པ་ཞིག་གི་ལས་དོན་ཀུན་སྤྱོད་ཀྱི་ཆ་རྐྱེན་ཞིག་ཡིན་པ་མ་ཟད། ཉེས་འཛུགས་དང་དག་སེལ་དང་ཁྲིམས་བཤེར་བཅས་ཀྱི་སྒྲོམ་གཞིའི་ཆ་རྐྱེན་ཡང་ཡིན། གལ་ཏེ། དག་སེལ་བས་ཀྱང་གྱོད་ཡར་ཉེས་འཛུགས་བྱས་ན་སྒྲོམ་གཞི་དེ་ནི་ཉེས་འཛུགས་དང་ཁྲིམས་བཤེར་གྱི་སྒྲོམ་གཞི་ཞིག་ཡིན་པས། སྒྲོམ་གཞིའི་ངོས་ཐད་ནས་བཤད་ན་དག་སེལ་བས་དེ་ལྟར་བྱར་མི་རུང་། དེ་མིན། ཁྲིམས་རྩོད་པའི་ལས་དོན་ཀུན་སྤྱོད་དང་འབྲེལ་ཡོད་ཀྱི་བཅས་ཁྲིམས། ཕྱིའི་རྒྱལ་ཁབ་ཀྱི་ལས་རུང་གི་ཉམས་མྱོང་ཅན་གྱི་གཏན་འཁེལ་ལྟར་ན། དག་སེལ་བས་གྱོད་ཡའི་ཉེས་དོན་གྱི་བདེན་དཔང་དང་དོན་དངོས་སོགས་ལ་ཤེས་རྟོགས་བྱུང་ཡོད་ཀྱང་ཁྲིམས་ར་ནས་བདེན་དཔང་བྱེད་མི་དགོས་པའི་གུ་བཤང་གི་ཐོབ་ཐང་ཡོད། ཀྲུང་གོ་རྒྱལ་ཁབ་ལ་དམིགས་བསལ་གྱི་འབྲེལ་ཡོད་གཏན་འབེབས་ཤིག་ཡོད། དེ་ནི་དག་སེལ་ཁྲིམས་རྩོད་པས་དོ་བདག་ལ་མི་ཕན་པའི་གནས་ཚུལ་སོགས་ཤེས་རྟོགས་བྱུང་ཡོད་ཀྱང་གཞུང་ལ་བཤད་དགོས་པའི་འགན་ཁུར་མེད་ཟེར། འོན་ཀྱང་། རྒྱལ་ཁབ་བདེ་འཇགས་ཀྱི་གྱོད་གཞི་དང་སྤྱི་ཚོགས་ལ་གནོད་པ་ཚབས་ཆེན་བཟོ་སྲིད་པའི་གྱོད་གཞི་ཡིན་ན་བཤད་དགོས་པའི་དམིགས་བསལ་ཡོད་ཅེས་གཏན་འབེབས་བྱས་ཡོད། གཏན་འབེབས་འདི་ལྟར་བྱས་ཡོད་ཀྱང་། ངས་བལྟས་ན། དག་སེལ་ཁྲིམས་རྩོད་པས་བཤད་ན་མི་རུང་། ཁྲིམས་རྩོད་པས་རང་གི་དག་སེལ་བྱེད་མཁན་སུན་འབྱིན་བྱེད་མི་རུང་། འདི་ལྟར་བྱས་ན་ད་གཟོད་ཁྲིམས་ཀྱི་གཏན་འཁེལ་དང་མཐུན་པར་སྙམ།
དྲི་བ། གཏའ་གྲོལ་ཞུ་ན་དེའི་བརྒྱུད་རིམ་ཅི་ཞིག་ཡིན།
ལན། གཏའ་གྲོལ་ཞུ་བའི་བརྒྱུད་རིམ་ནང་དུ་ནང་མིས་གཏའ་གྲོལ་ཞུ་བ་ནི་ནང་མིའི་ཐོབ་ཐང་ཞིག་ཡིན། རང་གི་ནང་མི་ཞིག་འཛིན་བཟུང་བྱས་ནས་ཁྲིམས་ནུས་ཐོན་པའི་བཅད་ཁྲ་སོན་རག་བར་དུ་སྤྱི་བདེ་དང་ཞིབ་དཔྱོད་དང་ཁྲིམས་ཁང་། ཁྲིམས་བཤེར་དང་པོ་དང་གཉིས་པ་གང་རུང་གི་སྐབས་སུའང་ནང་མིས་གཏའ་གྲོལ་གྱི་རེ་འདུན་ཞུས་ཆོག འདི་ནི་རྩ་དོན་ཡིན་མོད། འོན་ཀྱང་། གཏའ་གྲོལ་ཞུ་ན་ཆ་རྐྱེན་ཚང་དགོས། གཏའ་གྲོལ་ཞུ་བའི་རྒྱུ་མཚན་ནི་ནང་མི་གློད་གྲོལ་གྱི་ཆེད་ཆོག་མཆན་ཐོབ་པ་ཞིག་ཡིན་དགོས་པས། དེ་ལ་གནས་ལུགས་དང་རྒྱུ་མཚན་ལྡན་དགོས། ནམ་རྒྱུན་ཡིན་ན་གྱོད་གཞི་དེ་སྤྱི་བདེ་ལས་ཁུངས་དང་ཞིབ་དཔྱོད་ན་ཡོད་དུས་གཏའ་གྲོལ་ཞུ་དགོས། ཐད་ཀར་ལས་སྒྲུབ་ལས་ཁུངས་ལ་གཏའ་གྲོལ་ཞུ་ན། ཡིག་ཐོག་ནས་གཏའ་གྲོལ་གྱི་རེ་ཞུ་ཡི་གེ་ཞིག་བྲིས་ནས། རེ་བ་ཞུ་མཁན་དང་ཞུ་ས། རེ་ཞུའི་དོན་དག་ལ་སོགས་པ་ཚང་དགོས། གཏའ་གྲོལ་གྱི་རྐྱེན་གཅིག་ནི་གྱོད་ཡ་ལ་ཉེས་ཆད་ཡང་མོ་གཅོད་སྲིད་པ་དང་། ཡང་ན། གྱོད་ཡ་ལ་ལུས་སེམས་ཀྱི་ནད་ཚབས་ཆེན་ཕོག་ཡོད་པ། འགོས་ནད་ལྟ་བུ་སོགས། དེ་མིན་གཏུམ་སྤྱོད་ཀྱི་འདུན་མ་མེད་པ་སོགས་ནི་གཏའ་གྲོལ་ཞུ་བའི་རྒྱུ་མཚན་དུ་བཞག་ན་ཆོག ཕྱི་རྒྱལ་ལ་མཚོན་ན། གྱོད་ཡ་བཀག་ཉར་བྱེད་པ་ནི་དམིགས་བསལ་དང་གཏའ་གྲོལ་ནི་སྤྱིར་བཏང་ཡིན། རང་རེའི་རྒྱལ་ཁབ་ནི་དེ་ལས་ལྡོག་སྟེ་བཀག་བསྐྱིལ་ནི་ཐུན་མོང་དང་གཏའ་གྲོལ་ནི་ཐུན་མིན་ནམ་དམིགས་བསལ་དུ་བཞག་ཡོད། འོན་ཀྱང་། ནང་མི་དང་དག་སེལ་ཁྲིམས་རྩོད་པས་གཏའ་གྲོལ་ཞུ་དུས། གཏའ་གྲོལ་ཞུ་དགོས་པའི་རྒྱུ་མཚན་ཕྱོགས་བསྡོམས་བྱས་ཏེ། བདེན་དཔང་ཡོད་པའི་སྒོ་ནས་ཞུ་དགོས། ཐད་ཀར་ཞུས་ན་ཆོག་པ་མ་ཟད། ཆོག་མཆན་མ་ཐོབ་ནའང་དུས་ཚོད་ངེས་ཅན་འགོར་བའི་རྗེས་སུ་ཡང་བསྐྱར་ཞུས་ན་ཆོག སྤྱི་བདེ་ལས་ཁུངས་ལ་ཞུས་ན་འགྲིག ལས་ཁུངས་གཞན་དག་ནས་ཞུས་ནའང་འགྲིག བཅད་ཁྲ་ལ་ཁྲིམས་ཀྱི་ནུས་པ་སོན་པའི་རྗེས་སུ་ད་གཟོད་ཞུས་ན་དེ་ལ་སྨན་གྲོལ་ཟེར་གྱི། གཏའ་གྲོལ་དང་མི་འདྲ། ཁྲིམས་ཀྱི་ནུས་པ་ཐོན་པའི་བཅད་ཁྲ་མ་བྱུང་བར་དུ་གཏའ་གྲོལ་ཞུ་ཆོག་པ་ནི་རྩ་དོན་ཡིན་པ་དང་། གནད་འགག་ནི་བརྒྱུད་རིམ་སྔ་མ་ཡི་སྐབས་སུ་གཏའ་གྲོལ་ཞུ་བ་གཙོ་བོ་ཡིན། དཔེར་ན་སྤྱི་བདེའི་བརྒྱུད་རིམ་གྱི་སྐབས་སུ་ཞུ་ཐུབ་ན་བཟང་། གོང་དུ་ངས་བཤད་ཡོད་པ་ལྟར། ཚོགས་གཙོ་ནས་བཏོན་པའི་ཉེས་དོན་གཏུག་བཤེར་ཁྲོད་ཀྱི་ནང་མིའི་ཐོབ་ཐང་དང་འོས་འགན་གྱི་གླེང་གཞི་འདི་ང་ཚོ་ཁྲིམས་རྩོད་པ་ལ་མཚོན་ནའང་བློ་སྒོ་འབྱེད་པར་ཤིན་ཏུ་ཕན། རྗེས་ཕྱོགས་ནས་ང་ཚོས་འདིའི་ཐད་ལ་ཕྱོགས་བསྡོམས་ཤིག་བྱས་ཏེ། ཁྲིམས་ལུགས་ཀྱི་གཏན་འབེབས་དང་དངོས་ཡོད་གནས་བབས། ལག་ལེན་ཉམས་མྱོང་བརྒྱུད་ནས་ནང་མིས་ཇི་ལྟར་བྱ་དགོས་པའི་ཐད་ལ་དོ་སྣང་བྱུང་དགོས། འདི་ནས་ཤེས་དགོས་པ་ཞིག་ནི། ༢༠༡༥་ལོའི་ཟླ་༧་པའི་ཚེས་༩་ཉིན་གྱི་ཞོགས་པ་སྔ་མོར། རྒྱལ་ཡོངས་ནས་འགྲོ་བ་མིའི་ཐོབ་ཐང་གི་ཁྲིམས་རྩོད་པ་དང་སྤྱི་དམངས་གློ་བུར་དུ་འཛིན་བཟུང་བྱས་པའི་དོན་རྐྱེན་ཞིག་བྱུང་། འདི་ནི་གླིང་ལ་གྲགས་པའི་ ༧༠༩ ་དོན་རྐྱེན་ཟེར། དོན་རྐྱེན་དེའི་ནང་ནས་འཛིན་བཟུང་བྱས་ཡོད་པའི་ཁྲིམས་རྩོད་པ་དང་སྤྱི་དམངས་ཀྱི་ནང་མི་འཇིགས་སྐྲག་དང་ཁུ་སུམ་པའི་བརྟུལ་ཞུགས་དོར་ནས། ཁྲིམས་ལྟར་ཐོབ་ཐང་བརྩོན་ལེན་གྱི་ལས་ལ་ཞུགས། ཁོང་ཚོས་ཁྲིམས་ཀྱི་བཅས་པ་ལྟར་ཉེས་དོན་གྱོད་གཞིའི་ནང་མི་ཞིག་ཡིན་ན་ཇི་ལྟར་བྱ་དགོས་པའི་མིག་དཔེ་དང་ཐབས་ལམ་ཞིག་བསྐྲུན་ཡོད། ཚང་མས་འདིའི་ཐད་ཀྱི་གནས་ཚུལ་དང་རྒྱུ་ཆ་སོགས་འཚོལ་སྡུད་བྱས་ན་ཆོག ལྷན་རྒྱས་རྣམ་པས་ཁེངས་སྐྱུངས་གནང་དགོས་པ་མ་རེད། ང་ཚོས་འདི་ནས་བགྲོ་གླེང་བྱེད་ཀྱི་ཡོད།
ངས་ཡང་བསྐྱར་ཞུ་འདོད་པ་ནི་ཚོགས་གཙོ་ནས་བཏོན་པའི་གླེང་གཞི་འདི་ང་ཚོ་ཁྲིམས་རྩོད་པ་རྣམས་ལ་མཚོན་ནའང་བློ་སྒོ་འབྱེད་པའི་ནུས་པ་ཐོན། དེ་ནི་ཉེས་དོན་གཏུག་བཤེར་གྱི་སྐབས་སུ་ནང་མིའི་ནུས་པ་ཇི་ལྟར་འབུར་དུ་བཏོན་ནས་ནུས་ཤུགས་ཐོབ་དགོས་པ་དེ་ཡིན། གླེང་གཞི་འདི་ལྟ་བུ་རྗེས་ཕྱོགས་སུ་གོ་རིམ་ལྡན་པའི་སྒོ་ནས་ཕྱོགས་བསྡུས་བྱེད་དགོས། ལྷག་པར་དུ་བོད་ཀྱི་ས་ཁུལ་ལ་མཚོན་ན། ནང་མིའི་ཤེས་རྟོགས་ཀྱི་ཐོབ་ཐང་དང་ནང་སྒོས་སུ་ཟུར་ཞུགས་ཀྱི་ཐོབ་ཐང་བརྩོན་ལེན་བྱས་ཏེ་མངོན་གྱུར་བྱ་ནུས་ན། དེ་ནི་རང་གི་གཉེན་ཉེ་དང་ནང་མི་རང་ལའང་ཕན་པ་ཡོད་ཅིང་། ཁྲིམས་ལུགས་ཀྱི་ལག་བསྟར་ལ་ཡང་ཕན་པ་ཞིག་རེད། ཁྲིམས་ལུགས་ཀྱི་གཏན་འཁེལ་མང་ཆེ་བ་ནི་དྲང་བདེན་ཡིན། འོན་ཀྱང་། ཁྲིམས་ལུགས་ནི་གང་ཟག་ལ་བརྟེན་ནས་ལག་བསྟར་བྱེད་ཀྱིན་ཡོད། ཁྲིམས་ལུགས་ལག་བསྟར་གྱི་དབང་ཐང་བཟུང་ཡོད་པའི་གང་ཟག་རྣམས་ཀྱིས་ཁྲིམས་ལ་ཡིད་ཆེས་གང་འདྲ་ཞིག་ཡོད་པ་ང་ཚོས་ཁོང་ཚོའི་སྤྱོད་ལམ་ལ་བརྟེན་ནས་ཁྲིམས་ལུགས་དྲང་བདེན་ཡིན་མིན་མྱོང་ཚོར་བྱེད་ཐུབ། རང་རེའི་རྒྱལ་ཁབ་ཀྱི་དམིགས་བསལ་གནས་ཚུལ་དང་བདེ་འཇགས་ཀྱིས་ཐམས་ཅད་ཟིལ་གྱིས་གནོན་པའི་་དུས་ཚོད་དང་གནས་བབས་འདི་ལྟ་བུ་ཞིག་གི་འོག་ཏུ། གྱོད་གཞི་ལ་ལ་དང་། ལྷག་པར་དུ་གྱོད་གཞི་ཕོག་ཐུག་ཅན་དེ་དག་གི་ཁྲོད་དུ། ཁྲིམས་ལུགས་ཀྱི་ཐོབ་ཐང་མངོན་འགྱུར་ཡོང་དགོས་ན་དོ་བདག་དང་དོ་བདག་གི་ནང་མི། དོ་བདག་གི་དག་སེལ་བ་བཅས་ཀྱི་རྒྱུན་ཆད་མེད་པའི་བརྩོན་ལེན་ལ་རག་ལས་ཡོད། འདི་ནི་ངའི་རེ་བ་ཡིན་པ་ཚང་མས་ཤེས་པར་མཛོད།
དྲི་བ། ཕོག་ཐུག་ཆེ་བའི་དུས་སྐབས་ནག་ཉེས་བསགས་པ་དང་ནམ་རྒྱུན་ནག་ཉེས་བསགས་པ་ལ་ཁྱད་པར་ཡོད་དམ།
ལན། གནས་ལུགས་ལྟར་བཤད་ན། ནག་ཉེས་ཡིན་མིན་གྱི་ཚད་ཐིག་དེ་ནི་ནམ་ཡིན་ཡང་གཅིག་པ་ཡིན་དགོས། ཡིན་ནའང་། རང་རེའི་རྒྱལ་ཁབ་ལ་དམིགས་བསལ་མང་། བདེ་འཇགས་ཀྱིས་ཐམས་ཅད་ཟིལ་གྱིས་གནོན་པ་ནི་ཚངས་ཐིག་ཡིན། དཔེར་ན། ལོ་རེའི་ཚོགས་ཆེན་གཉིས་དང་ཏང་གི་སྐབས་ཆེ་གེ་མོའི་ཚོགས་འདུ། ས་ཆ་ལ་ལ་ནས་ཚོགས་བཞིན་པའི་རྒྱལ་སྤྱི་ཚོགས་འདུ་ལ་སོགས་པའི་སྐབས་སུ། འདིའི་སྐབས་སུ་གོང་རིམ་ནས་གཞི་རིམ་བར་དུ་ནག་ཉེས་དང་ནག་ཉེས་མ་ཡིན་པའི་བྱ་སྤྱོད་ལའང་ནག་ཉེས་ལྟར་བརྩིས་ནས་བདའ་འདེད་བྱེད་ཀྱི་ཡོད། དེ་ནི་རྒྱུན་ལྡན་དང་མ་འདྲ་བ་ཞིག་རེད། དཔེར་ན། ཁྱེད་རང་ཕོག་ཐུག་ལྡན་པའི་དུས་སྐབས་སུ་གོང་རིམ་ལ་སྙན་ཞུ་འབུལ་དུ་སོང་ན། ཡང་ན། ཚོགས་འདུ་གལ་ཆེན་འཚོགས་ས་དང་ཚོགས་འདུར་བཅར་བའམ། ཕོག་ཐུག་ཆེ་བའི་ས་གནས་ཤིག་ལ་བགྲོད་པ་ཡིན་ན། ཁྱེད་ཉིད་ལམ་བར་ནས་འཛིན་བཟུང་བྱེད་སྲིད། ས་ཆ་ལ་ལ་ནས་བྱ་སྤྱོད་འདི་རིགས་ལ་ཉེས་ཆད་གཅོད་ཀྱིན་ཡོད། དེང་སྐབས་ས་གནས་སོ་སོས་རྒྱུན་ཏུ་གོང་རིམ་ལ་སྙན་ཞུ་འབུལ་མཁན་དང་ལན་མང་པོར་སྙན་ཞུ་འབུལ་མཁན་དག་ལ་ཉེས་དོན་ལྟར་ཐག་གཅོད་བྱེད་ཀྱི་ཡོད།
ལགས་སོ། ། རྣམ་པ་ལྷན་རྒྱས་ལ་བཀའ་དྲིན་ཆེ་ཞུ། བོད་མི་རིགས་ནི་དད་པ་ཡོད་པའི་མི་རིགས་ཤིག་ཡིན། ངས་བསམ་ན་དད་པ་ཡོད་པའི་མི་རིགས་ནི་མི་རིགས་ཡ་རབས་ཤིག་ཡིན། བོད་མི་རིགས་ཀྱི་དད་པ་དང་བོད་ཀྱི་སྣོད་བཅུད་ལ་ང་ཤིན་ཏུ་དགའ། རྗེས་ཕྱོགས་ནས་ང་ཚོའི་བར་ལ་ཕར་ཚུར་སྐད་ཆ་བཤད་ནས་འབྲེལ་འདྲིས་མང་པོ་བྱས་ཏེ་འབྲེལ་བ་རྒྱུན་མཐུད་ཡོང་བར་སྨོན།